ধৰাৰ দিহিঙে-দিপাঙে; হলেণ্ডত এটা ভোকেৰে সেমেকা ৰাতি - ৰাণা গগৈ - সাহিত্য ডট অৰ্গ\nইউৰোপ আৰু আমেৰিকা মহাদেশৰ অন্তৰ্গত ভালেসংখ্যক দেশৰ সৈতে, চেন্নাইত অৱস্থিত আৰু মই বৰ্তমান কৰ্মৰত বহুজাতিক প্ৰতিষ্ঠানটোৱে, এক বুজন সংখ্যক ধনৰ বেপাৰ-বাণিজ্য কৰে৷ প্ৰতিষ্ঠানটোৰ অধিকাংশ ’ক্লায়েণ্ট’ আমেৰিকা আৰু ইউৰোপত আছে যদিও, আৰু কিছু সংখ্যক ক্লায়েণ্ট আছে অষ্ট্ৰেলিয়া, জাপান আৰু চিঙ্গাপুৰতো৷ কোম্পানীৰ কেতবোৰ কামৰ বাবে মই সঘনাই এই ক্লায়েণ্টৰ কাৰ্য‍্যালয়বোৰলৈ যাবলগীয়া হয়, বিশেষকৈ ইউৰোপলৈ৷ এনে একো একোটা ’অফিচিয়েল’ ভ্ৰমণ সাধাৰণতে দহ দিনৰ পৰা তিনি সপ্তাহ পৰ্যন্ত হয়৷\nতেনে এক জৰুৰী কামৰ বাবে মই এবাৰ হঠাৎ জাৰ্মানীলৈ যাবৰ বাবে নিৰ্দেশ আহিল৷ পিছে আগৰ কেইবাৰৰ তুলনাত, এইবাৰৰ মোৰ ’অফিচিয়েল’ ভ্ৰমণটো চমু, মুঠেই পাঁচ দিনৰহে৷ তাৰে প্ৰথম তিনি দিন জাৰ্মানীৰ কলৌন (Cologne) নামৰ চহৰখনত আৰু পৰবৰ্তী দুদিন নেদাৰলেণ্ড দেশ, যিখিনি দেশক কওঁতে ’হলেণ্ড’ বুলি কোৱা হয়, সেই দেশৰ ’গ্ৰনিংগেন’ (Groningen) নামৰ চহৰত অৱস্থিত ক্লায়েণ্টৰ কাৰ্য‍্যালয়লৈ যাব লাগিব৷\nএই কাৰ্য‍্যসুচী অনুসৰি চেন্নাই বিমানবন্দৰ পৰা গৈ, সংযুক্ত বিমান (connecting flight) ধৰিবলৈ ডুবাই আন্তঃৰাষ্ট্ৰীয় বিমানবন্দৰত উপস্থিত হলোঁ৷\nপৃথিৱীৰ যিমান কেইটা ব‍্যস্ততম বিমানবন্দৰ আছে, তাৰে ভিতৰত এই ডুবাই আন্তঃৰাষ্ট্ৰীয় বিমানবন্দৰো এটা৷ এই বিমানবন্দৰ প্ৰতি দিনে প্ৰায় আঢ়ৈ লাখ যাত্ৰীৰ সমাবেশ হয়৷ এক তথ্য অনুসৰি যোৱা বছৰ, ২০১৭ চনত, দুয়ো প্ৰস্থান আৰু আগমন মিলাই প্ৰায় ৯ কোটি যাত্ৰীৰ এই বিমানবন্দৰত সমাবেশ হৈছিল৷ ঠিক তেনেকৈ, বিমানৰ আগমন আৰু প্ৰস্থানৰ সংখ্যাও সাংঘাতিক৷ গঢ় হিচাপে প্ৰতি পাঁচ মিনিটত ছয়খনকৈ বিমানৰ অবতৰণ অথবা প্ৰস্থান হয়, যিটো নেকি সমগ্ৰ বিশ্বৰ কেইটামান বিমানবন্দৰতহে এই দৃশ্য দেখিবলৈ পোৱা যায়৷ উল্লেখযোগ‍্য যে ডুবাইৰ এই বিমানবন্দৰে প্ৰত‍্যক্ষভাবে প্ৰায় ৯০,০০০ কৰ্মচাৰীক সংস্থাপন দিছে আৰু পৰোক্ষভাৱে কেবা লক্ষ৷ এই বিমানবন্দৰৰ দৈনিক উপাৰ্জনে ডুবাইৰ আৰ্থিক GDP-ত এক বৃহৎ অৰিহণা যোগাই আহিছে৷\nসি যি কি নহওক, এই ডুবাই বিমানবন্দৰত জাৰ্মানীৰ অভিমুখে যাবলগীয়া বিমানত উঠি মই জাৰ্মানীৰ ফ্ৰেঙ্কফুট (Frankfurt) আন্তঃৰাষ্ট্ৰীয় বিমানবন্দৰত হাজিৰ হলোঁ৷ ইয়াৰ পৰা পুনৰ ৰেল ষ্টেচনলৈ গৈ, স্থানীয় ৰেল ধৰি অৱশেষত দেওবাৰ এটাত মোৰ গন্তব‍্য স্থান কলৌন চহৰত উপস্থিত হলোঁ৷\nজাৰ্মানী দেশত যি কেইখন ডাঙৰ আৰু মুখ্য চহৰ আছে তাৰে ভিতৰত এই কলৌন চহৰো এখন৷ দ্বিতীয় বিশ্বযুদ্ধৰ সময়ত মিত্ৰশক্তিৰ আক্ৰমণত, জাৰ্মানীৰ আন কেইখনমান চহৰৰ উপৰিও, এই কলৌন চহৰখনো বৰ বেয়াকৈ বিধ্বস্ত হৈছিল৷ সেই মহাযুদ্ধৰ ধংসযজ্ঞত ধৰাশয়ী হোৱা চহৰখনৰ এতিয়া কিন্তু সেই ঘটনাৰ কোনো চিনচাবেই নাই৷ বৰঞ্চ ধৰাত শুই পৰা তেনে একো একোটা অট্টালিকা পুনৰ লহপহকৈ থিয় হৈ, আধুনিকতাৰ সাজপাৰ পিন্ধি, এতিয়া পৰিষ্কাৰ-পৰিচ্ছন্ন, আটকধুনীয়া এখন মনোৰম চহৰ৷ মোৰ এই ভ্ৰমণ নিচেই চমু হোৱাৰ বাবে দুৰ্ভাগ্যবশতঃ চহৰখন ভালদৰে দৰ্শন কৰিব নোৱাৰিলোঁ৷ তথাপিও এই দেওবাৰে দুপৰীয়াৰ পৰা নিশালৈকে যিমানখিনি পাৰোঁ চহৰখন চোৱাৰ মোৰ অকণমান সৌভাগ্য হ’ল৷ মাজতে কিছু সময় চহৰখন কাষেদি বৈ যোৱা ৰাইন নদীৰ (Rhine river) পাৰত জিৰণি ললোঁ, দুই-এখন ফটো তুলিলোঁ৷ উল্লেখযোগ্য যে, এই চহৰৰ লগতে লাগি থকা কলৌন বিশ্ববিদ্যালয় সমগ্ৰ ইউৰোপত এক সুকীয়া নাম আৰু সন্মান আছে৷\nঅৱশেষত তিনিদিনীয়া অফিচিয়েল কামবোৰ সমাপ্ত কৰি বুধবাৰে, অফিচৰ পৰা পোনেপোনে ৰেল ষ্টেচনত উপস্থিত হ’লোঁ, হলেণ্ড দেশলৈ বুলি আন্তঃৰাষ্ট্ৰীয় ৰেল ধৰিবলৈ৷ ৰেলৰ টিকট আগতীয়াকৈ লৈ থোৱা আছিল৷ টিকটতত উল্লিখিত সময় অনুসৰি ৰেলখন ষ্টেচন এৰিব লাগে সন্ধিয়া ৫.৩০ বজাত৷ কলৌন পৰা হলেণ্ড দেশৰ গ্ৰনিংগেন চহৰলৈ যাবলৈ উচ্চ গতিৰ ৰেলে (high speed train) মোটামুটি চাৰি ঘণ্টা সময় লয়৷ এই হিচাপে মই নিশা ৯ বাজি ৩০ মিনিটত গ্ৰনিংগেন ষ্টেচন পাবগৈ লাগে৷\nইউৰোপৰ ৰেল সম্বন্ধীয় কথাবোৰ আমাৰ দেশৰ তুলনাত সম্পূৰ্ণ সুকীয়া৷ মই যিমানখিনি জানো আৰু বুজোঁ, পৰিষ্কাৰ-পৰিচ্ছন্ন, দেখাত শুৱনি, প্ৰযুক্তিবিদ্যাৰে উন্নত এনে বিলাসী ৰেলবোৰ একো একোটা ’মাল্টি বিলিয়ন ইউৰ’ৰ ব‍্যক্তিগত প্ৰতিষ্ঠানৰ দ্বাৰা পৰিচালিত হয়৷ সাধাৰণতে আমাৰ মনোভাৱ এনে যে ৰেল মানেই এখন দেশৰ চৰকাৰেহে নিয়ন্ত্ৰণ কৰিব পাৰে, আনে নোৱাৰে৷ এনে মনোভাৱৰ কাৰণ হ’ল — ভাৰতীয় ৰেলৰ এটা সুকীয়া ৰেল মন্ত্ৰালয় আছে৷ কেতিয়াবা কৰবাত কেনেবাকৈ ৰেল বাগৰিলে, ৰেল মন্ত্ৰীয়ে কৈফিয়ৎ দিয়ে৷ আগৰ দিনত মন্ত্ৰী-পদৰ পৰা পদত‍্যাগো কৰিছিল৷ সৌ সিদিনালৈকে ৰেল মন্ত্ৰীয়ে পৃথককৈ ৰেলৰ বাজেট ঘোষণা কৰিছিল৷ এনে সমস্ত কথাবোৰে আমাৰ মন আৰু মগজুত এনে এটা ভাৱমূৰ্তি গঢ়ি তুলিছে যে ৰেল মানেই যেনে এখন চৰকাৰৰ অধীনৰহে কথা৷ যিহেতু যুগ যুগ ধৰি আমি এনেদৰেই দেখি আহিছোঁ, এনেবোৰ কথাৰে ডাঙৰ-দীঘল হৈছোঁ, সেয়ে মন আৰু মগজুত তেনে এখন প্ৰতিচ্ছবি গঢ়ি উঠাটো তেনেই স্বাভাৱিক৷\nঅকণমান কল্পনা কৰকচোন — এই ’চৰকাৰী’ ৰেলবোৰ থকাতটো আছেই কিন্তু ইয়াৰ উপৰিও ’ৰিলায়েঞ্চ’ (Reliance) কোম্পানীৰো ভালে কেইখনমান ৰেল ভাৰতবৰ্ষৰ ৰেলপথত জোৰদাৰে চলি আছে৷ ৰিলায়েঞ্চ কোম্পানীৰ এই ৰেলবোৰৰ এক নিজস্ব ৰং আছে, এক সুকীয়া ধৰণ-কৰন আছে৷ ঠিক তেনেকৈ, টাটা (Tata) কোম্পানীয়েও নিজস্ব ৰং আৰু শৈলীৰে ভৰা বহুতো ৰেল, ৰেলপথত নিৰন্তৰ চলাই আছে৷ স্থানীয় কোম্পানী ’মাৰুটি’ আৰু জাপানৰ কোম্পানী ’চুজুকি’, দুয়ো কোম্পানীৰ যৌথ সহযোগিতাত, সিহঁতেও কেইখনমান ৰেল ৰেলপথত দৌৰাই আছে৷\nইমানেই নহয়, কল্পনা কৰকচোন যে, এই চৰকাৰী আৰু বে-চৰকাৰী বৰ্ণিল ৰেলবোৰ ভাৰতবৰ্ষৰ চহৰে-নগৰে গাঁৱে-গাঁৱে চলেটো চলেই আনকি আমাৰ ওচৰ-চুবুৰীয়া দেশ যেনে ভূটান, ম‍্যানমাৰ, নেপাল আদি দেশবোৰলৈও যোৱাৰ অনুমতি আছে আৰু যায়ও৷ এখোপ আগুৱাই গৈ কল্পনা কৰকচোন যে, আমাৰ দেশৰ পৰা যেনেকৈ ওচৰ-চুবুৰীয়া দেশলৈ ৰেলবোৰ যায় ঠিক তেনেকৈ সেই দেশবোৰৰ পৰাও আমাৰ দেশলৈ সিহঁতৰ ৰেলবোৰ কোনো অসুবিধা নোহোৱাকৈ ভাৰতবৰ্ষৰ বিভিন্ন ঠাইলৈ অহা-যোৱা কৰে৷ অৰ্থাৎ, একেষাৰে ক’বলৈ গ’লে — ভাৰতীয় ৰেল, ৰিলায়েঞ্চ ৰেল, টাটা ৰেল, মাৰুটি-চুজুকি ৰেল, ভূটান ৰেল, নেপাল ৰেল আদি বিভিন্ন ধৰণে ধুন-পেচ কৰা, নানা ৰঙ-বিৰঙে ভৰা বহুতো ৰেল ভাৰতবৰ্ষৰ চৌদিশে ৰেলপথবোৰত দপদপাই দৌৰি ফুৰিছে৷\nএনে কল্পনাৰ বাস্তৱিকতা সঁচাকৈয়ে অসম্ভৱ নেকি? হয়তো কিছু প্ৰত‍্যাহ্বান থাকিব পাৰে কিন্তু অসম্ভৱ নিশ্চয় হ’ব নোৱাৰে৷ কিয়, বিমান যাত্ৰাৰ কথাবোৰ তেনেকুৱাই নহয় জানো? এয়াৰ ইণ্ডিয়া, ইণ্ডিয়ান এয়াৰলাইনচ্ থকাৰ সত্বেও জেট্ এয়াৰওৱেজ (Jet Airways), স্পাইচ্ জেট্ (SpiceJet), ইণ্ডিগো (IndiGo) আদি ব‍্যক্তিগত খণ্ডৰ উৰাজাহাজবোৰ নাই জানো? এই বিমানবোৰ নিজ দেশত উৰি থকাৰ উপৰিও নেপাল বা ভূটানৰ আকাশত বিচৰণ কৰি সেই দেশৰ ভূপৃষ্ঠত অবতৰণ নকৰে জানো? ভূটান দেশৰ চৰকাৰী আৰু বে-চৰকাৰী এয়াৰলাইনচৰ বিমানবোৰ ভাৰতৰ ধৰাতল নুচুমে জানো?\nৰেলৰ উক্ত কাল্পনিক পৰিস্থিতিটো মই এইবাবেই উনুকিয়ালোঁ যে, ইউৰোপ মহাদেশত ৰেলৰ যাতায়তৰ কথাবোৰ মই ওপৰত বিৱৰণ দিয়াৰ দৰেই হয়; অৰ্থাৎ এখন দেশৰ ৰেল নিজ দেশত চলাৰ উপৰিও ওচৰ-চুবুৰীয়া আন আন দেশলৈও যায়৷ তেনেকৈ, আন আন দেশৰ নানান ৰেল নিজ দেশতো চলি থাকে৷ জাৰ্মানীৰ ৰেলবোৰ হলেণ্ডলৈ যায়, বেলজিয়ামলৈও যায়৷ অথচ একেখন জাৰ্মানীৰে ৰেল ষ্টেচনবোৰত ইটালীৰ ’আন্তঃৰাষ্ট্ৰীয়’ ৰেলবোৰো আহি ৰয় হি, স্পেইনৰ আন্তঃৰাষ্ট্ৰীয় ৰেলবোৰো আহি ৰয় হি৷ পিছে ই কেনেকৈ সম্ভৱ? ৰেলেৰে এখন দেশৰ পৰা আন এখন দেশলৈ যাওঁতে যাত্ৰীসকলৰ পাছপোৰ্ট-ভিচা আদিৰ পয়মাল নহয়নে বাৰু?\nইউৰোপ মহাদেশ বুলি ক’লে, মোটামুটি প্ৰায় ৫০ খনমান দেশ আছে৷ এই ৫০খনৰ, ২৬খন দেশে মিলিজুলি সমিলমিলেৰে এটা সিদ্ধান্ত ললে যে — এই ২৬খন দেশত বসবাস কৰা লোকসকল এখন দেশৰ পৰা আন এখন দেশলৈ মুক্তভাবে বিচৰণ কৰিব পাৰিব (free movement of people)৷ অৰ্থাৎ এখন দেশৰ পৰা আন এখন দেশলৈ যাবলৈ কোনো ধৰণৰ পাছপোৰ্ট বা ভিচাৰ (Visa) প্ৰয়োজন নাই৷ এই ২৬খন দেশক একেলগে “ছেঙ্গেন ক্ষেত্ৰ“ (Schengen Area) বুলি কোৱা হয়৷ এই ছেঙ্গেন ক্ষেত্ৰৰ, যিকোনো লোক নিজ দেশৰ পৰা গৈ ওচৰ-চুবুৰীয়া দেশত শিক্ষা গ্ৰহণ, চাকৰি, বসবাস, বেপাৰ বাণিজ্য বা বাণিজ্যত বিনিয়োগ আদি কৰিব পাৰে৷ ইয়াৰ বাবে গোটেই দেশকেইখনে মিলিজুলি আন্তঃৰাষ্ট্ৰীয় নিয়ম-নীতিবোৰক যথেষ্ট শিথিল কৰি লৈছে৷ আনকি এই দেশ কেইখনে পৰস্পৰৰ মাজত বেপাৰ-বাণিজ্য সুগম কৰি তুলিবলৈ লাগতিয়াল আন্তঃৰাষ্ট্ৰীয় নিয়ম-নীতিবোৰক যথেষ্ট সালসলনি কৰি লৈছে৷ এনেদৰে এই ছেঙ্গেন ক্ষেত্ৰ হৈ পৰিছে এখন একক আৰু বৃহৎ বজাৰ৷ কোনো এক তথ্যত দেখিছিলোঁ যে, এই একক বজাৰখনে প্ৰতি বছৰে প্ৰায় তিনি ত্ৰিলিয়ন ইউৰোৰ (Euro) ব‍্যৱসায় কৰে যি নেকি চকু গৈ কপালত উঠা এক বৃহত্তৰ সংখ্যা৷\nযি সকল লোক এই ছেঙ্গেন ক্ষেত্ৰৰ বাসিন্দা নহয় বা বিদেশৰ হয়, যেনে আপুনি মই, এই অঞ্চলত প্ৰৱেশ কৰিবলৈ হ’লে, ২৬খন দেশৰ কোনোবা এখন দেশৰ ভিচা প্ৰাপ্তিৰ বাবে আবেদন কৰিব লাগিব৷ উদাহৰণ স্বৰূপে, আপুনি জাৰ্মানীলৈ যাব লগীয়া হ’ল; সেয়ে আপুনি জাৰ্মানীৰ বাবে ভিচা আবেদন কৰিলেই হ’ল৷ ভিচাৰ যাৱতীয় কামবোৰ সমাপন হোৱাৰ পাছত আপুনি যি ভিচা পাব, সেইখনেই হ’ব ’ছেঙ্গেন ভিচা’; অৰ্থাৎ সেইখন কেৱল জাৰ্মানীৰ ভিচা নহয় বৰং সমস্ত ২৬খন দেশ ভ্ৰমণৰ উপযোগী এখন ভিচা৷ ইয়াৰ কাৰণ হ’ল জাৰ্মানী দেশখনো ছেঙ্গেন ক্ষেত্ৰৰ সেই ২৬খন দেশৰ অন্তৰ্গত এখন দেশ৷ সময়ত আকাশ-মাৰ্গে গৈ যেতিয়া আপুনি জাৰ্মানীৰ কোনোবা এটা বিমানবন্দৰত উপস্থিত হ’ব, সেই বিমানবন্দৰত ’ইম্মিগ্ৰেচন’ (immigration) বিষয়াই আপোনাৰ ভিচা নিৰীক্ষণ কৰিব, পাছপোৰ্টত এটা মোহৰ লগাব৷ মোহৰ লগা মানেই আপুনি জাৰ্মানী দেশখনত প্ৰৱেশ কৰাৰ অনুমতি পালে; আৰু ইয়াৰ লগে লগেই হৈ পৰিলে ছেঙ্গেন ক্ষেত্ৰত আপুনি এটা মুক্ত পখী৷ যেতিয়াই মন যায়, সময় আৰু সুবিধা অনুযায়ী, এই ছেঙ্গেন ক্ষেত্ৰৰ যিকোনো দেশ ভ্ৰমণ আপুনি কৰিব পাৰে৷ সেই যে বিমানবন্দৰত ভিচাৰ নিৰীক্ষণ হৈছিল, মোহৰ লাগিছিল, সেয়াই শেষ; ইয়াৰ পাছত আৰু কোনো দেশেই আপোনাৰ ভিচা নিৰীক্ষণ নকৰিব৷ ঠিক এনেদৰেই এদিন মই জাৰ্মানীৰ পৰা পেৰিছ মহানগৰীত উপস্থিত হৈছিলোগৈ আৰু উপস্থিত হৈ আইফেল টাৱাৰৰ (Eiffel Tower) তুঙ্গত উঠিছিলোঁ৷\nইউৰোপৰ দেশবোৰৰ মাজত চলাচল কৰা আন্তঃৰাষ্ট্ৰীয় ৰেলবোৰ সাধাৰণতে ’উচ্চ গতিৰ ৰেল’ (high speed train) হয়৷ এনে একোখন ৰেলে প্ৰয়োজন হ’লে বা সুবিধা পালে প্ৰতি ঘণ্টাত তিনিশ (৩০০) কি.মি. পৰ্য্যন্ত গতিত চলিব পাৰে৷ সচৰাচৰ একোখন উচ্চ গতিৰ ৰেলৰ ’গতিৰ গড়’ প্ৰতি ঘণ্টাত ২০০ কি.মি. হয়৷ অৰ্থাৎ, ৬০০ কিলোমিটাৰ দূৰত্ব অতিক্ৰম কৰিবলৈ প্ৰায় তিনি ঘণ্টামান সময় লাগে; য’ত নেকি আমাৰ দেশত অতি কমেও ৮ ঘণ্টামান সময় লাগে৷\nএই ৰেলবোৰৰ অন্তৰ্বিলাসিতাৰ কথা কৈ শেষ কৰিব নোৱাৰি৷ এই ক্ষেত্ৰত, আমাৰ দেশৰ অন্তৰ্দেশীয় (domestic) বিমানবোৰৰ লগত হয়তো এই ৰেলবোৰ তুলনা কৰিব পাৰি৷ আনকি কোনো কোনো ৰেলৰ অভ‍্যন্তৰীণ ৰূপাঙ্কণ (interior design) এই বিমানবোৰৰ নিচিনাই৷ এনে বিমান বোৰৰ যি সা-সুবিধা আছে সেই প্ৰায়বোৰ সা-সুবিধা এই ৰেলবোৰতো পোৱা যায়৷ যেনে, আপুনি বুটাম টিপিলে আৰু লগে লগে ৰেল পৰিচাৰক আপোনাৰ ওচৰত হাজিৰ হ’ল; আপুনি আপোনাৰ অসুবিধাৰ কথা জনালে অথবা মুখৰোচক কিবা এটা খাদ্যবস্তুৰ ফৰমান দিলে৷ উল্লেখ কৰিব বিচাৰোঁ যে — ৰেলৰ পৰিচাৰকবোৰ কোট-টাই পিন্ধা, বুকুৰ বাওঁফালে এখন নামৰ ফলক লগোৱা একো একোজন ’শিক্ষিত পেশাদাৰী’ অৰ্থাৎ ’স্মাৰ্ট প্ৰফেছনেল’ হয়৷\nএই চলন্ত ৰেলবোৰত এখন বৰ ধুনীয়া ৰেষ্টুৰাঁ থাকে৷ ৰেষ্টুৰাঁৰ কাউণ্টাৰটো সচৰাচৰ কুন্দতকটা কাঠেৰে নিৰ্মিত আটকধুনীয়া, চকুত লগা৷ কাউণ্টাৰৰ সন্মুখত, হোটেল-ৰেষ্টুৰাঁৰ দৰেই, সুসজ্জিত টেবুল আৰু আসন থাকে যাতে যাত্ৰীসকলে ইচ্ছা কৰিলে ইয়াতে বহি খাদ্য সেৱন কৰিব পাৰে৷ এই ৰেষ্টুৰাঁখনত সকলো ধৰণৰ আহাৰ পোৱা যায় — চাহ-কফি-বিস্কুট বা বাৰ্গাৰ-চেন্দুইছৰ বাদেও প্ৰয়োজন হ’লে এসাজ পেট ভৰাই দিনৰ বা ৰাতিৰ সাজ খাব পাৰি৷ আপুনি যদি ’বিয়েৰ’ (beer) খাই ভাল পায় (যেনেদৰে মই বিয়েৰ ভাল পাওঁ), ইউৰোপৰ প্ৰায়বোৰ দেশৰ বিয়েৰ এই ৰেষ্টুৰাঁত পোৱা যায়৷ কোনোবাই যদি সুৰা বা আন মদালস্ পানীয় (alcoholic beverages) খাবলৈ ইচ্ছা কৰে, বিভিন্ন ’ব্ৰেণ্ডৰ’ পানীয় এই চলন্ত ৰেলৰ ৰেষ্টুৰাঁখনত ন‍্যায়গত ভাৱে পৰিৱেশন কৰা হয়৷ ৰেলৰ দীঘলীয়া যাত্ৰাত সময় সদায় অপৰ্য‍্যাপ্ত গতিকে এনে ’অনুসংগিক’ খাদ্য-সম্ভাৰে যাত্ৰাটো আৰু মধুময় কৰি তুলে৷\nনিৰ্ধাৰিত সময়ত মই ৰেলত উঠি মই মোৰ নিৰ্দিষ্ট আসনত বহিলোঁ৷ ৰেলখনো কাঁটাই কাঁটাই ৫.৩০ বজাত কলৌন ষ্টেচন এৰিলে৷ দীঘলীয়া ৰেল যাত্ৰাত হাতত সময় অপৰ্য‍্যাপ্ত হোৱাৰ বাবে কোনো কোনো সময়ত আমনিদায়কো হয়, বিশেষকৈ আপোনাৰ লগত যদি চিনাকি কোনোবা এজন নাথাকে৷ চলন্ত ৰেলখনত কিছু সময় নিজৰ আসনত নীৰৱে বহি থাকি অবশেষত, একো একোটা ডবা ভিতৰি ভিতৰি পাৰ হৈ বিলাসী ৰেষ্টুৰাঁত উপস্থিত হ’লোঁ৷ ইউৰোপত এতিয়ালৈকে মই যিমানবাৰ ৰেলেৰে দীঘলীয়া যাত্ৰা কৰিছোঁ, অধিকাংশ সময় মই ৰেষ্টুৰাঁত বহিয়েই যাত্ৰা কৰিছোঁ বুলি ক’লে ভুল কোৱা নহ’ব চাগে৷ সৰহভাগ সময় ৰেষ্টুৰাঁত বহি মই যাত্ৰা কৰি ভাল পোৱাৰ কাৰণটো হ’ল — ৰেষ্টুৰাঁখনত মই নিজাববীয়াকৈ আসন এখন লৈ বাহিৰৰ মনোৰম প্ৰাকৃতিক দৃশ্য চাই যাব পাৰোঁ, ফটো তুলিব পাৰোঁ আৰু লগতে ভিডিঅ কৰাতো সুবিধা হয়৷ তদুপৰি মন গ’লে চাহ, কফি, বিস্কুট, ’টিন বিয়েৰ’ (tin beer) আদি মুখৰোচক লঘু আহাৰৰ আনন্দ ল’ব পাৰোঁ৷ অৰ্থাৎ, এক কথাত, চলি থকা ৰেলখনত বাহ‍্যিক প্ৰকৃতিৰ মনোৰম দৃশ্যই মনৰ আনন্দ আৰু আভ্যন্তৰীণ লঘু আহাৰেৰে মুখৰ আনন্দ সমান্তৰাল ভাৱে চলাই ৰাখিব পাৰি; আৰু এনেদৰেই সুখবহ হৈ উঠে একো একোটা দীঘলীয়া যাত্ৰা৷ সেয়েহে মই সেৱন কৰিবৰ বাবে কিনিলোঁ এটা টিন বিয়েৰ৷ মোৰ হাতত শীতল বিয়েৰৰ টিন আছিল যদিও, বাহিৰৰ প্ৰাকৃতিক দৃশ্যৰ কথাটো প্ৰযোজ্য নহৈছিল; কাৰণ ৰেলৰ বাহিৰত কৃষ্ণ পক্ষৰ ঘোপমৰা আন্ধাৰে আৱৰি ধৰিছিল৷ ৰেষ্টুৰাঁখনৰ চুক এটাত কিছু বাতৰি কাকত আৰু আলোচনী গ্ৰাহক সকলে বিনামূলীয়াকৈ পঢ়িব পৰাকৈ সজাই ৰখা হৈছে৷ লক্ষ্য কৰিলোঁ এইবোৰ ফঁৰাচী, জাৰ্মান, ইটালী আদি বিভিন্ন ভাষাৰ কাকত-আলোচনী৷ তাৰে ভিতৰত এখন ইংৰাজী ভাষাৰ বাতৰি কাকত মোৰ চকুত পৰাত মই পঢ়িবৰ বাবে হাতত তুলি ললোঁ৷ এই যাত্ৰাৰ বাবে যিদিনা মই ভাৰত এৰিছিলোঁ, সেই দিনাৰ পৰাই বাতৰিবোৰৰ পৰা সম্পূৰ্ণভাবে মই আঁতৰি আছোঁ৷ ভ্ৰমণত সাধাৰণতে তেনেকুৱাই হয়, দেশ-দুনিয়াত কি হৈছে গম ল’বলৈ আহৰি পোৱা নাযায়৷ মই শেষবাৰৰ বাবে বাতৰি চাইছিলোঁ চেন্নাই বিমানবন্দৰত, যেতিয়া এই যাত্ৰাৰ বাবে বিমানত উঠিবলৈ অপেক্ষা-কক্ষত ৰৈ আছিলোঁ৷ অৱশ্যে বাতৰি নহয়, টিভিত শচীন তেণ্ডুলকৰৰ ওপৰত যুগুতোৱা এটা কাৰ্য্যক্ৰম আছিল৷ মন দি চাইছিলোঁ, দেখিছিলোঁ ভাৰতবৰ্ষত যেনেকৈ শত-কোটি শচীনৰ অনুৰাগী আছে ঠিক তেনেকৈ কেবা লক্ষ অনুৰাগী আছে পাকিস্তানত; আৰু আছে বাংলাদেশত, শ্ৰীলংকাতো৷ শচীনক ’ক্ৰিকেটৰ ভগৱান’ বুলি কোৱা হয়৷ যিজন মানুহে ভাষা-জাতি-ধৰ্ম আৰু দেশীয় সীমাবোৰ নেওচি হাজাৰ হাজাৰ মানুহৰ হিঁয়াৰ মৰম জয় কৰিব পাৰে, সেইজন ’ভগৱান’ নহয় কি হ’ব পাৰে? খিতাপ দিয়াজনে ঠিকেই দিছে৷ ’মেনেজমেণ্ট’ সম্বন্ধীয় জ্ঞান এটা মনত পৰিল — কি কাম কৰা হয় সেইটো জৰুৰী নহয়, কেনেকৈ কৰা হয় সেইটোহে জৰুৰী৷ শচীন তেণ্ডুলকৰে বিপুল জনপ্ৰিয়তা অৰ্জন কৰিছে ক্ৰিকেটৰ এখন বেট (bat) লৈ; বেটনো কি এচটা কাঠৰ টুকুৰাহে৷ মানুহৰ ইচ্ছা শক্তি প্ৰবল হ’লে, সততা, কৰ্ম-নিষ্ঠা আৰ একাগ্ৰতাৰে এচটা কাঠেৰেও জগত জিনিব পাৰি৷ মুকলি আকাশৰ তলত, ৰ’দ-বৰষুণত ঘণ্টা ঘণ্টা ধৰি থিয় হৈ, এচটা কাঠেৰে গোলাকাৰ সৰু বল এটা টুকুৰিয়াই টুকুৰিয়াই কাহানিও আমনি নোপোৱা, দিনকদিনে নিপুণকৈ এই কাৰ্য্য একাগ্ৰতাৰে কৰি যোৱা, আৰু বছৰে বছৰে এই কাৰ্য্যৰ (খেল) প্ৰতি অনুৰাগ বঢ়াই দুৰ্বাৰ অত‍্যুৎসাহী হৈ পৰাটো কম কথা নহয় কিন্তু৷ আমি শীতাতপ নিয়ন্ত্ৰিত কোঠাত থাকিও কাম কৰি আমনি পাওঁ, হতাশ হওঁ আৰু চাকৰি ত‍্যাগ কৰাৰ কথা মাজে সময়ে পৰিকল্পনা কৰোঁ৷\nবাতৰি কাকতখনত চকু ফুৰালোঁ৷ কাকতখন ইউৰোপৰ বিভিন্ন দেশৰ ৰাজনৈতিক, অৰ্থনৈতিক আৰু কিছু আমোদ-প্ৰমোদজনক বাৰ্তাৰে ভৰি আছে৷ এনেতে চতুৰ্থ পৃষ্ঠাত বাতৰি এটা দেখি মোৰ চকু থিতাতে ৰ’ল৷ বাতৰিটো আছিল ভাৰতবৰ্ষৰ৷ হাজাৰ কিলোমিটাৰ দূৰৈত স্থানীয় কাকত নিজ দেশৰ এটা বাতৰি দেখিবলৈ পায় মনটো ভাল লাগিল৷ পিছে মনটো সিমানেই বেয়া লাগিল বাতৰিটো পঢ়ি উঠি, যিহেতু বাতৰিটো আছিল ভাৰত-পাক সীমান্তৰ বিষয়ে৷ সীমান্তত ’চিজফায়াৰ’ (ceasefire) থকাৰ স্বত্বেও ’দুয়োখন দেশত’ কত জোৱানৰ মৃত্যু হ’ল তেনে এক হিচাব-নিকাচ কোনো এজন সাংবাদিকে যুগুতাই কাকতখনত প্ৰকাশ কৰিছে; আৰু লগতে আছে কিছু আনুষংগিক কথা৷ হয়, বাতৰিটো সম্পূৰ্ণ সঁচা৷ এই সীমান্তত কত যে সুঠাম জোৱানৰ অহৰ্নিশে মৃত্যু হৈয়ে আছে৷ টিভিৰ বাতৰিবোৰলৈ মনত পৰিল; — কোনো এক বাতৰিত দেখিছিলোঁ যে সদ‍্যবিবাহিত গাভৰু এগৰাকীয়ে বুকু ঢকিয়াই কান্দিছিল তিনি বৰণীয়া জাতীয় পতাকাৰে আবৃত তেওঁ পতিৰ মৃতদেহটোক সাৱটি ধৰি৷ আন এক বাতৰিত দেখিছিলোঁ, কেনেকৈ পিতৃহাৰা হৈ দুটি কণ কণ শিশু উচুপি উঠিছিল৷ কতনা বৃদ্ধ মাতৃয়ে হিঁয়া উজাৰি কন্দা দেখিছোঁ নিজ পুত্ৰক হঠাতে হেৰুৱাই৷ কথাবোৰ পলকতে মনলৈ অহাত মোৰ সেমেকা কবি-মনটোৱে উকমুকনি দিছিল৷ যেন সীমান্তত কৰ্মৰত জোৱানৰ মনৰ বতৰা লৈ ক’ব বিচাৰিছিল — “বুকু পাতি পাতি, প্ৰিয়জনৰ পৰা আঁতৰি আৰু কিমান ৰাতি?“ এপলক চকু মুদি ভাবিলোঁ, এই সমস্যাৰ যিমান সোনকালে পাৰি এটা নিগাজী সমাধান হ’লে ভাল হয়৷\nগ্ৰনিংগেন মুখ্য ৰেল ষ্টেচন অৰ্থাৎ মোৰ গন্তব‍্য স্থান পাবলৈ আৰু প্ৰায় ১৫ – ২০ মিনিটমান সময় আছিল৷ তেনেতে ৰেলৰ কাঁচেৰে দেখি বুজিলোঁ যে বাহিৰত বৰষুণ৷ শীতাতপ নিয়ন্ত্ৰিত ৰেল হেতুকে কিমান ডাঙৰ বৰষুণ তাৰ উমান পোৱা নাছিলোঁ৷\nআনুমানিক সময়তকৈ প্ৰায় ১০ মিনিটমান আগতেই ৰেলখন ষ্টেচনৰ প্লেটফৰ্মত ৰ’লহি৷ ৰেলখন ৰখাৰ পাছত ’গুজুং’ কৈ শব্দ এটা কৰি স্বয়ংক্ৰিয়ভাবে ৰেলখনৰ সকলোবোৰ দুৱাৰ একেসময়তে খোল খালে৷ দুৱাৰবোৰ খোল খোৱাতহে বুজি পালোঁ যে বৰষুণজাক মই ভবাতকৈ বেছি ডাঙৰ, এজাক আচলতে ডবাপিটা বৰষুণ৷\nহলেণ্ডৰ ৰাজধানী এমষ্টাৰ্ডম (Amsterdam) মহানগৰীলৈ মই আগতে এবাৰ গৈছিলোঁ৷ কিন্তু এই গ্ৰনিংগেন চহৰলৈ মই আগতে অহা নাই, এয়াই প্ৰথম৷ মোৰ বাবে এয়া এখন নতুন ঠাই তাতে আকৌ নিশা আৰু মুষলধাৰে বৰষুণ৷ হঠাৎ মই উদ্বিগ্ন হৈ পৰিলোঁ — এই বৰষুণৰ ৰাতি টেক্সি পাম নে নেপাম, নাপালে কি হ’ব, হোটেললৈ কেনেকৈ যাম আদি আকস্মিক চিন্তাত৷ সেই উদ্বিগ্নতাত ততাতৈয়াকৈ ষ্টেচনৰ প্ৰস্থানদ্বাৰখনৰ ফালে ঢাপলি মেলিলোঁ৷ বাহিৰ আহি ষ্টেচনৰ সন্মুখত, এখন নহয় দুখন নহয় কেবাখনো টেক্সি দেখি স্বস্তিৰ নিশ্বাস পেলালোঁ৷\nৰেল ষ্টেচনৰ পৰা টেক্সি এখন লৈ, আগতীয়াকৈ আৰক্ষণ কৰি থোৱা মোৰ হোটেল পাওঁ মানে নিশা প্ৰায় দহ বাজিবৰ হ’ল৷ অন্ধকাৰ আকাশখনে তেতিয়াও কলহৰ কানে ঢলা দি পানী ঢালিয়েই আছে৷ একেসময়তে মোৰ উকা পেটটোৱে ভোকত আমনি কৰিব ধৰিলে৷ হোটেল কাউণ্টাৰত মোৰ ’ছেকিন’ (check-in) সম্বন্ধীয় কামখিনি সমাপ্ত কৰি, কাউণ্টাৰত থকা শ্বেতাঙ্গ যুৱকজনক সুধি জানিব খুজিলোঁ যে এই হোটেলৰ ৰেষ্টুৰাঁখনলৈ কোন ফালে যায়৷ যুৱকজনৰ উত্তৰত মই বেছি চিন্তিত হ’লোঁ৷ দিনটোলৈ বুলি ৰেষ্টুৰাঁখন হেনো কেতিয়াবাই বন্ধ হৈছিল৷ এতিয়া খোলা আছে হোটেলৰ ’বাৰ’ (bar) খনহে৷ যুৱকজনৰ মতে, বাৰখনো আৰু এক-ডেৰ ঘণ্টামানহে খোলা থাকিব৷ অনুতপ্ত হলোঁ, ৰেলৰ ভিতৰত সুসজ্জিত ৰেষ্টুৰাঁখনত খাদ্য বস্তুবোৰৰ অতিশয় দাম হোৱাৰ বাবে ৰাতিৰ সাজ খোৱা নহ’ল৷ গ্ৰনিংগেন ৰেল ষ্টেচনত ভাল ভাল ৰেষ্টুৰাঁ দেখিছিলোঁ যদিও মোৰ উদ্বিগ্নতাৰ বাবে সেই কথা চিন্তা কৰা নহ’ল৷\nমই মোৰ কোঠালৈ গৈ, বেগবোৰ থৈ, ততাতৈয়াকৈ অলপ ’ফ্ৰেচ’ হৈ, বাৰখনত সোনকালে উপস্থিত হলোঁ৷\nপেটৰ ভোক এনে এটা কথা যে আপুনি কিহবাত ব‍্যস্ত থাকিলে কথাটো তেনেকৈয়ে চলি যায়৷ কিন্তু আপুনি ব‍্যস্ততাৰ পৰা অলপ মুকলি হ’লে আৰু ভোকটোৰ কথা মনত পৰিলে, ভোকৰ মাত্ৰা অধিক বাঢ়ি যায় আৰু কিবা এটা খাবলৈ তৎ নোহোৱা হয়৷\nবাৰবোৰত সাধাৰণতে সুৰাযুক্ত পানীয়ৰ লগতে আমিষ বা নিৰামিষ কিবা এটা আঞ্জাৰ ফৰমান দিব পাৰি৷ মই তেনে এটা আশা লৈ বাৰখনত সোমালোঁ যিহেতু এই সময়ত মোৰ উদৰ জুলীয়া দ্ৰব্যতকৈ কোনো কঠিন পদাৰ্থৰহে অধীৰ অপেক্ষাত আছে৷\nসীমিত পোহৰ আৰু নানান সুৰাৰ বটলে সুসজ্জিত বাৰখন৷ বাৰ-কাউণ্টাৰৰ সন্মুখত থকা ওখ ওখ টুলত বহি দুজন শ্বেতাঙ্গ পুৰুষ কথোপকথনত সম্পূৰ্ণ বিভোৰ, সন্মুখত দুটা ৰঙীন সুৰাৰ গিলাচ৷ আন এজন ভদ্ৰলোক নিৰলে নীৰৱে বহি সুৰাৰ আমেজ লৈ নিজে নিজতেই নিমগ্ন৷ তিনিওজন সুৰাপ্ৰেমী মানে গ্ৰাহকক পৰিচাৰ্য‍্য কৰিবৰ বাবে আছে এজন বাৰখনৰ কৰ্মচাৰী৷ পাতল গেৰুৱা ৰঙৰ আমোলা-পোছাক পৰিহিত লগতে বুকুৰ বাওঁফালে নিজ নামৰ ফলক লগোৱা কৰ্মচাৰী অৰ্থাৎ পৰিচাৰকজন কাউণ্টাৰৰ ভিতৰত কিছু ব‍্যস্ত৷ ময়ো গৈ কাউণ্টাৰ সন্মুখৰ তেনে এখন ওখ টুলত বহিলোঁ৷\nএইখন এখন বাৰ হয়, গতিকে পোনে পোনে আমিষ বা নিৰামিষ খাদ্যৰ ’অৰ্ডাৰ’ দিলে ভুল হ’ব বুলি ভাবি প্ৰথমে এগিলাচ বিয়েৰ অৰ্ডাৰ দিয়াৰ কথা থিৰাং কৰিলোঁ৷ পিছে পৰিচাৰকজনে মোলৈ চাবলৈ অৱকাশ পোৱা নাই৷ এপলক পাছত মূৰ তুলি মোলৈ চাই ইঙ্গিত দি সুধিলে মোক কি লাগে বুলি৷ মই এগিলাচ বিয়েৰ বুলি ক’লো৷ মানুহজন পুনৰ ব‍্যস্ত হ’ল৷ তেনেতে মই লক্ষ্য কৰিলোঁ যে বাৰ-কাউণ্টাৰত থকা এই কৰ্মচাৰীজন দেখাত ভাৰতীয় যেন লাগিছে৷ আমাৰ দেশত শ্বেতাঙ্গ বিদেশী যেনেকৈ সহজতে চকুত পৰে, ঠিক তেনেকৈ বিদেশত আকৌ ভাৰতীয় বা এচিয়া মূলৰ মানুহখিনি সহজে চিনিব পাৰি৷ বুকুৰ বাওঁফালে লাগি থকা নাম ফলকখনত মানুহজনৰ নামটো পঢ়িবলৈ বৰ চেষ্টা কৰিলোঁ৷ কোনো এটা সময়ত মানুহজনৰ উপাধিটো, যিহেতু চুটি, পঢ়িবলৈ সক্ষম হ’লোঁ৷ ইংৰাজীত উপাধিটো Khan বুলি লিখা আছিল৷ মই এশ শতাংশ নিশ্চিত হলোঁ যে এই ’খান’ ডাঙৰীয়া ভাৰতৰ হয়, আৰু মোৰ মনটোৱে উৎসাহ পালে৷ সেয়েহে মই অলপ চিঞৰি সুধিলোঁ তেখেত ভাৰতৰ কোন ঠাইৰ৷ কৰ্মচাৰীজন অকণমান সময় নীৰৱে থাকি উত্তৰ দিলে যে তেখেত ভাৰতৰ নহয়, পাকিস্তানৰহে৷ মই সম্বিৎ ঘূৰাই পালোঁ — ঠিকেই, খান লোক ভাৰতৰ বাদে পাকিস্তানতো থাকে৷ ইতিমধ্যে তেখেতে মই যে ভাৰতবৰ্ষৰ সেই কথা বুজি পাইছিল আৰু পোনছাতেই হিন্দী ভাষাত কথা পাতিবলৈ আৰম্ভ কৰিলে৷ পৰৰ দেশত হিন্দী বা নিজ ভাষাত কথা পাতি এক সুকীয়া আমেজ আছে, এই কথা বুজাজনেহে বুজে৷ মানুহজনে বিয়েৰৰ গিলাচটো মোৰ সন্মুখত থলে৷ মই আন খাদ্যৰ কথা সুধিলোঁ৷ খানে দুখৰে জনালে যে এই সময়ত তেখেতে কোনো খাদ্যৰ অৰ্ডাৰ ল’ব নোৱাৰে যিহেতু ৰেষ্টুৰাঁ কেতিয়াবাই বন্ধ হ’ল আৰু ৰেষ্টুৰাঁৰ মেনেজাৰ, আন কৰ্মচাৰী লগতে ৰান্ধনী কাহানিবাই ঘৰলৈ গ’ল৷ মই কথাটো শুনি হতাশ হ’লোঁ৷ খানে হয়তো মোৰ হতাশাৰ মুখখন পঢ়িব পাৰিছিল আৰু সেয়েহে মোক উৎকণ্ঠাৰে সুধিছিল মই এতিয়া কি কৰিম৷ মই ক’লোঁ “আৰু নো কি কৰিব পাৰোঁ, এই গিলাচ বিয়েৰ যে আছে, ইয়াকে খাই শুই থাকিম৷ এটা ৰাতিৰ কথাহে, তাতে আকৌ কিছু ঘণ্টা ইতিমধ্যে পাৰে হ’লেই৷“ মোৰ এই উত্তটো শুনি খান সুখী নহ’ল যেন পালোঁ৷ মোক সুধি জানিব বিচাৰিলে কি মই এই চহৰখন চিনি পাওঁ নে৷ মই বোলোঁ কোনো পধ্যেই চিনি নাপাওঁ যিহেতু এই চহৰত এইয়া মোৰ প্ৰথম পদাৰ্পণ৷ খানে মোক জনালে যে বৰষুণ বুলিয়েই নহয় বৰং বৰষুণ নথকা সাধাৰণ দিনতো এই চহৰখন, বিশেষকৈ এই অঞ্চলটো, নিশা ৯.৩০ বজাৰ পৰা ১০.০০ বজাৰ ভিতৰত বন্ধ হয়৷ নিশা ১০.০০ বজাৰ পাছত খুব কম দোকান-পোহাৰ খোলা থাকে৷ হয়তো দুই এখন কে’ফেৰ (Café) খোলা থাকিব পাৰে৷ এনে কথোপকথনৰ পাছত খানে মোক সুধিলে কি মোক আৰু এগিলাচ বিয়েৰ লাগিব নেকি; মই নালাগে বুলি ক’লোঁ৷\nইতিমধ্যে আন তিনিজন গ্ৰাহক প্ৰস্থান কৰিছিল৷ মোৰ গিলাচটোত আধা পানীয় এতিয়াও আছে যিহেতু শীতল সুৰাৰ আমেজ লৈ মই লাহে লাহে সেৱন কৰিছোঁ৷ তদুপৰি লগত আনুষংগিক সম্ভাৰ একো নাই৷ এনেদৰে কিছু সময় পাৰ হৈ গ’ল, মোৰ গিলাচৰ পানীয়ৰ পৰিমাণ যথেষ্ট কমি গ’ল৷ মই হঠাৎ অনুভৱ কৰিলোঁ যে মই বাৰখনত সম্পূৰ্ণ অকলে আছোঁ, এক বিৰাট নিস্তব্ধতা; তাতে আকৌ কোঠাটোত তেনেই সীমিত পোহৰ৷ মই এক অচিন অনুভূতি অনুভৱ কৰিব ধৰিলোঁ৷ ভাবিলোঁ, পৰিচাৰক খানে নিশ্চয় এই বাৰখন দিনটোৰ বাবে সামৰিবলৈ তৈয়াৰ কৰিছে আৰু সেয়ে আঁতৰি গৈছে, শীঘ্ৰে আহিব চাগে৷\nখান কিছু সময়ৰ পাছত আহি ওলালহি সঁচা, কিন্তু খানৰ ৰূপ দেখি মই হতভম্ব হ’লোঁ৷ তেখেতে পিন্ধি থকা পাতল গেৰুৱা ৰঙৰ কাপোৰযোৰ পানীত প্ৰায় তিতি গৈছিল, আৰু তেখেতৰ হাতত আছে কাগজৰে মেৰিওয়া কিবা এটা টোপোলা৷ মই বুজিবলৈ বাকী নাথাকিল যে খান বাহিৰলৈ ওলাই গৈ, বৰষুণত ভিজি, খাবৰ বাবে মোলৈ কিবা এটা আনিছে৷ কাগজৰ টোপোলাটো আগবঢ়াই দি খানে মোক কৈ গ’ল –“এই ফ্ৰেন্স ব্ৰেডৰ (এবিধ গোটা আৰু দীঘল ব্ৰেড) বাদে একো নাপালোঁ৷ এইয়া খায়েই আপুনি নিশাটো কটাব লাগিব৷ যিহেতু আপুনি এইখন হোটেলত আছে সেয়ে আপুনি আমাৰ আলহী৷ তদুপৰি আপুনি যিহেতু ওচৰ-চুবুৰীয়া দেশৰ সেয়ে আপুনি মোৰ বাবে ঘৰৰ আলহীৰ দৰে৷ কোনো আলহীয়েই নিশা সুদা পেটে থকাটো নিবিচাৰোঁ৷ ঘৰৰ আলহীয়ে যে একেবাৰে নিবিচাৰোঁ৷ সেয়েহে ছাতিটো লৈ কিবা পাওঁ নেকি বিচাৰি গ’লোঁ৷ ভাগ‍্যক্ৰমে ব্ৰেডৰ দোকানখন বন্ধ কৰিবলৈ লওঁতেই মই গৈ পালোঁ৷ পিছে এই ফ্ৰেন্স ব্ৰেডৰ বাদে আৰু আন একো নাপালোঁ, মই বৰ দুখিত৷“ মোৰ মুখৰ মাত সম্পূৰ্ণৰূপে হেৰাল, মই নিৰ্বাক হৈ ৰ’লোঁ, কৃতজ্ঞতা জ্ঞাপন কৰিবলৈ মই কোনো ভাষায়েই বিচাৰি নাপালোঁ৷\nভোকত যিকোনো খাদ্য সুস্বাদু হয়৷ ফ্ৰেন্স ব্ৰেডটো মোৰ হোটেল ৰূমত বৰ তৃপ্তিৰে খালোঁ৷ বাহিৰত বৰষুণ কিছু কমা যেন লাগিল৷\nপ্ৰায় মাজ নিশা হ’বৰ হ’ল; ভাগৰুৱা দেহ বিছনাত বাগৰিব বিচাৰিলে৷ ভাবিছিলোঁ শয়ন-পাটীত বাগৰ দিয়াৰ লগে লগে টোপনিত ঢলি পৰিম৷ তাতে আকৌ বতৰটোও সেমেকা৷ কিন্তু বহু সময় ধৰি টোপনি নাহিল৷ খানলৈ মনত পৰিল৷ মোৰ পেটৰ ভোকৰ জুইয়ে কেনেকৈ খানৰ মন জ্বলিছিল, উদ্বিগ্ন হৈ উঠিছিল আৰু তৎপৰ হৈ উঠিছিল সহায়ৰ এখন হাত বঢ়াবলৈ৷ পাকিস্তানত থকা শচীনৰ বহু লক্ষ অনুৰাগীৰ কথাটোও মনলৈ আহিল৷ মনলৈ আহিল সেই বাতৰি কাকতখনৰ খবৰটোও৷ ভাবিলোঁ, আচলতে ভুলটোনো ক’ত? কিহৰ বাবে সীমান্তত এই গুলীয়াগুলী? এনে গুলীয়াগুলীত কত যে জোৱানৰ মৃত্যু! এফালে যদি কোনো ’খান্না’ মৰিছে আনফালে মৰিছে কোনো ’খান’৷ সিফালে যদি কোনো ’মেমন’ মৰিছে এইফালে মৰিছে কোনো ’মেনন’৷ এফালে যদি কোনো ’হেন্দীক’ (সন্দিকৈ) মৰিছে আনফালে মৰিছে কোনো ’চিদ্দক’৷ ভুলটোনো ক’ত?\n’মেনেজমেণ্ট’ সম্বন্ধীয় আৰু এটা জ্ঞান মনলৈ আহিল৷ আমাৰ নিচিনা একোটা কোম্পানীৰ যেতিয়া বহু কোটি টকীয়া প্ৰজেক্ট ফেইল হয়, ক্লায়েণ্টে একোটা বৃহৎ প্ৰজেক্ট উঠাই লয়, তেতিয়া ’ভুলটোনো ক’ত হ’ল’ তাৰ আঁত বিচাৰি বিতং বিশ্লেষণ হয়৷ এনে বিশ্লেষণৰ অন্তত পোৱা অধিকাংশ উত্তৰ এনে হয় যে — ওপৰ মহলত থকা মুষ্টিমেয় কেইজনমানৰ কেতবোৰ ভুলৰ বাবেই, যেনে — সিদ্ধান্ত ভুলকৈ লোৱা, সঠিক সময়ত সঠিক সিদ্ধান্ত নোলোৱা, গাফিলতি কৰা, আকোঁৰগোজ মনোভাৱ আদি কিছুমান কাৰণৰ বাবেই একো একোটা বৃহৎ আৰু কোটি টকীয়া প্ৰজেক্ট হেৰুৱাবলগীয়া হয়৷ তলৰ মহলত অৰ্থাৎ ’গ্ৰাউণ্ড-লেভেল’ত থকা কৰ্মচাৰী সকলৰ সাধাৰণতে ভুল নাথাকে৷ তলৰ মহলৰ লোকসকল সচৰাচৰ নিৰ্জু হয়, নিৰীহ হয় আৰু এই সকল লোকক যেনেদৰেই পৰিচালনা কৰা হয় ঠিক তেনেদৰেই পৰিচালিত হয়৷ কিন্তু ওপৰ মহলত থকা সকল, যিসকলে প্ৰজেক্টোৰ ৰূপায়ণৰ আঁচনি প্ৰস্তুত কৰে লগতে ৰূপায়ণ কৰে, সেই মুষ্টিমেয় লোকসকল ভুলবোৰৰ কাৰক হৈ পৰে৷\nআচলতে ভুলটোনো ক’ত৷\nকথাবোৰ ভাবি থাকোঁতে ক্লান্ত শৰীৰ অজানিতে টোপনিত ঢলি পৰিল৷\n← কাটাৰৰ ডায়েৰী- সাময়িক পৰিস্থিতিয়ে দেশখনলৈ অনা পৰিবৰ্তনঃ ডা০ ভূপেন শইকীয়া\nগ্ৰীটিংছ কাৰ্ড —— ডাঃ পাৰ্থসাৰথি ভূঞাঁ →


Class 10 Assamese Lesson7ভাৰতীয় সংস্কৃতি\nClass 10 Assamese Lesson7ভাৰতীয় সংস্কৃতি ( হেম বৰুৱা ) – Class 10 Assamese Lesson7ভাৰতীয় সংস্কৃতি\nভাৱ বিষয়ক :-\n৫।শিৱ আৰু শক্তি পূজাৰ মূল ক’ত আৱিষ্কাৰ হৈছিল ?\n২নং) ধ্যানস্থ শিৱৰ কল্পনা মহেজ্ঞোদাৰোৰ সংস্কৃতি সম্পদ।\n৬) ইছলাম ভাস্কৰ্যৰ মূল সম্পদ হ’ল-\nউত্তৰঃ ইছলামীয় ভাস্কৰ্যৰ মূল সম্পদ হ’ল-\nগঠনৰ সৰলতা আৰু সূক্ষ্মতা।\nউত্তৰঃ অজন্তাৰ ছবিবোৰত প্ৰকাশ পোৱা ভাবিবস্ত্ত দুটাৰ এটা হৈছে সন্ন্যাস জীৱন আৰু আনটো হৈছে সমূহীয়া জীৱন।\n৮) গান্ধীজীয়ে নতুন যুগৰ ভাৰতীয় সংস্কৃতি সম্বন্ধয়ৰ বস্তু হ’ব লাগে বুলি মত প্ৰকাশ কৰিছে।\nউত্তৰঃ গান্ধীজীয়ে নতুন যুগৰ ভাৰতীয় সংস্কৃতি সম্বন্ধয়ৰ বস্তু হ’ব লাগে বুলি মত প্ৰকাশ কৰিছে।\n৯) সুকুমাৰ কলাৰ ভিতৰত চিজ শিল্পক বেছি স্হায়ী বোলা হৈছে ?\nউত্তৰঃ সুকুমাৰ কলাৰ ভিতৰত চিজ শিল্পক বেছি স্হায়ী বোলা হৈছে।\n১০। হেম বৰুৱা সাহিত্য চৰ্চা সম্পৰ্কে পঁচিছটামান শব্দৰ ভিতৰত এটি পৰিচয় দিয়া ।\nউত্তৰঃ অসমৰ ভ্ৰমণ কাহিনীৰ লেখক আছিল হেম বৰুৱা । মৃত্যুৰ আগমূহূৰ্তলৈকে তেওঁ মুঠ ৩৫ খন গ্ৰন্থ ৰচনা কৰিছিল । মমতাৰ চিঠি , আইতা, জাৰৰ দিনৰ সপোন আদি তেখেতৰ বিখ্যাত কাব্য । কালিচন্দা (১৯৫৯ ) আৰু মনময়ূৰী (১৯৬৫) তেওঁৰ কবিতা সংকলন। ইয়াৰ বাহিৰেও তেখেতে ‘আধুনিক সাহিত্য’ ,সাগৰ দেখিছা’, ‘ মানমিহলি’, ‘ৰঙা কৰবী ফুল’, ‘ কিউপিড আৰু ছাইকি’, ‘বালিচন্দা’ , ‘ এই গাওঁ ও\nএই গীত’, ‘ কন্নকী’, ‘মেকং নৈ দেখিলোঁ’ ,’ ‘ ইজৰাইল’, ‘ স্মিতিৰ পাপৰি’ ইত্যাদি উল্লেখযোগ্য পূথি । বৰুৱা দেৱে ‘ the red river and the blue hill ‘ নামৰ ইংৰাজী গ্ৰন্থ খনো ৰচনা কৰি উলিয়াইছিল । ‘পছোৱা’ নামৰ মাহেকীয়া আলোচনীখনৰ তেখেতে সম্পাদকৰ দায়িত্ব বহন কৰিছিল।\n১১। ‘ ভাৰতীয় সংস্কৃতি’ পাঠটোৰ সাৰাংশ লিখা।\nভাৰতত আদিম অধিবাসীসকলৰ অভিযানকাৰী আৰ্য সমাজৰ হাতত পৰাজিত হৈছিল যদিও সংস্কৃতিক ক্ষেত্ৰত আৰ্যসকলে অনাৰ্থৰ কৃষ্ঠি সমল গ্ৰহন কৰি স্বকীয় সংস্কৃতিত পৰিবৰ্ধন কৰিছিল । প্ৰকৃতপক্ষে বৌদ্ধ ধৰ্মৰ প্ৰচাৰৰ যুগক হে ভাৰতীয় সংস্কৃতিৰ বিস্তাৰ যুগ বুলি কোৱা হৈছিল। চুফীবাদ আৰু উপনিষদ দৰ্শনৰ মাজত এক অভূতপূৰ্ব সাদৃশ্য দেখিবলৈ পোৱা গৈছিল। ইয়াৰ পৰা আমি সুকুমাৰ কলা, শিল্পী, সাহিত্য, ভাস্কৰ্য আদি সকলো ভাৰতীয় জীৱনৰ প্ৰাণ স্বৰূপ সমণ্বয়ৰ ইংগিত পাই আহিছিলো।\nআনহাতে হিন্দু ভাস্কৰ্য কলাৰ কেতবোৰ নিদৰ্শন ইছলামীয় অনুষ্ঠানত ব্যৱহাৰ হোৱা নিদৰ্শন পোৱা গৈছে। সাংস্কৃতিক ক্ষেত্ৰত দুয়োটা সম্প্ৰদায়ৰ মন উদাৰ আছিল। এই উদাৰতাই সুকুমাৰ কলাৰ ক্ষেত্ৰত এক নতুন নিদৰ্শন জন্ম দিছিল।\nমোগল সম্ৰাট বাবৰৰ দিনত ভাৰতত প্ৰৱেশ কৰা চিত্ৰ-শিল্পৰ নতুন বীৰাৰ মূলতে আছিল প্ৰচুৰ ব্যক্তিবোধ এই ব্যক্তিবাদী শিল্পকলাত জনজীৱন বা লমষ্ঠি জীৱনৰ কোনো সংবাদ নাছিল। আধ্যাত্মিকতাবাদে প্ৰাক-মুছলিম যুগৰ হিন্দু সমাজৰ ওপৰত এটা সুকীয়া প্ৰভাৱ বিস্তাৰ কৰি আহিছিল। ইছলামৰ সংঘাতে আমাৰ আধ্যাত্মিকতাৰ ধমনী কঁপাই তুলিছিল। সামাজিক জীৱন ধাৰাত ব্যক্তি মুক্তি বাণীয়ে ইছলাম ধৰ্মৰ প্ৰচাৰ দ্ৰুত কৰি তুলিছিল পৰম পুৰুষৰ ধ্যানে মানুহক সামাজিক অসামঞ্চস্যৰ কথাৰ পৰা আঁতৰাই ৰাখিবলৈ চেষ্টা চলাইছিল। পদদলিত সাধাৰণ মানুহে অদষ্টৰ ওপৰত আস্থা ৰাখি জীৱনৰ সকলো গ্লানি পৰাজয় স্বীকাৰ কৰি লৈছিল।\nসাহিত্য সম্পদৰ দিশৰ পৰাও ভাৰতীয় সংস্কৃতি উল্লেখনীয়ভাৱে চহকী। সাধাৰণতে পুৰণি সাহিত্য ভক্তিমূলক আছিল যদিও আধ্যাত্মিকতাৰ দিশত ই আছিল অতন্ত্য চহকী। পাঠদান আৰু মোগলৰ অধীনত বংগদেশীয় কাব্য সাহিত্যই যথেষ্ট উকৰ্ষ লাভ কৰিছিল। সেইদৰে মাহাৰাষ্টৰ ভক্তিমূলক কাব্য সাহিত্যৰো সৌৰভ বিশ্বজনীত। অতীজৰ স আৰু সত্য়ৰূপে স্বীকৃত সাংস্কতিক সম্পদৰ সৈতে বৰ্তমান সাংস্কৃতিৰ ভেটি-নিৰ্মাণৰ চেষ্টা কৰিলেহে ভাৰতীয় সংস্কৃতিয়ে নব্যৰূপ লাভ কৰিব বুলি কবিয়ে আশা প্ৰকাশ কৰিছে। ভাৰতীয় সমণ্বয়ৰ আৰ্হি আগত ৰাখিহে যুগজয়ী ৰূপত আগবঢ়া উচিত।\n১২ । ‘ভাৰতীয় সংস্কৃতি এক বিৰাট সমণ্বয়ৰ বস্তু’ এই কথাষাৰ কিমানদূৰ যুক্তিপূৰ্ণ, ‘ভাৰতীয় সংস্কৃতি’ পাঠটোৰ আধাৰত বিচাৰ কৰা।\nউত্তৰঃ হেম বৰুৱাই ভাৰতীয় সংস্কতি পাঠটিৰ আৰম্ভণিতেই ভাৰতীয় সংস্কৃতিৰ স্বৰূপে সম্পৰ্কে কৈছে যে ভাৰতীয় সংস্কৃতি এক বিৰাট সমণ্বয়ৰ বস্তু। ভাৰতীয় সংস্কৃতি সাগৰৰ দৰে গভীৰ আৰু বিশাল যদিও নদী-উপনদীৰ সোঁতে যিদৰে সাগৰক পৰিপুষ্টি দান কৰে, ঠিক তেনেদৰে ভাৰতীয় সংস্কৃতিয়েও বিভিন্ন জাতি উপজাতিৰ ভাষা- সংস্কৃতিয়ে বিশালতা প্ৰদান কৰি আহিছে আৰ্য, অনাৰ্য, মংগোলীয়, দ্ৰবিড়, গ্ৰীক, শক, হুন আদি বিভিন্ন জাতি-উপজাতিৰ প্ৰবাহমান সোঁতৰ সমণ্বয়ত ভাৰতীয় সংস্কৃতিয়ে নিৰ্দিষ্ট ৰূপত আত্মপ্ৰকাশ কৰিছিল। ভাৰতীয় সংস্কৃতিলৈ যুগ যুগ ধৰি বিভিন্ন দেশী-বিদেশী সংস্কৃতিৰ সোঁত আহিছে। ইয়াৰ মূল কাৰণ হ’ল ভাৰতৰ ভৌগোলিক পৰিৱেশ। ভাৰতীয় বিশাল ভূমিখণ্ডৰ আহ্বানত যিদৰে বাহিৰৰ নন মানৱপুঞ্জত ভাৰতলৈ আহিছিল, তেনেদৰে ইয়াৰে পেৰত্যেকেই ব্যক্তিগত প্ৰতিভা অনুসৰি ভাৰতীয় সংস্কৃতিৰ বৰঙনি যোগাইছিল। বিভিন্ন দেৱ-দেবীৰ পূজা সম্পৰ্কে যি প্ৰচলিত নিয়ম আছে, সেই বোৰ প্ৰায়ে দ্ৰবিড় সকলৰ প্ৰভাৱত হোৱা বুলি ক’ব পাৰি। ইয়াৰ বাহিৰেও মৃতকক সকাৰ কৰা, লিংগ পূজা কৰা আদিও অনাৰ্য্য যুগৰ অৱদান আছিল। ভাৰতীয় ৰাজনীতি, সমাজকনীতি শিল্প, সাহিত্য, দৰ্শন, চিত্ৰকলা, ভাস্কৰ্য আদি যুগ যুগ ধৰি হোৱা বিনিময় আৰু আদান প্ৰদানৰ মাজেৰে ভাৰতীয় সংস্কৃতি জিয়াই ৰখা হৈছিল।\nওপৰৰ আলোচনাৰ পৰা ইযাকে বুজা গ’ল যে ভাৰতীয় সংস্কৃতি হ’ল এক সংমিশ্ৰিত সংস্কৃতি।\n১৩ । ‘সভ্যতা আৰু সংস্কৃতি ‘ শব্দ দুটাৰ মাজৰ পাৰ্থক্য বিচাৰ কৰা।\nউত্তৰঃ ‘সভ্যতা আৰু সংস্কৃতি’ — এই শব্দ দুটাৰ মাজত যথেষ্ট পাৰ্থক্য দেখিবলৈ পোৱা যায়। এই দুয়োটা শব্দৰ ক্ষেত্ৰত এটাৰ সলনি আনটো শব্দ ব্যৱহাৰ কৰিব নোৱাৰি। সভ্যতা শব্দটোৱে বিশেষ এটা সামাজিক বা ৰাজনৈতিক অৱস্থাকহে বুজায়। এই সভ্যতা শব্দটোৰ প্ৰধান মাপকাঠী হ’ল সমাজ এখন বসবাস কৰা লোকসকলৰ জীৱন ধাৰণৰ প্ৰণালী। অৰ্থা, সভ্যতা হ’ল দক্ষতা, পুখ-সম্ভোগ, সম্পদৰ ব্যৱহাৰ, বৈদ্বিক চিন্তা-ধাৰা, আচাৰ ব্যৱহাৰ আদি আনহাতে সংস্কৃতি হৈছে কোনো এটা জাতিৰ বা সমাজ এখনৰ জীৱনৰ প্ৰতিভা। সংস্কৃতি প্ৰধান মাপকাঠী হ’ল — ভাষা, সাহিত্য, সুকুমাৰ কলা, দৰ্শন ইত্যাদি। অৰ্থা সংস্কৃতি যিকোনো জাতি এটাৰ ৰীতি-নীতি, বিশ্বাস, ভাষা-সাহিত্য, আচাৰ-ব্যৱহাৰ, কৰ্ম পদ্ধতি, সাজ-পোচাক আদি।\n১৪) উত্তৰ ভাৰতীয় , ভাস্কৰ্যৰ বিষয়ে তোমাৰ প্যাঠ্যপুথিৰ সহায়ত লিখা।\nউত্তৰঃ উত্তৰ ভাৰতৰ দৰে দক্ষিণাত্যৰ ভাস্কৰ্যৰ ওপৰত বহিৰাগত প্ৰভাৱ পোনপতীয়াকৈ পৰা নাছিল। অৰ্থাৎ ইয়াত এটা নিজস্ব বিচাৰ পদ্ধতি দেখিবলৈ পোৱা গৈছিল। এই পদ্ধতিয়ে ভাৰতীয় সংস্কৃতিৰ বৈচিত্ৰ ৰঙীন কৰি তুলিছিল। উত্তৰ ভাৰতীয় ভাস্কৰ্যত ইছলামীয় যথেষ্ট প্ৰভাৱ দেখিবলৈ পোৱা গৈছিল। উত্তৰ ভাৰতীয় ভাস্কৰ্যত বক্ৰ আৰু বৃত্তৰেখাৰ প্ৰাদুৰ্ভাৱ অতি সৰহ আছিল। ই আচলতে সংহতিৰ ভাস্কৰ্যহে আছিল। জ্যামিতিৰ ছবিবোৰৰ দৰে এইবোৰ সৰলতা দেখিবলৈ পোৱা গৈছিল। আচলতে উত্তৰ ভাৰতীয় ভাস্কৰ্য সমন্বয়ৰ বস্তুহে। ইয়াক কোনো প্ৰকাৰেই সম্পুৰ্ণৰূপে ইছলামীয় বুলিব পৰা নাযায়। হিন্দু ভাস্কৰ্যই ইছলামীয় পদ্ধতিৰ জটিলতা হ্ৰাস কৰিছিল। ইয়াৰ বিপৰীতে ইছলামীয় ভাস্কৰ্যই হিন্দু ভাস্কৰ্যক কাৰুকাৰ্য প্ৰদান কৰিছিল। এইদৰে এক নতুন ধাৰাৰ উৎপত্তি হৈছিল। তাজমহল, ফটেহপুৰ চিক্ৰি, ইচমৎদৌল্লাৰ আদি এনে কাৰু- কাৰ্য খোদিত উত্তৰ ভাৰতীয় ভাস্কৰ্য্যৰ আৰ্হি। এয়াই অজন্তাৰ চিত্ৰশিল্পৰ গৌৰৱ।\n১৫) অজন্তাৰ গুহাৰ শিল্পকলাৰ এটি বিৱৰণ দিয়া।\nউত্তৰঃ অজন্তাৰ গুহাৰ অনন্তকালৰ বাবে শিল্পকলা সঞ্জীৱিত হৈ থাকে। যিবোৰ প্ৰাচীন শিল্পকলাই ভাৰতীয় ইতিহাসৰ যুগৰ সৃষ্টি কৰি আহিছে তাৰে ভিতৰত অজন্তাৰ শিল্পকলাই এক উল্লেখনীয় স্হান অধিকাৰ কৰি আহিছে। অজন্তাৰ শিল্পকলাৰ এটি মূল দিশ হল – চিত্ৰশিল্প। অজন্তাৰ চিত্ৰবোৰত মূলত দুটা ভাৱ বস্তুৰ প্ৰকাশ পাইছে। ইয়াৰে এটা হৈছে সন্ন্যাস জীৱন আৰু আনটো হৈছে সমূহীয়া জীৱন। দুয়োবিধ ছবি একেলগে অংকণ কৰা হৈছিল। দ্বিতীয় পৰ্যায়ৰ ছবিবোৰ হৈছে – জীৱন আনন্দ উচ্ছাসময় চিত্ৰ। এই পৰ্যায়ৰ ছবিবোৰত শান্তি, গতি, প্ৰেম আৰু যৌনতা ফুটি উঠিছিল। আনফালে আকৌ প্ৰথম পৰ্যায়ত দয়া, ধ্যান আৰু মৌনতা ফুটি উঠিছে। ভাব বস্তুৰ ফালৰ পৰা দুয়োবিধ ছবিৰ দুখন সুকীয়া জগত ফুটি উঠিছে যদিও এই জগত দুখন পৃথকভাৱে অংকিত হোৱা নাছিল। দুয়োবিধ ছবিতে পুৰুষ মহিলা, শিশুকে ধৰি বিভিন্ন ভংগীমাত একে ঠাইতে অংকন কৰা হৈছিল। ইয়াত শিল্পীৰ শিল্পজাত আৰু বাস্তৱ জীৱনৰ মাজত এক সুন্দৰ সমন্বয়ৰ সৃষ্টি হৈছিল। ইয়েই অজন্তাৰ চিত্ৰশিল্পৰ গৌৰৱ।\n১৬) মোগল সম্ৰাট বাবৰৰ আমোলত ভাৰতত প্ৰৱেশ কৰা চিত্ৰকলাৰ নতুন ধাৰাটি কেনে আছিল লিখা।\nউত্তৰঃ মোগল সম্ৰাট বাবৰৰ আমোলত ভাৰতত চিত্ৰশিল্পৰ নতুন ধাৰা পোনপ্ৰথমে প্ৰৱেশ কৰিছিল। এই চিত্ৰশিল্পৰ ধাৰাটোৰ মূলতে প্ৰচুৰ ব্যক্তিবোধ আছিল। এই চিত্ৰশিল্পৰ ধাৰাটোত জনজীৱন বা সমষ্টি জীৱনৰ কোনো ধৰণৰ সংবাদ নাছিল। ইয়াৰ মূল লক্ষ্য আছিল ব্যক্তিৰ জীৱন প্ৰকাশ কৰা। ইয়াৰ জন্ম হৈছিল টাইমূৰ খাঁ আৰু হেংগীজ খঁাৰ ৰাজ দৰবাৰত, গতিকে এই চিত্ৰশিল্পৰ ধাৰাটোৰ যুগ অনুসৰি ই ব্যক্তিবাদী আৰ্ট আৰু কঠোৰ হবলৈ বাধ্য হৈছিল। ইয়াত কোনো ভাৱ অৱণতা নাই। আছে কেৱল বিপুল উৎসাহ- উদ্দীপনা আৰু প্ৰেৰণা। ব্যক্তিবাদে সমসাময়িকভাৱে হলেও চিত্ৰশিল্পত ইংগিত বা সংকেতৰ কোনো ধৰণৰ স্হান নোহোৱা কৰিছে। এইবোৰতে ফুটি উঠিছিল বুদ্ধিৰ পৰিচয়। বাবৰৰ আমোলত বাহিৰৰ সুস্থ ব্যক্তিবাদী চিত্ৰশিল্পৰ লগত প্ৰচলিত চিত্ৰধাৰৰ মিলন ঘটিছিল আৰু এই দুয়োটাৰ সংমিশ্ৰণত এটা নতুন পদ্ধতিৰ উদ্ভৱ হৈছিল। এই ফালৰ পৰা চাবলৈ গলে অনুভূতিৰ প্ৰসাৰ মোগল আৰু ৰাজপুট আৰ্ট ইয়াৰ প্ৰধান লক্ষণ। এবিধ মূলতে আনন্দাপুত ৰস চঞ্চল আৰু আনবিধ ধীৰ, মন্থৰ প্ৰাণ। এইবোৰৰ স্থবিৰতাৰ মাজতে হয়তো লুপ্ত আনন্দধাৰা উজ্জ্বল হৈ পৰিছিল।\n১৭) উত্তৰ ভাৰতৰ সংগীতে কি নতুন বস্তু আমাৰ চকুত পেলায় বুলিছে?\nউত্তৰঃ উত্তৰ ভাৰতীয় উচ্চাংগ সংগীত দাক্ষিণাত্যৰ ভাস্কৰ্য কলাৰ দৰেই গাম্ভীৰ্যপূৰ্ণ আৰু বিচিত্ৰ। উত্তৰ ভাৰতীয় সংগীতে এটা নতুন বস্তু আমাৰ চকুত পেলায়। ই গাম্ভীৰ্যৰ লগতে ঠায়ে ঠায়ে এই সংগীতৰ এক উৰণীয়া ভাবৰ সংযোগ ঘটাৰ কথা কৈছে। ইয়াকে সুৰ- বস্তুৰ ওপৰত লোক সংগীতৰ প্ৰভাৱ বুলি কব পাৰি।\n১৮) ভাৰতীয় সংস্কৃতিত ইছলামৰ অৰিহণাৰ এটি টোকা যুগুত কৰা।\nউত্তৰঃ ভাৰতীয় সংস্কৃতিত পাঠটিত কোৱা হৈছে যে – `ভাৰতীয় সংস্কৃতি এক বিৰাট সমন্বয়ৰ সংস্কৃতি’। ইয়াৰ অৰ্থ হল ভাৰতীয় সংস্কৃতি এক বিশাল সংমিশ্ৰিত সংস্কৃতি।\nভাৰতীয় বৈষ্ণৱ ভক্তিবাদ, উপনিষদৰ দৰ্শনৰ লগত ইছলামৰ চুফীবাদৰ যথেষ্ট মিল থকা দেখা গৈছে। এক ঈশ্বৰবাদ, মানৱ প্ৰেম, সংযম, উদাৰতা আদি কথাবোৰেই আছিল ভক্তিবাদ আৰু চুফীবাদৰ মূল কথা । ভাস্কৰ্য কলাৰ ক্ষেত্ৰতো ভাৰতীয় সংস্কৃতিত ইছলামিক সকলৰ যথেষ্ট প্ৰভাৱ দেখিবলৈ পোৱা গৈছিল। উত্তৰ ভাৰতৰ মঠ- মন্দিৰ আদিত বক্ৰ আৰু বৃত্ত ৰেখা অংকন কৰা হৈছিল। ইয়াৰ মূলতে আছিল ইছলামীয় সকল।ইছলামীয় সকলে ভাস্কৰ্য কলাই হিন্দু ভাস্কৰ্য কলাক এক অতুলনীয় কাৰুকাৰ্য প্ৰদান কৰিছিল। তাজমহল, ফেটেহপুৰ চিক্ৰি, ইছমৎদৌল্লাৰ অসম্পুৰ্ণ ভাস্কৰ্যই ইয়াৰ এক সুন্দৰ নিদৰ্শন দিয়ে। ঠিক তেনেদৰে ইছলামীয় ভাস্কৰ্যৰ শৈলীত যি জটিলতা আছিল সেই সকলোবোৰ হিন্দু সংস্কৃতিৰ প্ৰভাৱত পৰি কিছু পৰিমাণে সৰল হৈ পৰিছিল।\nভাৰতীয় চিত্ৰ কলাটো ইছলামিক চিত্ৰ শৈলীৰ প্ৰভাৱ দেখিবলৈ পোৱা গৈছে। মোগল সম্ৰাট বাবৰৰ দিনতে চিত্ৰশিল্পৰ নতুন ৰীতি ভাৰতত প্ৰৱেশ কৰিছিল। ইয়াৰে এটা নতুন ৰীতিৰ বৈশিষ্ট্য হল – ব্যক্তিবীদ। অজন্তাৰ চিত্ৰশিল্পৰ এই নতুন ৰীতি আৰু ভাৰতীয় চিত্ৰশিল্পৰ সৰলতাৰ মাজত সংযোগ স্হাপন হোৱা দেখিবলৈ পোৱা গৈছিল। এইটো আছিল ইণ্ডোছাৰাচেনিক ৰীতি। ভাৰতীয় দৰ্শনত অতীন্দ্ৰিয়বাদৰ যি আত্মীয়তা দেখা যায় তাৰ মাজতো ইছলামিকৰ প্ৰভাৱ পৰা বুলি কব পাৰি। হিন্দু- মুছলমানৰ সংঘাতৰ ফলত সৃষ্টি হোৱা বিপ্লৱে পৰাজিত হিন্দুৰ মনত নৈৰাশ্যত ভাৱৰ সৃষ্টি কৰিছে। এই নৈৰাশ্যত ভাৱে হিন্দুসকলৰ মনত উদাসীনতাৰ সৃষ্টি কৰিছে। ফলত বাস্তৱ জগতৰ কহণ পাহৰি হিন্দুৰ মতে আত্মাৰ জগতখনলৈ আগবাঢ়ি গৈছে।\nইছলামীয় যুগতে ভাৰতত উৰ্দু ভাষাৰ বিভিন্ন শব্দৰ প্ৰৱেশ হৈছিল। মুক্ত বাণীয়ে ইছলাম ধৰ্মৰ প্ৰচাৰ কৰি তুলিছিল। ওপৰৰ আলোচনাৰ পৰা ইয়াকে বুজা গল যে – ভাৰতীয় সংস্কৃতিত ইছলামীয় সংস্কৃতিৰ সম্পৰ্ক এবাভ নোৱাৰা বিধৰ আছিলে।\n১৯) প্ৰাক- মুছলিম যুগ আৰু মুছলিম যুগৰ ভাৰতীয় ভাস্কৰ্য আৰু শিল্পকলাৰ বিষয়ে এটি টোকা যুগুত কৰা।\nব্যক্তিবাদে সাময়িকভাৱে হলেও চিত্ৰশিল্পৰ ইংগিত বা সংকেতৰ স্হান প্ৰায় নোহোৱা কৰিছিল। এইবোৰত ফুটি উঠিছিল যুদ্ধৰ পৰিচয়। বাবৰ আমোলত বাহিৰৰ সুস্হ ব্যক্তিবাদী চিত্ৰকলাৰ লগত প্ৰচলিত চিত্ৰধাৰাৰ মিলন ঘটিছিল। এই দুয়োবিধৰ মিশ্ৰণত এটা নতুন পদ্ধতিৰ উদ্ভৱ হৈছিল। অজন্তাৰ সৰলতাৰ লগত নতুন ভাৰসাম্যৰ সংযোগ হৈছিল। এই দিশৰ পৰা চাবলৈ গলে অনুভূতিৰ প্ৰসাৰ মোগল আৰু ৰাজপুট আৰ্ট প্ৰধান লক্ষণ আছিল। এবিধ মূলতে আনন্দাপ্লুত, ৰস- চঞ্চল আকৌ আনবিধ আছিল ধীৰ, মন্থৰ প্ৰাণ।\n২০) বাখ্যা কৰা।\nউত্তৰঃ প্ৰসংগ :- উক্ত কথাষাৰ আমাৰ পাঠ্যপুথি `অসমীয়া সাহিত্য চয়নিকা’ত অন্তগৰ্ত হেম বৰুৱাদেৱৰ দ্বাৰা ৰচিত `ভাৰতীয় সংস্কৃতি’ নামৰ প্ৰবন্ধটিৰ পৰা তুলি দিয়া হৈছে।\nসংগতি :- লিখকে ভাৰতীয় সংস্কৃতিৰ মূল সম্পদসমূহৰ বিষয়ে এই কথাষাৰত উল্লেখ কৰিছে।\nবাখ্যা:- ভাৰতীয় সংস্কৃতি এক বিৰাট সমন্বয়ৰ বস্তু। আৰ্য, অনাৰ্য, দ্ৰাবিড়, মংগোলীয় আদি বিভিন্ন জনগোষ্ঠীৰ সমিলমিল, সংস্কৃতি আদি বিভিন্ন বিনিময়ৰ যোগেদি ভাৰতীয় ৰূপ পৰিগ্ৰহ কৰিছে। অতিজৰে পৰা ভাৰতবৰ্ষলৈ বিভিন্ন সময়ত বিভিন্ন জনগোষ্ঠী লোকৰ প্ৰবজন ঘটি আহিছে। ইয়াৰ উপৰিও কব পাৰি যে এঘাৰশ শতিকাৰ আগৰে পৰা এচিয়া, ইউৰোপ, ব্ৰহ্মদেশ, আফগানিস্তা, কম্বোডিয়া, ইণ্ডোনেছিয়া আদি বিভিন্ন ঠাইৰ পৰা বিভিন্ন জাতি ভাৰতলৈ আহিছে। এওঁলোকে সাংস্কৃতিক বিনিময়ৰ যোগেদি ভাৰতীয় আৰ্য আৰু অনাৰ্য সংস্কৃতিৰ সংমিশ্ৰণত ভাৰতীয় সংস্কৃতিয়ে বিশাল ভূমিকা লাভ কৰিছে। ভাষা, সাহিত্য, সুকুমাৰ কলা, দৰ্শন ইত্যাদি ক্ষেত্ৰত প্ৰকাশ পোৱা প্ৰতিভাই হৈছে জাতি বিশেষৰ সংস্কৃতিৰ মাপকাঠি। সংস্কৃতিৰ অবিচ্ছিন্ন ধাৰা হৈছে ভাৰতীয় জীৱনৰ মূল সম্পদ। এসময়ত আৰ্যসকলৰ আগমন ঘটিছিল যদিও তেওঁলোকে ইয়াত বসবাস কৰা দ্ৰাবিড়, মংগোলীয় আৰু অনান্যসকলৰ শিল্পকলা, স্থাপত্য, ভাস্কৰ্য আদিক গ্ৰহণ কৰি নতুন ৰূপ দিছিল। আৰ্যসকলৰ প্ৰচেষ্টাৰ বাবে একালত ভাৰতীয় সংস্কৃতি সমগ্ৰ দক্ষিণ- পূব এছিয়ালৈকে স্পৰ্শ কৰাইছিল। গ্ৰীক, শক, হুণ প্ৰকৃতিৰ আগমনেও ভাৰতীয় সংস্কৃতিক ক্ৰমান্বয়ে সমৃদ্ধ কৰিছিল। এইদৰে বিভিন্ন সংস্কৃতিক সম্পদেৰে ভাৰতীয় জীৱন সমৃদ্ধ হৈছিল। আনকি ভাৰতীয় শুকান মৰুভূমি, মৌচুমী বায়ুৰ প্ৰভাৱ তথা হিমালয়ৰ বৈচিত্ৰ্যময় প্ৰাকৃতিক শোভাইও ভাৰতীয় জীৱনৰ সংস্কৃতিৰ অবিচ্ছিন্ন প্ৰভাৱ যুগ যুগ ধৰি আহবান জনাই আহিছে।\nখ) ভাৰত বুৰঞ্জী হৈছে ৰাজ্যৰ উত্থান- পতন, ভঙা- গঢ়াৰ সবিশেষ বুৰঞ্জী।\nউত্তৰঃ উক্ত কথাষাৰ আমাৰ পাঠ্যপুথি `অসমীয়া সাহিত্য চয়নিকা’ত অন্তগৰ্ত হেম বৰুৱাদেৱৰ দ্বাৰা ৰচিত `ভাৰতীয় সংস্কৃতি’ নামৰ প্ৰবন্ধটিৰ পৰা তুলি দিয়া হৈছে।\nসংগতি :- লিখকে বিভিন্ন উত্থান- পতন সত্বেও ভাৰতীয় সংস্কৃতি নিৰৱচ্ছিন্নভাৱে বৈ থকাৰ কথা উল্লেখ কৰিছে।\nবাখ্যা :- ভাৰতৰ বুৰঞ্জী হৈছে ৰাজ্যৰ উত্থান- পতন আৰু ভঙা- গঢ়া বুৰঞ্জী। এই দেশখনৰ ওপৰত অতি প্ৰাচীন কালৰে পৰা চকু আছিল। এই দেশখনত ইটোৰ পিছত সিটো গোষ্ঠীৰ আক্ৰমণ বা অভিযান, ইটো পৰিয়ালৰ পিছত সিটো পৰিয়ালৰ শাসন ভাৰ গ্ৰহণ, ইত্যাদি ঘটনাৰ ভাৰতৰ বুৰঞ্জীৰ ভাৰাক্ৰান্ত আছিল। তথাপি ভাৰতীয় সংস্কৃতিৰ মূল সুঁতি ক্ৰমবৰ্দ্ধমান সোঁতেৰে বৈ আছিল। ই অকস্মাতে ৰাজ্য ভঙা- গঢ়াৰ হেঁচাত ৰুদ্ধ হৈ যোৱা নাছিল। এয়ে হৈছে ভাৰতীয় সংস্কৃতি আৰু ঐতিহ্যৰ বৈশিষ্ট্য। ভাৰতৰ বুৰঞ্জী আৰ্য, অনাৰ্য, মংগোলীয়, দ্ৰাবিড়, শক, হুণ, গ্ৰীক আদি বিভিন্ন দল আক্ৰমণকাৰী ৰূপে ভাৰতলৈ আহিছিল আৰু ভাৰতীয় সংস্কৃতিৰ সৈতে মিলি গৈছিল। ভাৰতীয় বুৰঞ্জীত এই মানৱ গোষ্ঠীসমূহৰ জয়- পৰাজয়, ৰাজ্যৰ উত্থান- পতন, ভঙা- গঢ়া আদিৰ বিভিন্ন কাহিনী ৰচিত হৈছিল। ইয়ে হল ভাৰতীয় সংস্কৃতিৰ উত্থান-পতন ভঙা- গঢ়াৰ ঐতিহ্য।\nগ) সকলো আৰ্টৰ মূলতে দুটা বিপৰীত পন্থাই কাম কৰা দেখা যায়।\nউত্তৰ:- প্ৰসংগ :- উক্ত কথাষাৰ আমাৰ পাঠ্যপুথি `অসমীয়া সাহিত্য চয়নিকা’ত অন্তগৰ্ত হেম বৰুৱাদেৱৰ দ্বাৰা ৰচিত `ভাৰতীয় সংস্কৃতি’ নামৰ প্ৰবন্ধটিৰ পৰা তুলি দিয়া হৈছে।\nসংগতি :- লিখকে শিল্প সাধনৰ মূলতে দুটা উদ্দেশ্য জড়িত হৈ থাকে। ইয়াৰ প্ৰকাশ কিদৰে ঘটে তাকেই কবলৈ কথাষাৰ উল্লেখ কৰিছে।\nব্যাখ্যা:- সাধাৰণতে সকলো ধৰণৰ আৰ্টৰ মূলতে দুটা দিশৰ উন্মোচৰ কৰে। এটাৰ উদ্দেশ্য হৈছে – কাৰুকাৰ্য আৰু জাকজমকতাৰ সৃষ্টি আৰু আনটোৰ উদ্দেশ্য হৈছে – সংযম আৰু আড়ম্বৰহীনতা। এটাই অভ্যন্তৰীণ দিশটোৱে মানুহৰ অন্তৰৰ অনুভূতিক জগাই তোলে। আনহাতে বাহ্যিক দিশটোৱে দৃষ্টিমুখৰ আড়ম্বৰ জৰিয়তে মানুহৰ দৃষ্টি আকৰ্ষণ কৰে। আৰ্ট বা কলাৰ উদ্দেশ্য হৈছে আনন্দ প্ৰদান কৰা আৰু তাৰ যোগেদি শৈল্পিক অনুভূতিৰ সঞ্চাৰ কৰা। সুক্ষ্ম আৰ্টে মানুহৰ অন্তৰ তীব্ৰ অনুভূতিৰ সঞ্চাৰ কৰি মানুহক অভিভূত কৰি তুলিবলৈ সক্ষম হৈছে। প্ৰথমবিধ আৰ্টে বাহ্যিক জাকজমকতাৰ যোগেদি আত্মপ্ৰকাশ কৰি দৰ্শকৰ দৃষ্টি আকৰ্ষণ কৰি তুলিব বিচাৰে। আনহাতে দ্বিতীয়বিধে আড়ম্বৰহীনতাৰ মাজেদি মানুহৰ অনুভূতিত প্ৰবল প্ৰতিক্ৰিয়াৰ সৃষ্টি কৰি যুগমীয়া প্ৰভাৱ বিস্তাৰ কৰি তোলে।\n১) সন্ধি ভাঙাঃ\nসংস্কৃতি, সমন্বয়, সম্বন্ধ, ভাৰাক্ৰান্ত, সন্মত।\nউত্তৰঃ সংস্কৃতি = সম্ + কৃতি\nসমন্বয় = সম্ + অন্বয়\nসম্বন্ধ = সম্ + বন্ধ\nভাৰাক্ৰান্ত = ভাৰ + আক্ৰান্ত\nসন্মত = সম্ + মত\n২) বিশেষ্য বা বিশেষণলৈ নিয়াঃ\nবৈচিত্ৰ্য, ভৌগোলিক , বিস্তৃতি, নৈৰাশ্য, বিপ্লৱ।\nউত্তৰঃ বৈচিত্ৰ্য = বিচিত্ৰ\nভৌগোলিক = ভূগোল\nবিস্তৃতি = বিস্তৃত\nনৈৰাশ্য = নিৰাশ\nবিপ্লৱ = বৈপ্লৱিক\n১) হেম বৰুৱাদেৱৰ কেতিয়া আৰু কত জন্ম হৈছিল?\n৪) হেম বৰুৱাদেৱৰ কেতিয়া মৃত্যু হৈছিল?\n৫) `ভাৰতীয় সংস্কৃতি’ পাঠটোৰ লিখক কোন?\n9) হিন্দুৰ শ্ৰদ্ধ বিধি কোন যুগৰ অৱদান?\n১০) অজন্তাৰ ছবিবোৰে ভাৰতীয় সংস্কৃতি কোন যুগৰ কথা সোঁৱৰাই দিয়ে?\n১২) ‘ফ্ৰম ভলগা টু গংগা’ নামৰ কিতাপখনৰ লেখক কোন?\nউত্তৰঃ পণ্ডিত ৰাহুল সাংকৃত্যায়ন।\n১৩) ভাৰতীয় সংস্কৃতি প্ৰাণ কি?\n২০) ভাৰতীয় ভৌগোলিক জীৱন কেনেদৰে বিচিত্ৰময় ৰূপত প্ৰকাশ পাইছে? [HSLC 17]\nউত্তৰঃ ভাৰতীয় ভৌগোলিক জীৱন বিচিত্ৰময়। এফালে শুকান মৰুভূমি, আনফালে মৌচুমীৰ তাণ্ডৱ নৃত্য। এফালে পৰ্বতমালাৰ উচ্চ শিখৰ, আনফালে যোজন ব্যপ্ত সমতল ভূমি। প্ৰাকৃতিক দৃশ্যাৱলীৰ পাৰ্থক্য জলবায়ুৰ পাৰ্থক্য, জীৱনৰ গতি ধাৰাৰ বৈচিত্ৰ্য ইত্যাদি সৃষ্টিয়েই ভাৰতীয় জীৱন।\n২১) আৰ্টত কি কি বিপৰীত পন্থাই প্ৰকাশ লাভ কৰে? অথবা – “সাধাৰণতে সকলো আৰ্টৰ মূলতে দুটা বিপৰীত পন্থাই কাম কৰা দেখা যায়।” ইয়াত উল্লেখ কৰা বিপৰীত পন্থা দুটাৰ বিষয়ে লিখা। [HQ 15]\nউত্তৰঃ সাধাৰণতে আৰ্টৰ মূলতে দুটা বিপৰীত পন্থাই কাম কৰে। এটাৰ উদ্দেশ্যে কাৰুকাৰ্য আৰু জাকজমকতাৰ সৃষ্টি আনটোৰ উদ্দেশ্য সংযম আৰু আড়ম্বৰহীনতা।\n২২) পণ্ডিত ৰাহুল সংস্কৃত্যায়নে কোনখন গ্ৰন্থৰ বাবে সাহিত্য একাডেমী বঁটা লাভ কৰিছিল? [M.Q 15]\nClass 10 Assamese Lesson 13 পাৰস্যত এভুমুকি


US Election 2020: আজি হ’ব ট্ৰাম্পৰ ভাগ্য নিৰ্ণয়, জানক ৰাষ্ট্ৰপতি নিৰ্বাচনৰ কাৰণে ভোটিং আৰু ৰিজাল্ট কেতিয়া?|today-us-election-2020-when-will-voting-start-and-how-you-will-know-the-results– News18 Assam\nUS Election 2020: আজি হ’ব ট্ৰাম্পৰ ভাগ্য নিৰ্ণয়, জানক ৰাষ্ট্ৰপতি নিৰ্বাচনৰ কাৰণে ভোটিং আৰু ৰিজাল্ট কেতিয়া?\nব্ৰহ্মপুত্ৰৰ ওপৰত চীনা বৃহৎ বান্ধ, পঞ্চবাৰ্ষিক পৰিকল্পনাৰ চূড়ান্ত খচৰাত অনুমোদন চীনৰ!\nচোমালীয়াত আত্মঘাতী বোমা বিস্ফোৰণ, ২০ জন লোক নিহত, গুৰুতৰ ভাবে আহত ৩০ জন\nগাড়ীৰ ভিতৰতে যুৱক-যুৱতীৰ যৌন সম্পৰ্ক! আৰক্ষীয়ে শোধালে চৰ, ৪০ হাজাৰ টকাৰ বিহিলে জৰিমনা\nUpdated:November 3, 2020, 10:16 AM IST\nUS Election 2020: আমেৰিকাৰ নিৰ্বাচনৰ ভোটিং ভাৰতীয় সময়মতে আবেলি ৩ বাজি ৩০ মিনিটত আৰম্ভ হৈ কাইলৈ পুৱা ভাৰতীয় সময়মতে চাৰে ছয় বজাত সমাপ্ত হ’ব। অৱশ্যে স্পষ্ট ফলাফল আহোতে পলম হ’ব।\nLast Updated: November 3, 2020, 10:16 AM IST\nৱাশ্বিংটনঃ আমেৰিকা যুক্তৰাষ্ট্ৰৰ ৪৫ সংখ্যক ৰাষ্ট্ৰপতি (US President Election 2020) বাচনিৰ কাৰণে ভোটদানলৈ মাজত মাত্ৰ কেইটামান ঘণ্টা বাকী। ৰাষ্ট্ৰপতি ড’নাল্ড ট্ৰাম্প (Donald Trump) আৰু তেওঁৰ ডেম’ক্ৰেটিক প্ৰতিদ্বন্দ্বী জ’ বাইডেনৰ (Joe Biden) মাজত নিৰ্বাচনী যুঁজৰ প্ৰচাৰৰ মাজত তীব্ৰ প্ৰতিদ্বন্দ্বীতা দেখিবলৈ পোৱা গ’ল। কোৰোণা ভাইৰাছৰ সংক্ৰমণৰ মাজতো ভোটাৰক আকৃষ্ট কৰিবলৈ দুয়ো কোনো চেষ্টাৰ ত্ৰুতি নাৰাখিলে। ভাৰতত সকলো ঠাইত ভোটগ্ৰহণ শেষ হোৱাৰ পিছত নিৰ্বাচন আয়োগে ফলাফল ঘোষণা কৰে আনহাতে আমেৰিকাত ভোটদানত প্ৰতিখন ৰাজ্যই গণনা কৰে আৰু ভোটদান শেষ হোৱাৰ পিছত নিজৰ নিজৰ ি পৰিণাম ঘোষণা কৰে।\nআমেৰিকাৰ নিৰ্বাচন ২০২০ৰ তাৰিখ আৰু সময়\nআমেৰিকাত বেছিভাগ ৰাজ্যত পুৱা ৬বজাত (ভাৰতীয় সময়মতে আজি ৩বাজি ৩০মিনিটত) ভোটগ্ৰহণ আৰম্ভ কৰিব লাগিব। অৱশ্যে ভোটদান আৰম্ভ কৰিবলগীয়া প্ৰথমখন ৰাজ্যই পুৱা ৫বজাত (ভাৰতীয় সময়মতে ২ বাজি ৩০ মিনিটত) ভোটগ্ৰহণ কৰিব। আনফালে নিউয়ৰ্ক আৰু নৰ্থ ডক’টাত নিশা ৯বজালৈকে ( ভাৰতীয় সময়মতে কাইলৈ পুৱা চাৰে ছয় বজালৈকে) ভোটগ্ৰহণ প্ৰক্ৰিয়া চলিব। আমেৰিকাত সকলোতকৈ আগত ৭বজাত অৰ্থাৎ ভাৰতীয় সময়মতে কাইলৈ পুৱা চাৰে চাৰি বজাত ভোটগ্ৰহণ বন্ধ হ’ব। গতিকে কাইলৈ পুৱা ৬বজাৰ পিছত ফলাফল সন্মুখলৈ অহা আৰম্ভ হ’ব।\nক’ত চাব পাৰিব ফলাফল?\nআমেৰিকাৰ ৰাষ্ট্ৰপতি নিৰ্বাটন সকলো আগশাৰীৰ আন্তঃৰাষ্ট্ৰীয় সংবাদ মাধ্যম যেনে বিবিচি, চিএনএন, আল জাজিৰা আদিত প্ৰচাৰ কৰা হ’ব। আমেৰকাত ২৫ কোটিৰো অধিক ১৮বছৰৰ উৰ্ধৰ লোক আছে আৰু এইবাৰ প্ৰায় ২৪ কোটি নাগৰিক ভোটদানৰ যোগ্য। ইয়াত কোৱা হৈছে যে ১৬খন সকলোতকৈ গুৰুত্বপূৰ্ণ প্ৰতিস্পৰ্ধী ৰাজ্যত ৫৪শতাংশ ভোট দিয়া হৈছে আৰু এই ভোটদানে এইবাৰ ৰাষ্ট্ৰপতি পদ কোনে জিকিব সেয়া স্পষ্ট কৰিব।\n৩ নৱেম্বৰত ভোটগ্ৰহণ শেষ হ’ব। ইয়াক পপুলাৰ ভোট কোৱা হয়, কিন্তু ইয়ে পোণপটীয়াকৈ আমেৰিকাৰ ৰাষ্ট্ৰপতি পদৰ সিদ্ধান্ত বা নিৰ্বাচন নকৰে। অৱশ্যে এই কথা গুৰুত্বপূৰ্ণ যে ইলেক্টৰেল কলাজৰ ‘ইলেক্টৰে’ কাক ভোটদান কৰে।\n২৭০ ইলেক্টৰলে কলাজ জিকিব লাগিব জয়ী প্ৰাৰ্থীয়ে। কেইবাটাও সমীক্ষাত বাইডেন ট্ৰাম্পতকৈ আগবাঢ়ি আছে। আৰ্লি ভোটিং আৰু ডাক ভোটদানৰ জৰিয়তে এতিয়ালৈকে ১০ কোটি লোকে ভোট দিলে। এই সংখ্য ২০১৬চনত দিয়া ভোটৰ প্ৰায় ৬৮শতাংশ। তাৎপৰ্যপূৰ্ণ যে পপুলাৰ ভোটেৰে ৰাষ্ট্ৰপতি নিৰ্বাচন জিকিব নোৱাৰি। ৰাষ্ট্ৰপতি হ’বলৈ দুয়োজন প্ৰাৰ্থীৰ মাজত যিকোনো এজনে ৫৩৮ ইলেক্টৰলে কলাজৰ মাজত ২৭০ত জয়ী হ’ব লাগিব। ইলেক্টৰলে কলাজো একধৰণৰ প্ৰতিনিধি যাৰ নিৰ্বাচন হয়।\nFirst published: November 3, 2020, 9:19 AM IST\nUnited States election2020


কিহৰ ভিত্তিত কি আৰু কেনেদৰে ? – অন্তহীন দিগন্ত\nকিহৰ ভিত্তিত কি আৰু কেনেদৰে ?\nbritul sharma\tডায়েৰীৰ পাতৰ পৰা (From the pages of my diary)\t January 5, 2019 December 27, 20180Minutes\nমানসিক আৰু বৌদ্ধিক ভাৱে উন্নত সকলো লোকেই যিকোনো সিদ্ধান্ত লোৱাৰ আগতে অলপ হ’লেও যুক্তিৰ ভিত্তিত বিচাৰ বিবেচনা কৰি চায়৷ কিন্তু যোৱা কেইবছৰমানৰ পৰা যুক্তিত আউল লগা দেখিবলৈ পোৱা গৈছে। কিহৰ ভিত্তিত কাক সমৰ্থন কৰিম? কিহৰ ভিত্তিত কোনটো পন্থা অৱলম্বন কৰিম? মই অন্তঃকৰণেৰে বিশ্বাস কৰো যে মানুহ উদাৰ হব লাগে। মানুহৰ দৃষ্টিভঙ্গী বিশ্বমুখী হব লাগে। নিজকে পাৰ্য্যমানে “Global Citizen” হিচাপে গঢ়িব লাগে। ইমানলৈ ঠিকেই আছিল। কিন্তু একপক্ষীয় উদাৰতাই কিছুমান সমস্যাৰ সৃষ্টি কৰে। অন্যই আমাৰ প্ৰতি কৰা বিদ্বেষ মূলক ব্যৱহাৰৰ সম্মুখত আমি সকলো সময়তে উদাৰ আৰু সহনশীল হৈ থকাটো সম্ভৱপৰ নহয়। কোনো মানুহে আমাৰ পৰিয়ালৰ বা নিকট আত্মীয়ৰ প্ৰতি ক্ষতিকাৰক কৰ্মত লিপ্ত হʼলে অকল বিশ্বমুখী মানসিকতা গঢ়ি তোলাৰ স্বাৰ্থতে সেই মানুহজনৰ প্ৰতি মৰম চেনেহ বা সহানুভূতি সুলভ মনোবৃত্তি পোষণ কৰিব নোৱাৰো। হয়তো মানুহজনৰ প্ৰতি একো ক্ষতিকাৰক কৰ্মত লিপ্ত নহব পাৰো, কিন্তু তেওলৈ সহায় সহযোগ আগবঢ়াবলৈ মুঠেও মন নাযাব। ই স্বাভাৱিক। ই স্বতঃস্ফূৰ্ত্ত। ইয়াত একো কৃত্ৰিমতা নাই।\nসাম্প্ৰতিক পৰিস্থিতিবোৰ তেনেকুৱাই হৈছে। উদাহৰণ স্বৰূপে বানপানীৰ কথাই ধৰিলো। অসমৰ বানপানী চৰম সীমাত থকা দিনকেইটাত ভাৰতবৰ্ষৰ অন্য প্ৰান্তৰ মানুহবোৰে একো গমকে নাপায়। কিন্তু এইবাৰ কেৰেলাত হোৱা বানপানীৰ পৰা ৰাজ্যখনক উদ্ধাৰ কৰিবলৈ যেন গোটেই দেশখনেই উঠি পৰি লাগিল। ঠিক তেনেদৰে কেইবছৰমান আগতে উত্তৰাখণ্ডত হোৱা বানপানীৰ পৰা বচাবলৈ গোটেই দেশখন উঠি পৰি লাগিছিল। মোৰ আজিও মনত আছে আমি সৰু থাকোতে এবাৰ উৰিষ্যাত বানপানী হৈছিল। আৰু সেইসময়ত ভাৰতীয় ক্ৰিকেট দলে মেচ ফি নোলোৱাকৈ কোনোবা এখন টুৰ্ণামেন্টত খেলিছিল আৰু গোটেই দলৰ মেচ-ফি খিনি উৰিষ্যাৰ বানপানীৰ সাহায্য হিচাপে দান দিছিল। ভাৰতবৰ্ষৰ বাকী প্ৰান্তই অসমৰ বাবে এনে ধৰণৰ কাম কৰা কেতিয়াও নেদেখিলো। গতিকে এইবেলি কেৰেলাৰ বানপানী দেখিও কেৰেলাবাসীৰ প্ৰতি মুঠেও সৌহাৰ্দ্য অনুভৱ হোৱা নাই। মনে মনে অনুভৱ হʼল যেন তোমালোকৰ সমস্যা তোমালোকে জানা। তোমালোকৰ লগত গোটেই ভাৰতবৰ্ষ আছে। আমি আমাৰ সমস্যা জানো আৰু পাৰ্য্যমানে সমাধানৰ চেষ্টা কৰিম। আৰু নোৱাৰাখিনি সহ্য কৰিম।\nএইখিনি কথা মনতে পাগুলি চালে নিজকে সংকীৰ্ণ মনৰ মানুহ যেন অনুভৱ হয়। কিন্তু কথাখিনি একো অস্বাভাৱিকো নহয়। মানুহৰ চিন্তা, আবেগ আৰু অনুভূতিৰ ওপৰত চৌপাশৰ পৰিস্থিতি আৰু ঘটনাক্ৰমৰ প্ৰভাৱ পৰাটো স্বাভাৱিক। ইয়াত সেয়াই হৈছে। কিন্তু মানসিক সংকীৰ্ণতাৰ পৰা মুক্তি পোৱাটো মোৰ ব্যক্তিগত প্ৰয়াস হব লাগে। ব্যক্তিত্বৰ উত্তৰণৰ এক প্ৰয়াস। ইয়াত একো পূৰ্বচৰ্ত্ত প্ৰযোজ্য নহয়। তেন্তে এই প্ৰয়াস পৰিস্থিতিৰ দ্বাৰা প্ৰভাৱিত হোৱাৰ কথাটো নো কেলেই উনুকীয়াইছো? পৰিস্থিতি যিয়েই নহওক, প্ৰয়াস অব্যাহত থাকিব লাগে। কিন্তু মোৰ নিজৰ ৰাজ্যখনৰ এটা জ্বলন্ত সমস্যাৰ ক্ষেত্ৰত কোনোবাই কৰা বিদ্বেষ মূলক ব্যৱহাৰৰ পৰিপ্ৰেক্ষত মোৰ মানসিক স্থিতি ভুল যেনো লগা নাই।\nসেইবাবেই মই দ্বিধাগ্ৰস্ত। কিহৰ ভিত্তিত কি সমৰ্থন কৰিম? কি যুক্তিত কি পন্থা অৱলম্বণ কৰিম?\nPublished January 5, 2019 December 27, 2018\nPrevious Post বছৰৰ শেষত\nNext Post আন্দোলন .. আৰু কিমান ?


ক্ষুদ্ৰান্তৰ টেমুনা: — Vikaspedia\nক্ষুদ্ৰান্তৰ ভিতৰত টেমুনা তুলনামূলকভাৱে কমকৈ হয়। ইয়াৰ বেছিভাগ অনিষ্টকাৰী টেমুনা নহয়। কেন্সাৰ জাতীয় টেমুনা কাচিৎহে হোৱা দেখা যায়। অৱশ্যে ক্ষুদ্ৰান্ত্ৰৰ ভিতৰৰ ঢাকনিখনৰ পৰা ওলোৱা পলীপ(Polyp) কেতিয়াবা কিছুমান বিশেষ ৰোগৰ লগত হোৱা দেখা যায়।\n১)লিওমায়োমা(Leomyoma): ক্ষুদ্ৰান্তৰ কোমল পেশীসমূহৰ পৰা উদ্ভৱ হোৱা এই টেমুনা সাধাৰণতে ক্ষুদ্ৰান্তৰ ফুটাৰ ভিতৰলৈ ওলাই থাকে। ইয়াৰ ওপৰ ভাগত কেতিয়াবা ঘা হৈ তাৰ পৰা ৰক্তক্ষৰণ হ’ব পাৰে। এনেকৈ বহুদিন অলপ অলপকৈ ৰক্তক্ষৰণ হোৱা ৰোগীয়ে ৰক্তহীনতাত ভোগে। সেয়েহে, ৰোগীয়ে কেৱল ৰক্তহীনতা আৰু দুৰ্বলতা অনুভৱ কৰি চিকিৎসকৰ কাষ চাপিব পাৰে। এই ৰোগ নিৰ্ণয় কৰাও যথেষ্ট কঠিন। সাধাৰণ এক্সৰে বা আল্ট্ৰাছ’নোগ্ৰাফিত ই ধৰা নপৰিবও পাৰে। এণ্ডোস্কোপিক আল্ট্ৰাছ’নোগ্ৰাফি কৰি এই টেমুনাৰ অৱস্থিতি ধৰিব পাৰি। ৰোগ নিৰ্ণয় হ’লে ইয়াক অস্ত্ৰোপচাৰ কৰি কাটি উলিয়াই দিব লাগে।\n২)এডিনোমা(Adenoma): এইবিধ টেমুনা ক্ষুদ্ৰান্ত্ৰৰ গ্ৰন্থিকোষৰ পৰা উদ্ভৱ হয়। ই ডাঙৰ হ’লে ক্ষুদ্ৰান্ত্ৰৰ ফুটা বন্ধ কৰি প্ৰতিবন্ধকতাৰ সৃষ্টি কৰে। ই যেতিয়া ডিউডেনামৰ পিত্তবাহী নলীৰ মুখত উদ্ভৱ হয়, পিত্তৰস নি:সৰণ বন্ধ কৰি জণ্ডিচ কৰিব পাৰে। কেতিয়াবা এই টেমুনা কেন্সাৰলৈও পৰিৱৰ্তিত হ’ব পাৰে। ইয়াৰ চিকিৎসা হ’ল অস্ত্ৰোপচাৰৰ দ্বাৰা টেমুনা কাটি উলিয়াই দিয়া।\n৩)লাইপোমা(Lipoma): চৰ্বিৰ পৰা উৎপত্তি হোৱা হালধীয়া ৰঙৰ এই টেমুনা অন্ত্ৰৰ বেৰত ধেনুভিৰীয়াকৈ ওলাই থাকে। ই সাধাৰণতে একো অনিষ্ট নকৰে আৰু খুব বেছি ডাঙৰ নহ’লে ইয়াৰ কোনো চিকিৎসাৰ প্ৰয়োজন নহয়।\n৪)হিমাঞ্জিওমা(Haemangioma): ৰক্তবাহী নলীবোৰ ডাঙৰ আৰু বহল হৈ একগোট হৈ এই টেমুনাৰ সৃষ্টি কৰে। ই ক্ষুদ্ৰান্ত্ৰৰ পৰা পাকস্থলীৰ বেৰত বেছিকৈ হোৱা দেখা যায়। এই টেমুনাৰ পৰা কেতিয়াবা ৰক্তক্ষৰণ হৈ সমস্যাৰ সৃষ্টি কৰিব পাৰে। প্ৰায়েই অলপ অলপকৈ ৰক্তক্ষৰণ হৈ ৰোগীক ৰক্তহীনতাত ভোগায়। ইয়াক এণ্ডোস্ক’পিৰ দ্বাৰা প্ৰত্যেক্ষ কৰিব পাৰি। টেমুনা সৰু হ’লে এণ্ডোস্ক’পিৰে যন্ত্ৰ সুমুৱাই পুৰি দিব পাৰি। সেইটো সম্ভৱ নহ’লে অস্ত্ৰোপচাৰৰ দ্বাৰা অন্ত্ৰৰে সৈতে ইয়াক কাটি উলিয়াই দিব পাৰি।\n১)এডিনোকাৰ্চিনোমা(Adeno Carcinoma): এই ৰোগ ক্ষুদ্ৰান্ত্ৰত সাধাৰণতে অতি কম লোকৰহে হয়। এডিনোমা নামৰ অনিষ্টকাৰী নোহোৱা টেমুনা পৰিৱৰ্তিত হৈ এডিনোকাৰ্চিনোমা হ’ব পাৰে। তেতিয়া ই অতি ক্ষীপ্ৰতাৰে ডাঙৰ হয়। এই টেমুনাৰ পৰা ৰক্তক্ষৰণো হ’ব পাৰে আৰু কেতিয়াবা ক্ষুদ্ৰান্ত্ৰত প্ৰতিবন্ধকতাৰো সৃষ্টি কৰিব পাৰে। ই বেছিদিন থাকিলে শৰীৰৰ আন আন অংগলৈও বিয়পিব পাৰে। বেৰিয়াম মিল এক্সৰে’ৰ দ্বাৰা আৰু এণ্ডোস্ক’পিৰ দ্বাৰা ইয়াক নিৰ্ণয় কৰিব পাৰি। অস্ত্ৰোপচাৰৰ দ্বাৰা এই টেমুনাসহ ক্ষুদ্ৰান্ত্ৰৰ এক বুজন অংশ উলিয়াই দিব পাৰিলে এই ৰোগ নিৰাময় কৰিব পাৰি। অস্ত্ৰোপচাৰৰ পিছত কেন্সাৰ বিধ্বংসী দৰব আৰু ‘কোবাল্ট থেৰাপি’ দিব পাৰি। ইয়াৰ উপৰি ক্ষুদ্ৰান্ত্ৰত লসীকা গ্ৰন্থিৰ টেমুনা’লিমফোমা(Lymphoma) আৰু কোমল পেশীসমূহৰ পৰা উৎপত্তি হোৱা ‘লিয়োমায়ো চাৰ্কোমা(Leomyo Sarcoma) নামৰ কেন্সাৰো হ’ব পাৰে।\nবৃহদান্ত্ৰ আৰু মহাভাণ্ডাৰৰ কেন্সাৰ ৰোগ(Colo Rectal Cancer):\nবিশ্বত প্ৰতি বছৰে দহ লাখতকৈও অধিক লোকে বৃহদান্ত্ৰ আৰু মলভাণ্ডাৰৰ কেন্সাৰ ৰোগত ভোগে। এই ৰোগ উন্নয়নশীল দেশবোৰতকৈ উন্নত দেশবোৰত বেছিকৈ হোৱা দেখা যায়। সমগ্ৰ বিশ্বত ১৯৯০ চনত ৪,৯০,০০০ লোক এই ৰোগত মৃত্যু হোৱাৰ বিপৰীতে ২০১০ চনত ৭,১৫,০০০ লোক এই ৰোগত মৃত্যু মুখত পৰে। মানুহৰ শৰীৰত হোৱা কেন্সাৰবোৰৰ ভিতৰত শতকৰা দহ ভাগেই হ’ল বৃহদান্ত্ৰৰ কেন্সাৰ।\nবৃহদান্ত্ৰ আৰু মলভাণ্ডাৰৰ গঠন আৰু অংশসমূহ:\nৰোগৰ কাৰণ: অন্য যিকোনো কেন্সাৰৰ নিচিনাকৈ বৃহদান্ত্ৰৰ কেন্সাৰৰ কাৰণো জনা নেযায়। অৱশ্যে কিছুমান বিপদজনক কাৰক চিনাক্ত কৰা হৈছে-\nঅন্ত্ৰৰ সংক্ৰমণশীল ৰোগ যেনে- আলচাৰেটিভ কলাইটিচ আৰু ক্ৰোণচ ডিজিজ হোৱা লোকৰ কেন্সাৰ হোৱাৰ সম্ভাৱনা বেছি। যিমানে এই ৰোগ দীঘলীয়া হয়, সিমানেই বিপদ বাঢ়ি যায়। শতকাৰ দুই ভাগ বৃহদান্ত্ৰৰ কেন্সাৰ অন্ত্ৰৰ সংক্ৰমণশালী ৰোগৰ বাবে হয়। ক্ৰোণচ ডিজিজত দহ বছৰত শতকৰা ২ ভাগ, বিছ বছৰত শতকৰা ৮ ভাগ আৰু ত্ৰিছ বছৰত শতকৰা ১৮ ভাগৰ কেন্সাৰ হ’ব পাৰে। আনহাতে ত্ৰিছ বছৰ বা তাতোকৈ বেছিদিন আলচাৰেটিভ কলাইটিচত কেন্সাৰৰ হোৱাৰ সম্ভাৱনা থাকে।\nবংশগত কাৰক: শতকৰা বিছ ভাগ বৃহদান্ত্ৰৰ কেন্সাৰ ৰোগীৰ কোনো নিকটাত্মীয়ৰ এনে ৰোগ হোৱাৰ সম্ভাৱনা দেখা যায়। একেটা পৰিয়ালত বংশগতভাৱে বিস্তাৰিত হোৱা ‘এডিনোমেটাচ পলিপোচিচ’(Adenomatous Polyposis)নামৰ ৰোগৰ ভোগা শতকৰা আশী ভাগ লোকেই শেষত বৃহদান্ত্ৰৰ কেন্সাৰত ভোগা দেখা যায়।\nমদ্যপান আৰু ধূমপান কৰা লোকৰ এই ৰোগ হোৱাৰ সম্ভাৱনা বেছি।\nশকত আৰু শৰীৰ চৰ্চা নকৰা লোকৰো এই ৰোগ হোৱাৰ সম্ভাৱনা বেছি।\nবেছি চৰ্বি আৰু ছাগলীৰ মাংস আৰু অন্য ৰেড মিট খোৱা লোকৰ এই ৰোগৰ সম্ভাৱনা বাঢ়ি যায়।\nবৃহদান্ত্ৰ আৰু মলভাণ্ডাৰৰ কেন্সাৰ সাধাৰণতে অন্ত্ৰৰ ভিতৰৰ আৱৰণত থকা গ্ৰন্থীকোষৰ পৰা উদ্ভৱ হয় আৰু ইয়াক ‘এডিনোকাৰ্চিনোমা’ বোলা হয়। সংখ্যাগত বিশ্লেষণৰ দ্বাৰা গম পোৱা গৈছে যে বেছিভাগ সোঁফালে হোৱা কেন্সাৰ(চিকাম আৰু এচেণ্ডিং ক’লনত হোৱা) বৃহদান্ত্ৰৰ বেৰৰ ফালে বাঢ়ে বাবে ই ভিতৰ ফুটাতো বন্ধ নকৰে। কিন্তু বাওঁফালে হোৱা কেন্সাৰ(ডিচেণ্ডিং আৰু চিগমইদ ক’লনত হোৱা) প্ৰায়েই বৃহদান্ত্ৰৰ ভিতৰলৈ বাঢ়ে আৰু ফুটা বন্ধ কৰি প্ৰতিবন্ধকতাৰ সৃষ্টি কৰে।\nবৃহদান্ত্ৰৰ কেন্সাৰো অন্য কেন্সাৰৰ দৰে অতি সোনকালে উদ্ভৱ হোৱা ঠাইৰ পৰা প্ৰথমে বৃহদান্ত্ৰৰ বেৰৰ ফালে বাঢ়ি গৈ বাহিৰলৈ ওলাই যায়। পিছত ওচৰৰ লসীকা গ্ৰন্থি আৰু লাহে লাহে দূৰৈৰ লসীকা গ্ৰন্থিলৈ বিয়পে। আনহাতে কিছুমান কেন্সাৰ কোষ তেজবাহী নলীত সোমাই যকৃত, হাওঁফাওঁ, মগজু, হাড় আদিলৈও বিয়পিব পাৰে।\nপ্ৰথম স্তৰ: যেতিয়া টেমুনা বৃহদান্ত্ৰৰ ভিতৰৰ আৱৰণতে আৱদ্ধ থাকে।\nদ্বিতীয় স্তৰ: যেতিয়া টেমুনা বৃহদান্ত্ৰৰ বেৰৰ পেশীলৈ বিস্তাৰিত হয়।\nতৃতীয় স্তৰ: যেতিয়া টেমুনা বৃহদান্ত্ৰৰ বেৰৰ বাহিৰলৈ গৈ ওচৰৰ লসিকা গ্ৰন্থিত সোমায়।\nচতুৰ্থ স্তৰ: যেতিয়া টেমুনাৰ কোষ তেজবাহী নলীৰে গৈ দূৰৈৰ অংগ যেনে- যকৃত, হাড় আদিত সোমায়গৈ।\nবৃহদান্ত্ৰৰ কেন্সাৰৰ বিভিন্ন স্তৰ:\nৰোগৰ লক্ষণ: এই ৰোগ সাধাৰণতে বয়সীয়াল লোকৰে হয়। পুৰুষৰ ক্ষেত্ৰত ইয়াৰ সম্ভাৱনা বেছি যদিও মহিলাসকলো প্ৰায় সমানে আক্ৰান্ত হয়।\nশৌচ কৰা ধৰণৰ পৰিৱৰ্তন ইয়াৰ প্ৰথম লক্ষণ হ’ব পাৰে। যদি ইতিমধ্যে কোষ্ঠকাঠিন্য থকা লোকৰ শৌচ আৰু বেছি কঠিন হ’বলৈ ধৰে, ই এই ৰোগৰ প্ৰাথমিক লক্ষণ হ’ব পাৰে। কিছুমানৰ আকৌ শৌচ ওলাই আহোতে শৌচৰ লডাটো আগতকৈ ঠেক হৈ ওলাই আহিব পাৰে। মলভাণ্ডাৰত কেন্সাৰ হ’লে শৌচ কৰো কৰো লাগি থাকে, কিন্তু নহয়। মুঠতে সদায় স্বাভাৱিকভাৱে হৈ থকা শৌচৰ ধৰণৰ পৰিৱৰ্তন হোৱাটো এই ৰোগৰ প্ৰাথমিক লক্ষণ হ’ব পাৰে।\nৰক্তক্ষৰণ: শৌচৰ লগত বা এনেয়ে তেজ ওলাব পাৰে। যদি কেন্সাৰ চিগমইদ ক’লন বা মলভাণ্ডাৰত হয়, তেজ সাধাৰণতে উজ্জ্বল ৰঙৰ হয়, যদি টেমুনা চিকাম, এচেণ্ডিং বা ট্ৰেন্সভাৰ্চ ক’লনত হয়, তেজ গাঢ় ৰঙা হ’ব পাৰে। কেতিয়াবা গাঢ় ৰঙা তেজ মিহলি পনীয়া শৌচ দিনত কেইবাবাৰো আৰু বহুদিনলৈ হৈ থাকিব পাৰে।\nৰক্তহীনতা: বহুতে আকৌ অলপ অলপকৈ ৰক্তক্ষৰণ হোৱাৰ ফলত ৰক্তহীনতাৰ বাবে চিকিৎসকৰ ওচৰ চাপিব পাৰে।\nকিছুমান ৰোগীয়ে ভোক নলগা, ওজন কম হোৱা আদি লক্ষণ ওপৰত উল্লেখ কৰা লক্ষণসমূহৰ লগত অথবা অকলে লৈ আহিব পাৰে।\nখুব ভালকৈ ৰোগীৰ ৰোগৰ লক্ষণ বুলি অভিজ্ঞ চিকিৎসকে পেট আৰু গুহ্যদ্বাৰেদি আঙুলি সুমুৱাই পৰীক্ষা কৰি মলভাণ্ডাৰৰ কেন্সাৰ ৰোগ নিৰ্ণয় কৰিব পাৰে। আঙুলিৰে ঢুকি নোপোৱা অংশত হোৱা ৰোগৰ বাবে তলত উল্লেখ কৰা পৰীক্ষাসমূহ কৰাটো বাঞ্ছনীয়।\nক’লনোস্ক’পি: ইয়াৰ দ্বাৰা বৃহদান্ত্ৰৰ সকলো অংশৰে ৰোগ নিৰ্ণয় কৰিব পাৰি। কেৱল মলভাণ্ডাৰৰ ওপৰ অংশত বা তাৰ এটুকুৰা কাটি আনি পৰীক্ষাগাৰত পৰীক্ষা কৰিলে টেমুনাৰ আচল স্বৰূপ ধৰা পৰে। এই পদ্ধতিকে ‘বায়োন্সি’ কৰা বোলা হয়। চিকিৎসা আৰম্ভ কৰাৰ আগতে বায়োন্সি কৰি ৰোগৰ প্ৰকৃত স্বৰূপ জানি লোৱা অতি আৱশ্যক।\nক’লনোস্ক’পিৰ সুবিধা নাথাকিলে গুহ্যদ্বাৰেদি বেৰিয়াম সুমুৱাই দি এক্সৰে ল’লেও টেমুনাৰ উপস্থিতি ধৰিব পাৰি।\nআল্ট্ৰাছ’নোগ্ৰাফি কৰিও টেমুনাৰ স্থিতি আৰু ধৰণ ধৰিব পাৰি।\nচি.টি. স্কেন: এই পৰীক্ষাৰ দ্বাৰা টেমুনাৰ স্থিতি, ধৰণ আদি ধৰাৰ উপৰিও ইয়াৰ বিস্তৃতি আৰু অন্য অংগলৈ পিয়পিছে নেকি, তাৰো উমান পাব পাৰি।\nবৃহদান্ত্ৰৰ কেন্সাৰ ৰোগ প্ৰতিৰোধ কৰিব পাৰিনে? যিহেতু কিছুমান আহাৰ আৰু জীৱনশৈলীৰ লগত এইবিধ কেন্সাৰৰ সম্বন্ধ আছে, এইবোৰৰ যথাযথ পৰিৱৰ্তনে কিছু হ’লেও কেন্সাৰ প্ৰতিৰোধ কৰিব পাৰি।\nযথেষ্ট পৰিমাণে শাক-পাচলি আৰু ফল মূল খোৱা ভাল। ছাগলীৰ মাংস বা অইন সকলো ধৰণৰ ৰেডমিট খোৱা উচিত নহয়।\nনিয়মিত শৰীৰ চৰ্চাই এই ৰোগ প্ৰতিৰোধ কৰাত অৰিহনা যোগাব পাৰে।\nস্ক্ৰীনিং বা নিয়মীয়া পৰীক্ষাৰ দ্বাৰা কেন্সাৰত ভোগাৰ সম্ভাৱনা থকা ব্যক্তিক আৰম্ভণিতে এই ৰোগ নিৰ্ণয় কৰি ফলপ্ৰসূ চিকিৎসাৰ ব্যৱস্থা কৰা সম্ভৱ। উদাহৰণস্বৰূপে পৰিয়ালত বংশগতভাৱে বিস্তাৰিত হোৱা ‘এডিনোমেটাচ পলিপোচিচ’ ৰোগত ভোগা ৰোগীক প্ৰতি পাঁচ বছৰৰ মূৰত ক’লনস্ক’পি কৰি থাকিলে কেন্সাৰলৈ পৰিৱৰ্তিত হোৱা ৰোগ অতি সোনকালে ধৰিব পাৰি। ইয়াৰ দ্বাৰা শতকৰা ৬০ ভাগ ৰোগীৰ মৃত্যুৰ হাৰ কমাব পাৰি। আন এটা সহজ পৰীক্ষা হ’ল শৌচত চকুৰে ধৰিব নোৱাৰা ৰক্তক্ষৰণৰ বাবে নিয়মীয়া পৰীক্ষা কৰা। কমকৈ ৰক্তক্ষৰণ হোৱা কেন্সাৰৰ টেমুনা সোনকালে ধৰিবলৈ ই অতি ফলপ্ৰসূ উপায়।\nঅস্ত্ৰোপচাৰ: বৃহদান্ত্ৰ আৰু মলভাণ্ডাৰৰ কেন্সাৰ ৰোগ একমাত্ৰ ফলপ্ৰসূ চিকিৎসা হ’ল অস্ত্ৰোপচাৰ কৰি টেমুনাৰ লগতে বৃহদান্ত্ৰৰ কিছু টেমুনাবিহীন অংশ কাটি উলিয়াই দিয়া। সাধাৰণতে অন্ত্ৰৰ এক বুজন অংশ কাটি দিয়াৰ পিছত কটা মূৰ দুটা চিলাই কৰি জোৰা লগাই দিয়া হয়। মলভাণ্ডাৰৰ কেন্সাৰ ৰোগত আগতে টেমুনাৰ লগত মলভাণ্ডাৰৰ এক বুজন অংশ কাটি দিয়াৰ পিছত কটা মূৰ দুটা জোৰা লগাবলৈ অসুবিধা হোৱা বাবে ওপৰৰ কটা মূৰতো পেটৰ বেৰৰ মাজেৰে বাহিৰলৈ উলিয়াই ৰখা হৈছিল। ইয়াকে ‘ক’লোষ্টমী’(Colostomy) বোলা হয়। ৰোগীয়ে আজীৱন সেই ক’লোষ্টমীৰে শৌচ কৰিবলগীয়া হৈছিল। পিছে আজিকালি উন্নত অস্ত্ৰোপচাৰ পদ্ধতি আৰু সঁজুলি আৱিষ্কাৰ হোৱা বাবে মলভাণ্ডাৰৰ একেবাৰে তলত হোৱা কেন্সাৰ কাটি পেলোৱাৰ পিছতো মূৰ দুটা ষ্টেপলাৰ নামৰ সঁজুলিৰে সহজে জোৰা লগাব পৰা হৈছে। ফলত ক’লোষ্টমী কৰিবলগীয়া ৰোগীৰ সংখ্যা কমি গৈছে।\nকেৱল বৃহদান্ত্ৰৰ ভিতৰতে সীমাবদ্ধ থকা টেমুনা এনে ধৰণে কাটি উলিয়াই দিলে ভাল পোৱা যায় যদিও, কেতিয়াবা লসীকা গ্ৰন্থিসমূহ আক্ৰান্ত হ’লেও বা যকৃতত টেমুনা থাকিলেও সেইবোৰৰে সৈতে সকলো আক্ৰান্ত অংশ কাটি উলিয়াই পেলাব পৰা যায়।\nআনহাতে চতুৰ্থ স্তৰৰ কেন্সাৰ ৰোগীৰো কেতিয়াবা অন্ত্ৰৰ প্ৰতিবন্ধকতা আঁতৰাবলৈ উপশমী অস্ত্ৰোপচাৰ(Palliative Surgery) কৰিবলগীয়া হয়।\nকেন্সাৰ বিধ্বংসী দৰব(Chemotherapy): কিছুমান ৰোগীক অস্ত্ৰোপচাৰৰ পিছত ৰৈ যাব পৰা কেন্সাৰ কোষসমূহ সমুলঞ্চে ধ্বংস কৰিবলৈ এনে দৰব ব্যৱহাৰ কৰা হয়। আন কিছুমান ৰোগী, যিসকলৰ ৰোগ ইতিমধ্যে নিয়ন্ত্ৰণৰ বাহিৰলৈ গৈছে, তেওঁলোককো কেন্সাৰ বিধ্বংসী দৰব দিয়া হয়।\nকোবাল্ট থেৰাপি: বৃহদান্ত্ৰৰ অন্য অংশত হোৱা কেন্সাৰত কোবাল্ট থেৰাপিৰ বিশেষ ফল নাই যদিও মলভাণ্ডাৰত হোৱা কেন্সাৰত অস্ত্ৰোপচাৰৰ আগতে টেমুনাৰ আকাৰ সৰু কৰি ল’বলৈ আৰু অস্ত্ৰোপচাৰৰ পিছত অৱশিষ্ট কেন্সাৰ কোষ নিৰ্মূল কৰিবলৈ ইয়াৰ ব্যৱহাৰ কৰা হয়।


11+ মাটি কাঁদুৰিৰ উপকাৰিতা আৰু ব্যৱহাৰ - Benefits of Sessile Joyweed\n11+ মাটি কাঁদুৰিৰ উপকাৰিতা আৰু ব্যৱহাৰ – Benefits of Sessile Joyweed\nমাটি কাঁদুৰিৰ উপকাৰিতা আৰু ব্যৱহাৰ – Benefits and uses of Sessile Joyweed/Alternanthera Sessilis In Assamese\nপৃথিৱীৰ ২, ৫০,০০০ বিধ উচ্চ উদ্ভিদেৰে ভৰপূৰ আৰু এই উদ্ভিদ সমূহৰ ভিতৰত ৮০,০০০ বিধ উদ্ভিদ হৈছে ঔষধি গুণেৰে পৰিপুষ্ট। পৃথিৱীৰ এই ঔষধি জাতীয় উদ্ভিদবোৰৰ ব্যৱহাৰ লোকবিশ্বাসৰ ওপৰতে প্ৰতিষ্ঠিত। এনে এবিধ বনৌষধী গুণেৰে পৰিপুষ্ট ভেষজ উদ্ভিদ হ’ল মাটি কাঁদুৰি ( Sessile Joyweed)। অতীজৰে পৰা মাটি কাঁদুৰিৰ উপকাৰিতা সমূহৰ বাবে ইয়াক বিভিন্ন ৰোগ নিৰাময়ৰ ক্ষেত্ৰত ব্যৱহাৰ কৰি অহা হৈছে।\nমাটি কাঁদুৰি কি ? (What is Sessile Joyweed?)\nমাটি কাঁদুৰিৰ উপকাৰিতা আৰু ব্যৱহাৰ – Benefits of Sessile Joyweed\nমাটি কাঁদুৰি ( Sessile Joyweed) হ’ল এবিধ ঔষধি গুণেৰে পৰিপুষ্ট তৃণ জাতীয় শাক। এইবিধ শাক লতাজাতীয়। মাটি কাঁদুৰি উদ্ভিদ বিধ চোতালত, খেতিপথাৰ, পুখুৰী পাৰত, ঘৰৰ পিৰালি, ৰাস্তাৰ কাষত, বাগিচা, নদী কাষৰীয়া অঞ্চল আৰু চেচুঁক ঠাইবোৰত গজে।\nমাটি কাঁদুৰি ( Sessile Joyweed) উদ্ভিদ বিধৰ উচ্চতা ০.৪ – ১.৪ মিটাৰ। মাটি কাঁদুৰি উদ্ভিদ বিধৰ পাত সৰল, বিপৰীত, বৃত্তহীন ২.৫ – ৭.৫ ছেণ্টিমিটাৰ দীঘল আৰু সেউজীয়া বৰণৰ। ইয়াৰ কাণ্ডবোৰ বহুতো শাখাযুক্ত। ইয়াৰ শিপাবোৰ ০.১ -০.৬ ছেণ্টিমিটাৰ আৰু মাখন বৰণৰ। মাটি কাঁদুৰি উদ্ভিদ বিধৰ ফুল সমূহ অতি সূক্ষ্ম শ্ৰেত বগা আৰু পাতল গুলপীয়া বৰণৰ। এই ফুলসমূহৰ গোন্ধ মাছৰ গোন্ধ সদৃশ। মাটি কাঁদুৰি উদ্ভিদৰ ফলবোৰ সূক্ষ্ম।\nRead Also: 13 জালুকৰ উপকাৰিতা আৰু ইয়াৰ ব্যৱহাৰ – Benefits of Black Pepper\nঔষধীয় গুণা-গুণ (Medicinal Qualities)\nমাটি কাঁদুৰি ( Sessile Joyweed) উদ্ভিদৰ কেৱল পাতবোৰ নহয় ইয়াৰ শিপা, কাণ্ড, ফুল সকলোবোৰ বিভিন্ন ঔষধি গুণেৰে গঠিত। ইয়াৰ কুমলীয়া পাতবোৰ এণ্টি ভেঁকুৰ (Anti fungal), এণ্টি বেক্টেৰিয়াৰ (Anti bacteria ) গুণা-গুণ থাকে। পাতবোৰে আঘাত/ক্ষত ভাল কৰে আৰু শৰীৰত এচিডিটি ( Acidity ) স্তৰ হ্ৰাস কৰে। দৈনিক আহাৰৰ লগত মাটি কাঁদুৰিৰ অন্তৰ্ভুক্তিকৰণে ইয়াৰ উপকাৰিতা সমূহ শৰীৰত অৰ্জন কৰাত সহায় কৰে।\nমাটি কাঁদুৰিত নিহিত হৈ থকা মূল উপাদান সমূহ (Main Constituent of Sessilis Joyweed / Alternanthera)\nOleanolic acid rhamnoside\n24 – methylene cycloartenol\n16 – Hentriacontane\nমাটি কাঁদুৰিৰ অনান্য নাম সমূহ (Sessilis Joyweed/Alternanthera Other Names)\nহিন্দী ভাষাত : Goudari sak\nসংস্কৃত ভাষাত : Minakshi\nতামিল ভাষাত : Ponnanganni\nতেলেগু ভাষাত : Ponnaganti aaku\nসিংহলী ভাষাত : Mukunuwenna\nকান্নাড়া ভাষাত : Honagone\nউৰিয়া ভাষাত : Mada ranga\nগুজৰাটী ভাষাত : Pano bhaju\nবাংলা ভাষাত : Sanchi\nমণিপুৰী ভাষাত : Fhakchet\nমাৰাঠী ভাষাত : kanchari\nমালায়ালম ভাষাত : Ponnankannikkira\nনেপালী ভাষাত : Bhiringi jhaar\nমাটি কাঁদুৰিৰ বৈজ্ঞানিক শ্ৰেণবিভাজন (Scientific classification of Sessilis Joyweed/Alternanthera Sessilis)\nজগৎ / ৰাজ্য (kingdom) : Plantae\nঅশ্ৰেণীকৃত (Clade) : Tracheophytes\nঅশ্ৰেণীকৃত (Clade) : Angiosperms\nঅশ্ৰেণীকৃত (Clade) : Eudicots\nবৰ্গ (Order) : Caryophyllales\nপৰিয়াল (Family) : Amaranthaceae\nগণ (Genus) : Alternanthera\nপ্ৰজাতি (Species) : A. Sessilis\nবৈজ্ঞানিক নাম (Scientific Name) : Alternanthera Sessilis\nRead Also: 20+ আদাৰ স্বাস্থ্যজনিত উপকাৰিতা আৰু ইয়াৰ ব্যৱহাৰ – Benefits of Ginger\nমাটি কাঁদুৰিৰ উপকাৰিতা আৰু ব্যৱহাৰ (Benefits of Sessilis joyweed/Alternanthera)\n১. বন্ধ্যাত্ব নিৰাময় কৰে (Cures Infertility)\nদৈনিক আহাৰত মাটি কাঁদুৰি ( Sessile Joyweed) পাতবোৰ অন্তৰ্ভুক্ত কৰিলে ই গনেৰোহিয়া (Gonorrhea ) স্থিতি নিৰাময় কৰে। মাটি কাঁদুৰিয়ে পুৰুষৰ বন্ধ্যাত্ব আৰোগ্য কৰিব পাৰে। মাটি কাঁদুৰিয়ে ডায়েবেটিছ (diabetes) থকা লোকসকলৰ তেজত শৰ্কৰাৰ স্তৰ বজাই ৰাখিবলৈ শক্তি প্ৰদান কৰে।\n২. কৰ্কট ৰোগৰ প্ৰতিৰোধক (Prevent Cancer)\nমাটি কাঁদুৰি ( Sessile Joyweed) কৰ্কট (Cancer) ৰোগৰ প্ৰতিষেধক। ই তেজৰ সৈতে মিশ্ৰিত হয় আৰু বিষাক্ত পদাৰ্থ সমূহ আঁতৰ কৰে আৰু আমাক কৰ্কট ৰোগৰ পৰা প্ৰতিৰোধ কৰে। মাটি কাঁদুৰিয়ে বীজাণু ধ্বংস কৰা আৰু শৰীৰৰ ঘাঁ বোৰক নিৰাময় কৰে।\n৩. নিশাৰ অন্ধত / কুকুৰীকণাৰ বাবে উৎকৃষ্ট (Great for Night Blindness)\nমাটি কাঁদুৰি ( Sessile Joyweed) নিশাৰ অন্ধত্ব (Night Blindness)ত ভুগি থকা ৰোগীসকলৰ দৃষ্টি শক্তি উন্নত কৰাৰ সৰ্বাধিক ক্ষমতা আছে। নিৰন্তৰ ভাৱে মাটি কাঁদুৰি কেঁচা ফুল সেৱন কৰিলে ৰোগীসকলে চকুৰ পাৰ্থক্য সামান্য অনুভৱ কৰিব। মাটি কাঁদুৰিয়ে শৰীৰ শীতল কৰে, মাংস-পেশী শক্তিশালী কৰে আৰু দৃষ্টি শক্তি উন্নত কৰে আৰু মাটি কাঁদুৰি চকু ৰোগৰ বাবে উৎকৃষ্ট ঔষধ হিচাপে কাৰ্য কৰে।\n৪. স্নায়ুতন্ত্ৰ নিয়ন্ত্ৰণ কৰে (Regulates Nervous Systems)\nমাটি কাঁদুৰি ( Sessile Joyweed) টোপনিৰ স্থিতি উন্নত কৰিব পাৰে। মাটি কাঁদুৰিয়ে কেন্দ্ৰীয় স্নায়ুতন্ত্ৰ (central nervous system) নিয়ন্ত্ৰণ কৰিব পাৰে। মাটি কাঁদুৰিয়ে স্নায়ু সম্পৰ্কীয় বহুতো ৰোগ নিৰাময় কৰে।\n৫. পাইলছ ৰোগ নিৰাময় কৰে (Cures Piles)\nপাইলছ (Piles) ৰোগত ভুগি থকা ৰোগীসকলে ৰোগৰ স্থিতি সম্পূৰ্ণ শেষ কৰিবলৈ মাটি কাঁদুৰিৰ সৈতে নহৰু আৰু জালুক মিহলাই চুপ বনাই সেৱন কৰিব লাগে। ২৫ গ্ৰাম মাটি কাঁদুৰিৰ ৰস আৰু সমান পৰিমাণৰ গাজৰৰ ৰস মিহলাই তাত সামান্য নিমখ দি সেৱন কৰিলে ই পাইলছ (piles) ৰোগ আৰোগ্য কৰাত সহায় কৰে।\n৬. শৰীৰৰ তাপ হ্ৰাস কৰে (Reduces Body Heat)\nশৰীৰৰ তাপ (body heat) হ্ৰাস কৰাৰ ক্ষেত্ৰতো মাটি কাঁদুৰিৰ উপকাৰিতা লক্ষ কৰা যায়। তিল তেলৰ সৈতে সম পৰিমাণৰ মাটি কাঁদুৰি ৰস আৰু ২০ গ্ৰাম যষ্টিমধু (licorice), ভেটফুল (Water lily) আৰু জিৰা গুটি (cumin seed) এই সকলোবোৰ পিচি গৰুৰ গাখীৰত মিহলাই কম জুইত উতলাই ফিল্টাৰ কৰা হয়। এই ফিল্টাৰটো চাৰি দিনৰ পিছত চুলিত প্ৰয়োগ কৰক আৰু ইয়াক ধুই দিয়ক এই চিকিৎসাই শৰীৰৰ তাপ (body heat) হ্ৰাস কৰিবলৈ ঔষধ হিচাপে কাম কৰিব আৰু চুলি গজাবলৈ উন্নত কৰিব, আভ্যন্তৰীণ জ্বৰ (internal fever), শৰীৰ বিষ (body pain) ভৰিৰ বিষ (legs pain), মূৰৰ বিষ (headache), চকুৰ জ্বলা – পোৰা (eyes irritation) আৰু পেট বিষ (stomach pain) কম কৰে।\n৭.প্ৰস্বাৱৰ সময়ত জ্বলা – পোৰা (Irritation During Urinating)\nমাটি কাঁদুৰি ( Sessile Joyweed) প্ৰস্বাৱৰ সময়ত হোৱা জ্বলা – পোৰা নিৰাময় কৰে। ২ লিটাৰ মহৰ গাখীৰৰ পৰা মাখন গাখীৰ আহৰণ কৰি তাত মাটি কাঁদুৰিৰ শিপা মিহলি কৰি সেৱন কৰিলে প্ৰস্বাৱৰ সময়ত হোৱা বিৰক্তি নিৰাময় কৰে।\n৮. জণ্ডিছ নিৰাময় কৰে (Cures Jaundice)\nজণ্ডিছ ৰোগত মাটি কাঁদুৰি ( Sessile Joyweed) উপকাৰী। মাটি কাঁদুৰিৰ পাত পিচি ২০ মিলিমিটাৰ ৰস ব্ৰাউন চুগাৰ সৈতে উতলাই গৰু গাখীৰৰ সৈতে মিহলাই একোটা নিৰ্দিষ্ট সময়ত সেৱন কৰিলে জণ্ডিছ ৰোগ ( jaundice disease ) নিৰাময়ত সহায় কৰে । Nuturopatic চিকিৎসক সকলে বুকুৰ ঠাণ্ডা (chest cold), হেপাটাইটিছ (hepatitis), হাঁপানি (asthma), যকৃৎ ৰোগ (liver disease) নিৰাময়ৰ বাবে তেওঁলোকৰ ঔষধি সূত্ৰত মাটি কাঁদুৰি অন্তৰ্ভুক্ত কৰে।\n৯. চুলিৰ বিকাশ (Hair Growth)\nচুলিৰ বিকাশৰ বাবেও মাটি কাঁদুৰিৰ উপকাৰিতা দেখা যায়। সম পৰিমাণৰ মাটি কাঁদুৰি ৰসৰ সৈতে ভৃংগৰাজ ৰস তিল তেলত উতলাই ঠাণ্ডা কৰি পাত্ৰত ৰাখিব চকুৰ জ্বলা – পোৰাৰ বাবে আৰু চুলিৰ বৃদ্ধিৰ বাবে ইয়াক প্ৰয়োগ কৰিব।\n১০. ওজন হ্ৰাস কৰাত সহায় কৰে (Help in Weight Loss)\nমাটি কাঁদুৰি ( Sessile Joyweed) জালুকৰ সৈতে ভাতৰ লগত সেৱন কৰিলে শৰীৰৰ ওজন হ্ৰাস পায়। শৰীৰৰ ওজন বৃদ্ধি কৰিবলৈ হ’লে মাটি কাঁদুৰি ঘিঁউ দিয়া দাইলৰ সৈতে খাব লাগে।\n১১. স্বাস্থ্যৰ অৱস্থা উন্নত কৰে (Improves Health Condition)\nমাটি কাঁদুৰি ( Sessile Joyweed) শৰীৰৰ তাপ (body temperature), চকুত জ্বলা – পোৰা (irritation in eyes), বিষ (pain), বগাস্ৰাৱ (white discharge), যকৃৎ ৰোগ (liver disease) আৰু মূৰৰ বিষ (headache) নিৰাময় তথা প্ৰতিৰোধ কৰাত সহায় কৰে। মাটি কাঁদুৰিৰ পাতবোৰে স্তন্যপান কৰাই থকা মহিলা সকলৰ দেহত গাখীৰৰ উৎপাদন বৃদ্ধি কৰে।\nRead Also: ক’লা জিৰাৰ উপকাৰিতা আৰু ব্যৱহাৰ – Benefits of Black Cumin\n*যদিও এই ঔষধি ভেষজ উদ্ভিদ বিধ বহু ৰোগৰ বাবে উপকাৰী তথাপিও ইয়াক চিকিৎসকৰ পৰামৰ্শ অনুসৰি ব্যৱহাৰ কৰা উচিত।\nমাটি কাঁদুৰি কিদৰে ব্যৱহাৰ কৰিব ? (How to use Sessile Joyweed)\nমাটি কাঁদুৰি ( Sessile Joyweed) বিভিন্ন ধৰণে ব্যৱহাৰ কৰিব পাৰি। ইয়াক ব্যঞ্জন হিচাপে , ঔষধ হিচাপে , ৰস , তেল আৰু বিভিন্ন সামগ্ৰীৰ সৈতে মিহলাই ব্যৱহাৰ কৰিব পাৰি। মাটি কাঁদুৰিৰ আন কিছুমান ব্যৱহাৰ হ’ল –\nমাটি কাঁদুৰিৰ ব্যঞ্জন তৈয়াৰ কৰি আৰু আন শাকৰ সৈতে মিহলাই ব্যঞ্জন হিচাপে খাব পাৰি। মাটি কাঁদুৰি পাত আৰু কুমলীয়া গুটিবোৰ দক্ষিণ পূব এছিয়াৰ কিছুমান অঞ্চলত পাচলি হিচাপে খোৱা হয়। মাটি কাঁদুৰি পাত, ফুল আৰু কোমল কাণ্ডবোৰ কৰ্ণাটক, অন্ধা প্ৰদেশ, তামিলাডুত পাচলি হিচাপে খোৱা হয়।\nমাটি কাঁদুৰি ছালৰ সংক্ৰমণ (Skin Infections) চিকিৎসাৰ বাবে ব্যৱহাৰ কৰা হয়।\nমাটি কাঁদুৰি Gastrointestinal সমস্যাৰ চিকিৎসাৰ বাবে ভাৰত আৰু শ্ৰী লংকাত ব্যৱহাৰ কৰা হয়।\nমাটি কাঁদুৰি হেপাটাইটছ ( hepatitis ), ব্ৰংকাইটিছ ( bronchitis ) আৰু হাঁপানি (asthma ) ৰোগৰ চিকিৎসাৰ বাবে ব্যৱহাৰ কৰা হয়।\nমাটি কাঁদুৰিৰ পাত বোৰ উতলাই উচ্চ হতাশাৰ (High Depression) চিকিৎসাৰ বাবে ব্যৱহাৰ কৰা হয়।\nপ্রস্বাৱত বগা স্ৰাৱৰ (White Discharge) সমস্যাৰ নিৰাময় বাবে মাটি কাঁদুৰি ৰস সেৱন কৰা হয়।\nমাটি কাঁদুৰি Dysuria আৰু Hemorrhoids ৰোগৰ চিকিৎসাৰ বাবে ব্যৱহাৰ কৰা হয়।\nসাপৰ কামোৰত (Snake Bite) মাটি কাঁদুৰি পাউদাৰ বাহ্যিক ভাৱে প্ৰয়োগ কৰা হয়।\nমাটি কাঁদুৰি চালাড, চুপত ব্যৱহাৰ কৰা হয়।\nমাটি কাঁদুৰিৰ অপকাৰীতা (Side effects of Sessilis Joyweed)\nবনৌষধি ভেষজ উদ্ভিদ ৰূপে মাটি মাটি কাঁদুৰি ( Sessile Joyweed) মানৱ দেহত কোনো ধৰণৰ অপকাৰীতা বৈজ্ঞানিক ভাৱে প্ৰমাণিত হোৱা নাই, তথাপিও ইয়াৰ অতি মাত্ৰা উপয়োগ কিছু ৰোগৰ বাবে ক্ষতিকাৰক হ’বও পাৰে। অৱশ্যে, মাটি কাঁদুৰিৰ নিজা স্থানীয় পৰিসৰৰ বাহিৰত তথা অতিৰিক্ত মাত্ৰাত কৰা ব্যৱহাৰে দেহত অক্ৰমণাত্মক প্ৰতিক্ৰিয়া দেখুৱাবও পাৰে। সেয়হে, ইয়াৰ ব্যবহাৰৰ ভাৰসাম্যতা বজাই ৰখাতো উচিত।\nউক্ত প্ৰবন্ধটিৰ দ্বাৰা আপোনি মাটি কাঁদুৰি ( Sessile Joyweed) এক সাধাৰণ পৰিচয়ৰ পৰা আৰম্ভ কৰি মাটি কাঁদুৰিৰ উপকাৰিতা আৰু অপকাৰিতাৰ লগতে এই ভেষজবিধৰ বৈজ্ঞানিক নাম, নিহিত হৈ থকা পুষ্টিকৰ উপাদান, ইয়াৰ ব্যবহাৰ, আদিৰ বিষয়েও জানিবলৈ পাৰিলে। আশা কৰো এই প্ৰবন্ধটিয়ে আপোনাক বিভিন্ন ধৰণে উপকাৰ সাধিব। ধন্যবাদ !\nCategories Benefits of Leaf In Assamese Tags মাটি কাঁদুৰি, মাটি কাঁদুৰি কি ?, মাটি কাঁদুৰিৰ অনান্য নাম, মাটি কাঁদুৰিৰ অপকাৰীতা, মাটি কাঁদুৰিৰ উপকাৰিতা, মাটি কাঁদুৰিৰ ঔষধীয় গুণা-গুণ, মাটি কাঁদুৰিৰ ব্যৱহাৰ


হাবিখনৰ কাষৰ মাংসবোৰ [সাধু] - এই সময়ত ᴾᴶᴹ\n01 Apr হাবিখনৰ কাষৰ মাংসবোৰ [সাধু]\nPosted at 15:57h in সাধু\tby\tপংকজ জ্যোতি মহন্ত2Comments\nবহু দূৰৰ পৰা কেইবাঘৰো মানুহ উঠি আহি এখন নদীৰ পাৰত নতুনকৈ গাওঁ পাতিলে৷ আন আন ঠাইৰ পৰাও ইঘৰ-সিঘৰকৈ মানুহ আহি তাতে নতুনকৈ ঘৰ সাজিবলৈ ধৰিলে৷ এখন-দুখনকৈ কেইবাখনো নতুন গাওঁ হ’ল৷ আকাল-ভঁৰাল একো নথকাকৈ সুখে-শান্তিৰে চবৰে জীৱন পাৰ হৈ গৈ থাকিল৷\nকিন্তু লাহে লাহে ইখন-সিখন গাওঁত ইটো-সিটো ফৈদ সৃষ্টি হ’বলৈ ধৰিলে৷ তেনেকৈয়ে এদিন নিশা গোটেই গাওঁবোৰত ঘৰে ঘৰে জুই লাগিল৷ ইজনে সিজনক আক্ৰমণ কৰিবলৈ ধৰিলে৷ আনৰ আঘাতত বহু মানুহ মৰিল৷ ঘৰৰ ভিতৰত জুইৰ মাজতে কিছুমানৰ মৃত্যু হ’ল৷ কিছুমান লৰি-ঢাপলি ক’লৈ গ’ল কোনেও গম নাপালে৷\nঅকণমানি ল’ৰা এটাই জুইৰ তলে তলে সৰকি সৰু হাত-নাওঁ এখনত উঠিলগৈ৷ সি যেনেতেনে নাওঁখন বাই নদীখনৰ সিপাৰ পালেগৈ৷ নদীখনৰ সিপাৰে গাতে লাগি আছে এখন অৰণ্য৷ অৰণ্যখনৰ বহু ৰহস্য-কাহিনী সি শুনিবলৈ পাইছিল৷ অকণমানি ল’ৰাটোৰ অকলে অকলে ভয় লাগিল৷ তথাপি সি মানুহৰ পৰা আঁৰ হ’বলৈ উপায় নাপাই হাবিখনৰ মাজলৈ সোমাই গ’ল৷ আন্ধাৰত বেছি দূৰলৈ নগৈ সি শুই পৰিল৷\nৰাতিটো হাবিখনত একো নোহোৱাত ল’ৰাটোৱে সাহস পালে৷ মানুহৰ পৰা আঁতৰিবলৈ বুলি সি হাবিখনৰ ভিতৰলৈ সোমাই গৈ থাকিল৷ গৈ গৈ কেতিয়াও শেষ নোহোৱা যেন এখন হাবি৷ দুপৰীয়াভাগত সি এটা বাঘৰ মুখামুখি হ’ল৷ ৰাতিপুৱাৰ পৰা সি ডালে ডালে আৰু হাবিৰ ওপৰে ওপৰে উৰি ফুৰা পখীবোৰহে দেখিছিল৷ হাবিখনত আন জীৱ নাই বুলিয়েই সি ভাবিছিল৷ বাঘটো দেখি সি ভয় খাই গছ এজোপালৈ উঠি গ’ল৷ তেনেতে বাঘটোৱে মাত দিলে, “তুমি গছত উঠিব নালাগে৷ মই তোমাক নাখাওঁ৷ মইয়ো গছত উঠিব জানোঁ৷” এই বুলি বাঘটোও গছ জোপালৈ উঠিল৷ ল’ৰাটোৱে ভয়ত কঁপিবলৈ ধৰিলে৷ বাঘটোৱে ল’ৰাটোৰ কান্ধলৈ ভৰি এখন আগবঢ়াই দিলে৷ ভৰিখনেৰে তাৰ কান্ধত আলফুলকৈ স্পৰ্শ কৰি বাঘটোৱে ক’লে, “আচলতে ইয়াত কোনেও কাকো নাখায়৷ এইখন অৰণ্যৰ ভিতৰত থাকিলে কাৰোৰে ভোক নালাগে৷ ইয়াৰ বায়ুৱেই সকলোকে সম্পূৰ্ণ সতেজ কৰি ৰাখে৷”\nল’ৰাটো আচৰিত হ’ল৷ তাৰ ভয় কমি আহিল৷ সি আচৰিত হোৱা ভাৱটো বুজিব পাৰি বাঘটোৱে ক’লে, “তুমিতো ৰাতিপুৱাৰ পৰা ঘূৰি ফুৰিছা৷ কালিয়েই কিবা খাইছিলা চাগে তুমি; তেতিয়াৰ পৰাতো একো খোৱা নাই৷ ভাবাচোন, তোমাৰ ভোক লাগিছে জানোঁ? আৰু তুমি ভাগৰুৱা যেন পাইছা জানো নিজকে?”\nল’ৰাটোৱে বুজিলে, হয় কথাটো৷ তাৰ ভোকো লগা নাই, ভাগৰো লগা নাই৷ একদম একেই আছে সি৷ সি আৰু এটা কথাত আচৰিত হৈ বাঘটোক সুধিলে, “মই কালিৰ পৰা একো খোৱা নাই বুলি তুমি কেনেকৈ জানিলা? আৰু অথনিৰ পৰা ঘূৰি আছোঁ বুলিনো কেনেকৈ জানিলা?”\nবাঘটোৱে ক’লে, “মই তোমাক কালি হাবিলৈ সোমাই অহোঁতেই দেখিলোঁ৷ তুমি কিনো কৰা গম লওঁ বুলিহে ইমান পৰলৈকে দূৰে দূৰে গছৰ আঁৰে আঁৰে চাই আছিলোঁ৷” বাঘটোৱে ল’ৰাটোৰ লগত কথা পাতি থকা দেখি তিনিটা ভাটৌ আহি ওচৰৰ ডালটোত পৰিলহি৷ সিহঁতেও কথাৰ ভাগ ল’বলৈ ধৰিলে৷\nসেইদিনাই ল’ৰাটোৱে আন বহুতো পশু-পখীৰ লগত মিলিত হ’ল৷\nমিলাপ্ৰীতিৰে সিহঁতৰ জীৱন চলি যাবলৈ ধৰিলে৷\nল’ৰাটোৱে হাবিৰ মাজতে বিচৰণ কৰি ফুৰোঁতেই এদিন আন এটা ল’ৰাৰ মুখামুখি হ’ল৷ সিও সেইদিনা তাৰ দৰেই পলাই আহি আন এফালেদি হাবিত সোমাইছিল৷ একেদৰেই সিও হাবিখনতে বাস কৰি আছিল৷ এটাই আনটোক লগ পাই, দুয়োটাই বহুত আনন্দ পালে৷\nআৰু কোনোবা মানুহো হাবিখনত থাকিব পাৰে বুলি আটাইয়ে ধাৰণা কৰিলে৷ কিন্তু ইমান ডাঙৰ আৰু ডাঠ হাবিখনত কাৰোবাক বিচৰাটো বহু টান কাম৷ গতিকে কেতিয়াবা কাৰোবাক লগ পালে পাব, নাপালে নাই বুলি সিহঁত চবেই আগৰ দৰেই হাবিখনত জীৱন কটাবলৈ ধৰিলে৷ এটি এটি ধুনীয়া জীৱন৷ সুখৰ জীৱন৷ হেঁপাহৰ জীৱন৷\nএবাৰ চাৰিদিনমান গ’ল, প্ৰথমটো ল’ৰাৰ খা-খবৰ নাইকীয়া হ’ল৷ সিহঁত ল’ৰা দুটা, পশু-পখী চবেই নিজৰ নিজৰ মতে হাবিখনৰে অ’লৈ ত’লৈ গৈ থাকে৷ কিন্তু এদিন বা দুদিনৰ মূৰত পুনৰ লগ পায়েই৷ সদায় থকা স্থানটোলৈ চবেই উভটি আহে৷ কেতিয়াবা নিজৰ স্থানৰ পৰা দূৰণিৰ বেলেগ স্থানৰ পশু বা পখী এটাও আলহি নিচিনাকৈ লৈ আহে৷ দুদিন থাকি সিহঁতো আকৌ নিজৰ পুৰণা লগবোৰৰ স্থানলৈ গুচি যায়৷ কিন্তু চাৰিদিন ধৰি ল’ৰাটোৰ দেখা-সাক্ষাৎ নোহোৱাত কেইবাটাৰো চিন্তা হ’ল৷\nপ্ৰথম দিনা লগ পোৱা বাঘটো, দ্বিতীয়টো ল’ৰা, ভাটৌ দুটা, শগুণ এটা, শিয়াল এটা, অজগৰ দুটা, ধনেশ চাৰিটা, এনেকৈ বহুকেইটাই মিলি কথাটো আলোচনা কৰাত লাগিল৷ দুপৰীয়া সময়টো ভালকৈ পাৰ হোৱাই নাই, তেনে সময়তে সিহঁতে আলোচনা কৰি থাকোঁতেই মুখত আনন্দৰ হাঁহি এটা লৈ ল’ৰাটো সিহঁতৰ ওচৰ পালেহি৷ তাৰ মুখৰ হাঁহি দেখি আটাইয়ে শান্তি পালে৷ সিহঁতে নিজে নিজেই বুজিলে যে একো বিপদত পৰা নাছিল সি৷ এটাই ল’ৰাটোক সুধিলে, “এইকেইদিন ক’ত আছিলা?”\nল’ৰাটোৱে বিৰাট উল্লাসেৰে ক’লে, “ক’ত থকাটো বাদ দিয়া৷ সেয়া পিছত জানিবা৷ একদম ধুনীয়া মাংস দেখি আহিছোঁ মই৷ ব’লা, সদায় নো একো নোখোৱাকৈ কিমান শক্তিবান হৈ থাকিবা? কেতিয়াবা খাবও লাগে৷ অন্ততঃ জিভাখনক সুখ দিব লাগে৷ ব’লা চব যাওঁ৷ কি ধুনীয়া গোন্ধ!!! খাই আহোঁ ব’লা৷ বহুত মাংস!”\nতাৰ কথা শুনি বাঘটোৰ লোভ লাগিল৷ সি ভাবিলে, “হয় তো! কিমান দিন একো খোৱা নাই! কিমান যে ভাল লাগিব, জিভাৰ তৃপ্তি লৈ, চোবাই চোবাই গিলি! কিমান যে সুখ!! যাওঁ সঁচাকৈ, আজি মাংস খাই আহোঁ৷” বাঘটোৰ চকুৰ আগত কেঁচা তেজৰ উম থকা এসোপা মাংস ভাঁহি আহিবলৈ ধৰিলে৷ লোভত সি যে ঠিৰেৰে থাকিব নোৱৰা হ’ল৷\nভাটৌ এটাৰো লোভ লাগিল৷ “কোনোদিন মই মাংস নাইখোৱা, তাতে কি হ’ল? ইমান দিন একো নোখোৱাৰ পাছত আজি কিজানি মাংস খাব পাৰোঁৱেই! যাওঁ মইয়ো, খাই আহোঁ৷” সি ভাবিলে৷\nআনটো ভাটৌৰ অলপ খং উঠিল৷ “সদায় একো নাখালেই চলি আছে৷ এনেই খাবগৈ লাগে কিয়? কিমান জীয়া পোক নষ্ট হৈছে, মাংসৰ নামত৷ তথাপি গৈ চাব পাৰি৷ মইয়ো খাই দিম আজি মাংস, গৈ চাওঁচোন৷” সি ভাবিলে৷\nধনেশ এটাই জন্মৰ পৰাই একো খাই পোৱা নাছিল৷ মাংস কি বস্তু সি বুজি পোৱা নাই৷ আটাইৰে মুখলৈ সি ঘূৰি ঘূৰি চাই আছে৷ চবৰে মুখৰ বিচিত্ৰ ভাৱ দেখি সি একো ক’বলৈ সুবিধা পোৱাই নাই৷\nশগুণটো শান্তিত থাকিব নোৱাৰি উৎসাহেৰে মাত দিলে, “ব’লাহঁত সোনকালে৷ ই ক’লৈ নিয়ে! যাওঁ ব’লা, মাংস খাই আহোঁ৷” সি অতীজতেই মাংস খোৱা, কোনদিনা শেষবাৰ খাইছিল যেন মনতেই নপৰিব তাৰ৷ মৰি গেলি থকা গৰু এটাৰ মাংসৰ গোন্ধ মনলৈ আহি তাক আমনি কৰিবলৈ ধৰিলে৷\nশিয়ালটোৱে ক’লে, “উঠা উঠা৷ মাংস বুলি ক’লে কোন ৰ’ব পাৰে! যাওঁ পটাপট৷”\nআনটো ল’ৰাই মাংস বুলি শুনাৰে পৰা গাঁৱৰ পুৰণা মানুহবোৰলৈ মনত পৰিবলৈ ধৰিলে৷ জুইত জীয়াই জীয়াই পোৰা মানুহৰ মাংসৰ গোন্ধ তাৰ নাকত লাগিল৷ তাৰ সন্দেহ হ’ল৷ ল’ৰাটোৱে সিহঁত চবকে ক’ৰবালৈ বুদ্ধিৰে নি জীয়াই জীয়াই পুৰিব খুজিছে নেকি? সি কৈছিলহি যে বহুত মাংস সি দেখি আহিছে৷ কিজানি চবকে পুৰি পেলাব সি, আৰু প্ৰত্যেকেই জীয়াই জীয়াই নিজৰ পোৰা মাংসকে নিজে দেখিবলৈ পাব! ল’ৰাটোক তাৰ আক্ৰমণ কৰিবলৈ মন গ’ল৷ ইমান চক্ৰান্ত কৰিব বুলি সি আগতে ভাবিব পৰা নাছিল৷ এতিয়া কি কৰোঁ, কি নকৰোঁ সি ঠিক কৰিব পৰা নাই৷ উপায় নাপায় সিও অতি সাৱধান খোজেৰে চবৰে লগতে গৈ থকাৰ সিদ্ধান্ত ল’লে৷\nআটায়ে যাত্ৰা কৰিলে৷ ল’ৰাটোৱে বাট দেখুৱাই লৈ গ’ল৷ সি ক’লে, “এইফালে বেছি দূৰেই নহয়৷ আমি আগতে কোনেও দেখা নাছিলোঁ ঠাইকণ৷ অলপ সময় গৈয়েই পাই যাম৷”\nগৈ গৈ সিহঁতে হাবিখনৰ এটা কাষ পালেগৈ৷ শাৰী শাৰীকৈ অজস্ৰ পিকনিক পাৰ্টি৷ আলেখ-লেখ চাবলৈ সিহঁতে হাবিখনৰ অকণমান ভিতৰতে ৰ’ল৷ ডাঙৰ ডাঙৰ কেৰাহীত ৰন্ধা মাংস আৰু মচলাৰ গোন্ধত ল’ৰাটোৰ মন মতলীয়া হৈ পৰিল৷ কিমান দিন সেই পূৰণি চিনাকি ধুনীয়া গোন্ধবোৰ পোৱা নাছিল সি৷ কিমান যে খাব আজি সি!!\nগোন্ধটো নাকত লগাৰ লগে লগে বাঘৰ বমি আহোঁ আহোঁ হ’ল৷ ইমান পৰে কেঁচা তেজৰ সোৱাদ ল’বলৈ মতলীয়া হৈ থকা বাঘটোৰ খং উঠিবলৈ ধৰিলে৷ ল’ৰাটোৱে মানুহ হিচাপে যে ৰন্ধা মাংসৰ কথাহে কৈছিল, সেইটো কথা বাঘটোৰ মনলৈ অহাই নাছিল৷ মাংস খাম বুলি কোৱাৰ লগে লগে কেঁচা উম থকা মাংসৰ কথাহে তাৰ মনলৈ আহিছিল৷ নিজকে প্ৰতাৰিত অনুভৱ কৰি খঙত তাৰ মূৰটো ফাটো ফাটো কৰিলে৷\nগোটেই জগত প্ৰলয়ত শেষ হৈ যোৱাৰ দৰে শগুণটোৰ মনটো বিষণ্ণ হৈ পৰিল৷ সি কিমান যে সপোন দেখি আহিছিল! কেইবাদিন পূৰ্বে গেলিবলৈ ধৰা মাংসৰ গোন্ধ এটা তাৰ মনলৈ আহি কিমান যে মতলীয়া কৰি ৰাখিছিল তাক অতপৰ! কিমান যে সি আশা কৰিছিল, গেলা মাংস খাবলৈ পাব বুলি! তাৰ বিষণ্ণতা খঙলৈ ৰূপান্তৰ হ’বলৈ ধৰিলে৷\nৰৈ থকাৰ সকাম নাই বুলি ল’ৰাটোৱে আটাইৰে মুখলৈ চালে, মুখবোৰ দেখি সি চক খাই গ’ল, চবৰে মুখবোৰ ইমান উগ্ৰ হৈ উঠিছে!! দ্বিতীয়টো ল’ৰা খঙত কঁপিবলৈ ধৰিলে, সি ভাবিলে, “যোৱা চাৰিদিন ই এই মানুহবোৰৰ লগতে আছিল নিশ্চয়৷ ই সিহঁত চবৰে লগত মিলি এটা ডাঙৰ চক্ৰান্ত কৰিছে৷ এইবোৰ মাংসৰ লগত বিহ দি ৰান্ধিছে নিশ্চয়৷ বিহ খুৱাই আমাক চবকে মাৰি সিহঁতে হাবিখনত ৰাজত্ব চলাব!” একে কোবতেই আটাইয়ে ল’ৰাটোৰ ওপৰত জপিয়াই পৰিল৷ তাক মৰিয়াই, ঠেটেলীয়াই, দলিয়াই, আকুৰি, আঁচাৰি ফালি চিৰাচিৰ কৰি পেলালে৷ ল’ৰাটোৱে একো টলকিবলৈ নাপাওঁতেই আটাইৰে আক্ৰমণত মৃত্যু হ’ল৷\nপশু-পখীকেইটা আৰু দ্বিতীয়টো ল’ৰাই তাক মাৰি তাত অকণো ৰৈ নাথাকিল৷ সিহঁত হাবিখনৰ ভিতৰলৈ সোমাই গুচি গ’ল৷\nশিক্ষা : আপোনাৰ কাষতো সেই বাঘটো, দ্বিতীয় ল’ৰাটো, ভাটৌ দুটা, শগুণটো, শিয়ালটো, অজগৰ দুটা, ধনেশ চাৰিটা আদিৰ দৰে বিভিন্ন মনোবৃত্তিৰ মানুহ থাকে৷ আপুনি কোৱা যিকোনো এটা কথা তেওঁলোকে আপোনাৰ মতে নল’বও পাৰে৷ তেওঁলোকে নিজৰ নিজৰ মনোবৃত্তি অনুসৰি নিজৰ মতেহে কথাটো গ্ৰহণ কৰিব পাৰে৷ তেওঁলোকৰ অভিজ্ঞতা যদি পৃথক হয় বা পৰ্যাপ্ত অভিজ্ঞতা তেওঁলোকৰ যদি নাথাকে, তেন্তে আপোনাৰ অভিজ্ঞতাটো তেওঁলোকে গ্ৰহণ নকৰিবও পাৰে৷ গতিকে কথা কওঁতে বা আপোনাৰ নিজৰ বক্তব্য দাঙি ধৰোঁতে বহুত সাৱধান হ’ব লাগে৷\nhorror story re niti shiksha dia manuh axomot akol apuni he ase jen pau sir 🙂


লিঅ'নেল মেছি - অসমীয়া ৱিকিপিডিয়া\n২০১১ ফিফা ক্লাব বিশ্বকাপত বাৰ্চিলোনাৰ হকে খেলি থকা মুহূৰ্তত মেছি\nলিঅ'নেল আন্দ্ৰেছ মেছি\nজুন ২৪ , ১৯৮৭\n৫ ফুট ৭ ইঞ্চ\nনিউৱেলছ অ'ল্ড বয়েজ\nদল অংশগ্ৰহণ† (গ'ল)†\nবাৰ্চিলোনা C ১০ (৫)\nবাৰ্চিলোনা B ২২ (৬)\nবাৰ্চিলোনা ৩১৫ (২৮৬)\nআৰ্জেণ্টিনা U20 ১৮ (১৪)\nআৰ্জেণ্টিনা U23 ৫ (২)\nআৰ্জেণ্টিনা ১০১ (৪৬)\nপ্ৰতিনিধিত্ব কৰা দেশ আৰ্জেণ্টিনা\n2008 Beijing Olympic Team\nRunner-up 2007 Venezuela Team\nWinner 2005 Netherlands U-20 Team\n2005 Colombia U-20 Team\n* চিনিয়'ৰ ক্লাব অংশগ্ৰহণ আৰু গ'লৰ সংখ্যা কেৱল ঘৰুৱা লীগৰ বাবেহে আৰু এই তাৰিখলৈকে শুদ্ধ 01:38, 17 May 2014 (UTC).\n‡ National team caps and goals correct as of 01:00, 15 June 2014 (UTC)\nলিঅ'নেল আন্দ্ৰেছ মেছি (Lionel Andrés "Leo" Messi; স্পেনীয় উচ্চাৰণ: [ljoˈnel anˈdɾes ˈmesi] ( শুনক)) (জন্ম ২৪ জুন, ১৯৮৭) স্পেনিছ ক্লাব বাৰ্চিলোনা আৰু আৰ্জেণ্টিনা ৰাষ্ট্ৰীয় ফুটবল দলৰ হৈ ফৰৱাৰ্ড হিচাপে খেলা এজন আৰ্জেণ্টিনাৰ পেছাদাৰী ফুটবল খেলুৱৈ। ফৰৱাৰ্ড হিচাপে খেলা মেছি ৰাষ্ট্ৰীয় ফুটবল দলটোৰ দলপতি।\nতেওঁ ২১ বছৰ বয়সত বেলন ডিঅ'ৰ আৰু ফিফা বৰ্ষশ্ৰেষ্ঠ খেলুৱৈ বঁটাৰ বাবে মনোনীত হৈছিল। তাৰ পিছৰ বছৰতে (২০০৯ চন) তেওঁ প্ৰথমটো বেলন ডিঅ'ৰ আৰু ফিফা বৰ্ষশ্ৰেষ্ঠ খেলুৱৈ বঁটা লাভ কৰে। ২০১০ চনত তেওঁ ফিফা বেলন ডিঅ'ৰ লাভ কৰে আৰু ২০১১ আৰু ২০১২ চনত পুনৰ সেই খিতাপৰ অধিকাৰী হয়। তেওঁ ২০১০-২০১১ চনত ইউৰোপৰ শ্ৰেষ্ঠ খেলুৱৈৰ উৱেফা বঁটাও লাভ কৰিছিল। মাত্ৰ ২৪ বছৰ বয়সত তেওঁ সকলোবোৰ আনুষ্ঠানিক প্ৰতিযোগিতা ধৰি বাৰ্চিলোনাৰ সৰ্বোচ্চ স্ক'ৰাৰ হৈ পৰে। লা লিগাত ২০০টা গ'ল কৰা কনিষ্ঠ খেলুৱৈও মেছিয়েই।\nবিশ্বৰ শ্ৰেষ্ঠ খেলুৱৈ আৰু কিছুমানে সৰ্বকালৰ শ্ৰেষ্ঠ ফুটবলাৰ হিচাপে গণ্য কৰা মেছি চাৰিবাৰ ফিফা/বেলন ডিঅ'ৰ বঁটা আৰু তিনিবাৰ ইউৰোপীয়ান গ'ল্ডেন শ্বু বঁটা জয় কৰা ইতিহাসৰ একমাত্ৰ খেলুৱৈ। বাৰ্চিলোনাৰ হৈ মেছিয়ে ছবাৰ লীগ খিতাপ, দুবাৰ ক'পা ডেল ৰে', পাঁচবাৰ চুপাৰক'পা, তিনিবাৰ উৱেফা চেম্পিয়ন্‌ছ লীগ, দুবাৰ উৱেফা চুপাৰ কাপ আৰু দুবাৰ ফিফা ক্লাব বিশ্বকাপ লাভ কৰিছে।\nএকাধাৰে চাৰিখন উৱেফা চেম্পিয়ন্‌ছ লীগত অধিকতম সাফল্য অৰ্জন কৰা মেছি হৈছে প্ৰথম আৰু একমাত্ৰ খেলুৱৈ, আৰু লগতে প্ৰতিযোগিতাখনত অধিকতম হেট্ট্ৰিক অৰ্জন(৪) কৰাৰ ৰেকৰ্ডো মেছিৰ নামতে আছে। ২০১২ চনৰ মাৰ্চ মাহত মেছিয়ে চেম্পিয়নছ লীগৰ এখন খেলতে প্ৰথম খেলুৱৈ হিচাবে পাঁচটা গ'ল কৰি নতুন ইতিহাস ৰচে। তেওঁ চেম্পিয়ন্‌ছ লীগৰ একেটা চীজনত জ'ছে আলটাফিনিৰ ১৪টা গ'লৰ ৰেকৰ্ডৰ লগতো সমতা স্থাপন কৰে যিটো পিছলৈ ক্ৰিষ্টিয়ান' ৰ'নাল্ড'ই ভংগ কৰে। মেছিয়ে ২০১১-১২ সময়ছোৱাত ৭৩টা গ'লেৰে নতুন ইউৰোপীয়ান ৰেকৰ্ড গঢ়ে। সেই চিজনত তেওঁ ৫০টা গ'লেৰে লা লীগাৰ এটা চিজনত অৰ্জন কৰা গ'লসাফল্যৰ ৰেকৰ্ড স্থাপন কৰে। তদুপৰি একেটা চিজনতে ছখন ভিন্ন আনুষ্ঠানিক প্ৰতিযোগিতাত সাফল্য অৰ্জনৰ লগতে সহায়কৰ ভূমিকা পালন কৰা মেছিক প্ৰথমজন খেলুৱৈ হিচাবে বিবেচনা কৰা হয়। ১৬ ফেব্ৰুৱাৰী, ২০১৩ৰ দিনা মেছিয়ে বাৰ্চিলোনাৰ হকে ৩০০তম গ'লটো দিয়ে। ৩০ মাৰ্চ, ২০১৩ৰ দিনা ব্যৱসায়িক ফুটবল লীগত ধাৰাবাহিকভাৱে প্ৰতিটো টীমৰ বিৰূদ্ধে গ'ল দিয়া প্ৰথমজন খেলুৱৈ হিচাবে লা লীগাৰ ১৯তম চিজনত একেৰাহে গ'লসাফল্য অৰ্জন কৰে। তেওঁ পিছত এই ৰেকৰ্ড ২১টা লৈ বৃদ্ধি কৰে, আৰু তেওঁৰ উৰুৰ আঘাতৰ বাবে এই অভিলেখ ২১টাতে থমকি ৰ'ব লগা হয়। ২০১৪ চনৰ মাৰ্চ মাহত ৰিয়েল মাদ্ৰিদ (Real Madrid)ৰ বিৰূদ্ধে হেট্ট্ৰিক কৰি সৰ্বোচ্চ গ'ল আৰু হেট্ট্ৰিকৰ সৈতে এল ক্লাচিক' (El Clásico)ৰ ইতিহাসৰ প্ৰথমজন খেলুৱৈ হৈ পৰে।\nমেছিয়ে সৰ্বোকৃষ্ট খেলুৱৈ আৰু সৰ্বোচ্চ গ'লদাতা (৬টা গ'লৰ সৈতে) হিচাবে সমাপ্তি ঘটাই আৰ্জেণ্টিনা(Argentina)ক ২০০৫ চনৰ ২০ বছৰ অনূৰ্ধ্ব বিশ্বকাপ(2005 FIFA U-20 World Cup) জিকাত সহায় কৰে। (২০০৬)চনত তেওঁ আৰ্জেণ্টিনাৰ হকে ফিফা বিশ্বকাপ খেলা(FIFA World Cup)ৰ লগতে গ'ল দি কনিষ্ঠতম আৰ্জেণ্টাইন খেলুৱৈ হৈ পৰে, আৰু ইয়াৰ লগতে ২০০৭চনত ক'পা আমেৰিকা(Copa América)ত সৰ্বোচ্চ কনিষ্ঠ খেলুৱৈ হিচাবে নিৰ্বাচিত হোৱাৰ লগতে ৰানাৰ্চ আপ মেডেলো জয় কৰে। ২০০৮ চনত তেখেতে আৰ্জেণ্টিনা অলিম্পিক ফুটবল দল (Argentina Olympic football team)ৰ সৈতে তেওঁৰ প্ৰথম আন্তঃৰাষ্ট্ৰীয় সন্মান হিচাপে অলিম্পিক স্বৰ্ণ মেডেল (Olympic Gold Medal) জয় কৰে। স্পৰ্টছ প্ৰ' (SportsPro)এ তেওঁক আটাইতকৈ ব্যৱসায়যোগ্য খেলুৱৈৰ তালিকাত দ্বিতীয় স্থান দিছে। তেওঁৰ ভংগী আৰু যশে তেখেতক ডিয়েগ' মাৰাড'না (Diego Maradona)ৰ সৈতে তুলনা কৰাবলৈ বাধ্য কৰাইছে, আৰু তেওঁ নিজেই মেছিক তেখেতৰ উত্তৰাধিকাৰী (successor) বুলি স্বীকৃতি দিছে।\n1 কেৰিয়াৰ পৰিসংখ্যা\n2 ক্লাব পৰিসংখ্যা\n4 আন্তঃৰাষ্ট্ৰীয় পৰিসংখ্যা\n5 আন্তঃৰাষ্ট্ৰীয় গ'লসমূহ\nকেৰিয়াৰ পৰিসংখ্যা[সম্পাদনা কৰক]\nক্লাব পৰিসংখ্যা[সম্পাদনা কৰক]\n১৭ মে', ২০১৪. অনুসৰি\nBarcelona 2004–05 La Liga71 101[lower-alpha 1]0—91\n2005–06 1762 1 6[lower-alpha 1] 100 25 8\n2006–07 26 1422 6[lower-alpha 2] 1 2[lower-alpha 3]036 17\n2007–08 28 1030 9[lower-alpha 1]6— 40 16\n2008–09 31 23 8612[lower-alpha 1]9— 51 38\n2009–10 35 3431 12[lower-alpha 4] 8 3[lower-alpha 5]453 47\n2010–11 33 3177 13[lower-alpha 1] 12 2[lower-alpha 3]355 53\n2011–12 37 5073 12[lower-alpha 6] 15 4[lower-alpha 7]560 73\n2012–13 32 4654 11[lower-alpha 1] 8 2[lower-alpha 3]250 60\n2013–14 31 2865 7[lower-alpha 1] 8 2[lower-alpha 3]046 41\nআন্তঃৰাষ্ট্ৰীয় পৰিসংখ্যা[সম্পাদনা কৰক]\nআন্তঃৰাষ্ট্ৰীয় গ'লসমূহ[সম্পাদনা কৰক]\n1 1 March 2006 St. Jakob-Park, Basel, Switzerland ক্ৰয়েছিয়া 2–1 2–3 Friendly\n2 16 June 2006 WM-Stadion Gelsenkirchen, Gelsenkirchen, Germany ছাৰ্বিয়া আৰু মণ্টেনিগ্ৰো 6–0 6–0 2006 FIFA World Cup\n35June 2007 Camp Nou, Barcelona, Spain আলজেৰিয়া 2–2 4–3 Friendly\n5 8 July 2007 Metropolitano de Fútbol de Lara, Barquisimeto, Venezuela পেৰু 2–0 4–0 2007 Copa América\n6 11 July 2007 Polideportivo Cachamay, Puerto Ordaz, Venezuela মেক্সিকো 2–0 3–0\n7 16 October 2007 José Pachencho Romero, Maracaibo, Venezuela ভেনিজুৱেলা 2–0 2–0 2010 FIFA World Cup qualification\n8 20 November 2007 Estadio El Campín, Bogotá, Colombia কলম্বিয়া 1–0 1–2\n94June 2008 Qualcomm Stadium, San Diego, United States মেক্সিকো 2–0 4–1 Friendly\n10 11 October 2008 Estadio Monumental, Buenos Aires, Argentina উৰুগুৱে 1–0 2–1 2010 FIFA World Cup qualification\n11 11 February 2009 Stade Vélodrome, Marseille, France ফ্ৰান্স 2–0 2–0 Friendly\n12 28 March 2009 Estadio Monumental, Buenos Aires, Argentina ভেনিজুৱেলা 1–0 4–0 2010 FIFA World Cup qualification\n13 14 November 2009 Vicente Calderón Stadium, Madrid, Spain স্পেইন 1–1 1–2 Friendly\n147September 2010 Estadio Monumental, Buenos Aires, Argentina স্পেইন 1–0 4–1\n15 17 November 2010 Khalifa International Stadium, Doha, Qatar ব্ৰাজিল 1–0 1–0\n169February 2011 Stade de Genève, Geneva, Switzerland পৰ্তুগাল 2–1 2–1\n17 20 June 2011 Estadio Monumental, Buenos Aires, Argentina আলবেনিয়া 2–0 4–0\n187October 2011 চিলি 2–0 4–1 2014 FIFA World Cup qualification\n19 15 November 2011 Estadio Metropolitano Roberto Meléndez, Barranquilla, Colombia কলম্বিয়া 1–1 2–1\n20 29 February 2012 Stade de Suisse Wankdorf, Bern, Switzerland ছুইজাৰলেণ্ড 1–0 3–1 Friendly\n232June 2012 Estadio Monumental, Buenos Aires, Argentina ইকুৱেডৰ 3–0 4–0 2014 FIFA World Cup qualification\n249June 2012 MetLife Stadium, East Rutherford, United States ব্ৰাজিল 1–1 4–3 Friendly\n27 15 August 2012 Commerzbank-Arena, Frankfurt, Germany জাৰ্মানী 2–0 3–1\n287September 2012 Estadio Mario Alberto Kempes, Córdoba, Argentina পাৰাগুৱে 3–1 3–1 2014 FIFA World Cup qualification\n29 12 October 2012 Estadio Malvinas Argentinas, Mendoza, Argentina উৰুগুৱে 1–0 3–0\n31 16 October 2012 Estadio Nacional, Santiago, Chile চিলি 1–0 2–1\n32 22 March 2013 Estadio Monumental, Buenos Aires, Argentina ভেনিজুৱেলা 2–0 3–0\n33 14 June 2013 Estadio Mateo Flores, Guatemala City, Guatemala গুৱেটমালা 1–0 4–0 Friendly\n36 10 September 2013 Estadio Defensores del Chaco, Asunción, Paraguay পাৰাগুৱে 1–0 5–2 2014 FIFA World Cup qualification\n387June 2014 Estadio Ciudad de La Plata, La Plata, Argentina শ্ল’ভেনিয়া 2–0 2–0 Friendly\n39 15 June 2014 Estádio do Maracanã, Rio de Janeiro, Brazil বচনিয়া আৰু হাৰজেগ’ভিনা 2–0 2–1 2014 FIFA World Cup\n↑ 1.0 1.1 1.2 1.3 "10 Messi". fcbarcelona.com. FC Barcelona. http://www.fcbarcelona.com/football/first-team/staff/players/messi। আহৰণ কৰা হৈছে:6January 2012.\n↑ "Del Potro: Messi's the best player in the world". Marca.com. http://www.marca.com/2013/05/28/en/football/barcelona/1369765243.html। আহৰণ কৰা হৈছে: 15 September 2013.\n↑ "Simunic: Messi’s the best of all time". FIFA. http://www.fifa.com/worldcup/preliminaries/news/newsid=1967479/?intcmp=fifacom_hp_module_interview। আহৰণ কৰা হৈছে: 12 December 2012.\n↑ Smith, Ben. "Lionel Messi: Goals record caps golden year for Barcelona star". BBC Sport. http://www.bbc.co.uk/sport/0/football/20592977। আহৰণ কৰা হৈছে: 12 December 2012.\n↑ "Lionel Messi hailed as 'incredible' and 'gigantic' by Gerd Muller after Barcelona star breaks record for most goals". প্ৰকাশক London: Telegraph Sport. 10 December 2012. http://www.telegraph.co.uk/sport/football/players/lionel-messi/9734839/Lionel-Messi-hailed-as-incredible-and-gigantic-by-Gerd-Muller-after-Barcelona-star-breaks-record-for-most-goals.html। আহৰণ কৰা হৈছে: 12 December 2012.\n↑ "Arsène Wenger hails Barcelona's Lionel Messi after four-goal display". The Guardian (London).7April 2010. http://www.guardian.co.uk/football/2010/apr/07/barcelona-arsenal-lionel-messi। আহৰণ কৰা হৈছে: 12 December 2012.\n↑ "David Beckham: Lionel Messi is the best". ESPN. http://espnfc.com/news/story/_/id/1410228/david-beckham:-cristiano-ronaldo-is-not-at-lionel-messi's-level। আহৰণ কৰা হৈছে: 12 April 2013.\n↑ "Maradona proclaims Messi as his successor". China Daily. Reuters. 25 February 2006. http://www.chinadaily.com.cn/english/doc/2006-02/25/content_523966.htm। আহৰণ কৰা হৈছে: 8 October 2006.\n↑ উদ্ধৃতি ত্ৰুটি: অবৈধ <ref> টেগ; Lionel Messi Match History Statistics নামৰ refৰ বাবে কোনো পাঠ্য প্ৰদান কৰা হোৱা নাই\n↑ "Messi: Lionel Andrés Messi Cuccittini: 2003–04". BDFutbol. http://www.bdfutbol.com/en/p/j1753.html?temp=2003-04। আহৰণ কৰা হৈছে: 28 December 2013.\n↑ 11.0 11.1 "Messi: Lionel Andrés Messi Cuccittini: 2004–05". BDFutbol. http://www.bdfutbol.com/en/p/j1753.html?temp=2004-05। আহৰণ কৰা হৈছে: 28 December 2013.\n↑ "Messi: Lionel Andrés Messi Cuccittini: 2005–06". BDFutbol. http://www.bdfutbol.com/en/p/j1753.html?temp=2005-06। আহৰণ কৰা হৈছে: 28 December 2013.\n↑ "Messi: Lionel Andrés Messi Cuccittini: 2006–07". BDFutbol. http://www.bdfutbol.com/en/p/j1753.html?temp=2006-07। আহৰণ কৰা হৈছে: 28 December 2013.\n↑ "Messi: Lionel Andrés Messi Cuccittini: 2007–08". BDFutbol. http://www.bdfutbol.com/en/p/j1753.html?temp=2007-08। আহৰণ কৰা হৈছে: 28 December 2013.\n↑ "Messi: Lionel Andrés Messi Cuccittini: 2008–09". BDFutbol. http://www.bdfutbol.com/en/p/j1753.html?temp=2008-09। আহৰণ কৰা হৈছে: 28 December 2013.\n↑ "Messi: Lionel Andrés Messi Cuccittini: 2009–10". BDFutbol. http://www.bdfutbol.com/en/p/j1753.html?temp=2009-10। আহৰণ কৰা হৈছে: 28 December 2013.\n↑ "Messi: Lionel Andrés Messi Cuccittini: 2010–11". BDFutbol. http://www.bdfutbol.com/en/p/j1753.html?temp=2010-11। আহৰণ কৰা হৈছে: 28 December 2013.\n↑ "Messi: Lionel Andrés Messi Cuccittini: 2011–12". BDFutbol. http://www.bdfutbol.com/en/p/j1753.html?temp=2011-12। আহৰণ কৰা হৈছে: 28 December 2013.\n↑ "Messi: Lionel Andrés Messi Cuccittini: 2012–13". BDFutbol. http://www.bdfutbol.com/en/p/j1753.html?temp=2012-13। আহৰণ কৰা হৈছে: 28 December 2013.\n↑ "L. Messi". Soccerway. http://uk.soccerway.com/players/lionel-andres-messi/119/। আহৰণ কৰা হৈছে: 28 December 2013.\nৱিকিমিডিয়া কমন্সত Lionel Messi সম্পৰ্কীয় মিডিয়া ফাইল আছে।\nলিঅ'নেল মেছি at Topforward\nলিঅ'নেল মেছি career stats at Soccerbase\nলিঅ'নেল মেছি at National-Football-Teams.com\nলিঅ'নেল মেছি – ফিফা প্ৰতিযোগিতা ৰেকৰ্ড\nলিঅ'নেল মেছি – UEFA competition record\nউদ্ধৃতি ত্ৰুটি: <ref> টেগ্‌সমূহ "lower-alpha" নামৰ এটা গোটৰ বাবে আছে, কিন্তু তাৰ <references group="lower-alpha"/> টেগ্ পোৱা নগ'ল\n"https://as.wikipedia.org/w/index.php?title=লিঅ%27নেল_মেছি&oldid=235224"ৰ পৰা সংকলিত\nএই পৃষ্ঠাখন ০৩ জুন, ২০২০ তাৰিখে ১৭:০৬ বজাত অন্তিম সংশোধন কৰা হৈছিল।


ধেমেলীয়া_গল্প – Tultul Kutum\nSeptember 15, 2018 Tultul Kutum1 Comment on ধেমেলীয়া_গল্প\nপুলিচ অফিচাৰজনে ৰাস্তাইদি অহা যোৱা কৰা যান বাহনবোৰ চেকিং কৰিব আহিছে লগত এজন চিপাহী লৈ। জাৰ কালিৰ গধুলিটো ক্ৰমাৎ ৰাতি হব ধৰিছে । যান-বাহন সেৰেঙা হ’ব ধৰিছে। কৰ্তব্য পালনৰ মাজতে তেওঁ চিপাহীক সুধিলে কিমান টকা উপার্জন হ’ল ? ছাৰ, বাৰশ টকা চিপাহীজনে ক’লে।\nঅফিচাৰজন অপ্রসন্ন হ’ল। গোটেই গধূলিটো কষ্ট কৰাৰ পাছত মাত্ৰ বাৰশ টকা ৷ চিপাহীজনে ক’লে ছাৰ, নিৰাশ নহব, এতিয়াও কিছু সময় বাকী আছে I\nএনেতে দেখা গ’ল এখন গাড়ী আহি আছে ৷ অফিচাৰজনে প্ৰাৰ্থনা কৰিলে মনে মনে ভগৱান, এখন বি এম ডব্লিউ গাড়ী পঠাই দিয়া, মালভাৰী আচামী এটা পঠাই দিয়া৷ গাড়ী ওচৰ পাওঁতে দেখা গ’ল যে এইখন এখন পুৰণি ফিয়েট গাড়ী। চিপাহীয়ে যথাৰীতি টর্চ দেখুৱাই গাড়ী ৰখালে। ড্রাইভাৰৰ ছিটৰ পৰা বৃদ্ধ এজনে মুখখন খিৰিকীৰে বাহিৰলৈ উলিয়াই ক’লে- আমাক ৰখালে কেলেই ? আমাৰ অলপ তাগিদা আছে। এইটো মোৰ পুত্র I সি নাইট ট্ৰেইনেৰে আজি হায়দৰাবাদলৈ যাব ৷ ট্ৰেইন এৰিবলৈ বেছি সময় নাই আৰু ৷ আমাক যাবলৈ দিয়ক ।\nচিপাহীটোৱে ক’লে -ট্ৰেইন পিছে পৰেও ধৰিব ৷ এতিয়া নামক আৰু গাড়ীৰ কাগজ পত্র, লাইচেন্স লৈ সৌৱা ছাৰৰ ওচৰলৈ যাওঁক ৷ ছাৰে মাতিছে৷\nগাড়ীৰ পৰা পুত্ৰৰ সৈতে মানুহজন নামি সমুখত একাষে ৰখাই থােৱা পুলিচ পেট্রলৰ গাড়ীখনৰ ওচৰলৈ গ’ল। গৈ গাড়ীৰ কাগজ পত্র আগবঢ়াই দি ক’লে- ছাৰ, মোৰ লৰাৰ পলম হৈ যাব ছাৰ I সি হায়দৰাবাদলৈ ট্রেইনিং ল’বলৈ যাব I ট্ৰেইনখন এৰাৰ সময় হৈ গৈছে I কাগজখিনি চাই আমাক সোনকালে এৰি দিয়ক ছাৰ ৷ অফিচাৰে কাগজখিনি লৈ চাবলৈ ধৰিলে অ’ লাইচেন্স ঠিকেই আছে, ইঞ্চিউৰেঞ্চ ঠিকেই আছে; ড্ৰাইডিং লাইচেন্স ঠিক, অ’ এইখনত চোন গণ্ডগােল ৷ পলিউশ্যন চার্টিফিকেটচোন যােৱাকালিয়ে ৰিনিউ কৰাবলৈ আছিল… কৰোৱা নাই কিয় ? আমাৰ এই ‘মহান’ দেশখন বিষাক্ত বায়ুৰে ভৰাই দিব খুজিছ বদমাছ?\nমানুহজনে ক’লে ছাৰ, আজি পুৱাহে কথাটো চকুত পৰিল I আজি চহৰত গোটেইবোৰ পলিউশ্যন চেক কৰা এজেন্সী বন্ধ । ছাৰ আপুনি খবৰ কৰি চাওঁক I মই বহু ঘূৰিও কতো চার্টিফিকেটখন ৰিনিউ কৰিব নােৱাৰিলো মোৰ দোষ নাই ছাৰ। এতিয়া আমাক এৰি দিয়ক। আমাৰ পলম হৈ গ’লে ট্ৰেইন মিছ হৈ যাব ৷ অফিচাৰে ক’লে – যাব পাৰিবা কিন্তু তাৰ আগতে পাঁচশ টকা জৰিমনা ভৰিহে যাব পাৰিবা ৷ দেউতাকে পকেটৰ পৰা পাঁচশ টকাৰ নোট এখন উলিয়ালে ৷ পুতেকে দেখা পাই মাত লগালে ছাৰ, আমি জৰিমনা দিম কিন্তু ৰচিদ দিব লাগিব ।\nঅফিচাৰ খঙত অগ্নি শর্মা- কি ৰচিদ খুজিব আহিছ? ৰচিদ লাগিলে এহেজাৰ দিব লাগিব I\nল’ৰাজনে নিজৰ পকেটৰ পৰা আৰু পাঁচশ টকা উলিয়ালে I পুলিচ অফিচাৰে দুয়োখন নোট পকেটস্থ কৰিলে আৰু ক’লে এতিয়া মোৰ লগত ৰচিদ বহী নাই কাইলৈ পুৱা থানালৈ আহি ৰচিদ লৈ যাব ৷\nপুতেকে অধৈর্য্য হৈ ক’লে সেইটো কেনেকৈ ছাৰ? পইচা লৈছে যেতিয়া এতিয়৷ই আমাক ৰচিদ দিব লাগিব ৷\nঅফিচাৰজন নামি আহিল ল’ৰাৰ পিনে চাই খঙেৰে ক’লে ঐ… কাৰ লগত এইটো সূৰত কথা পাতিব আহিছ? চিনি পোৱা নাই মােক ? মই কি কৰিব পাৰো জান নে নাই? দেউতাকে লৰাটোক বাধা দি কলে- তই এইবোৰ বাক বিতণ্ডাত নোসোমাবি ৷ আমাৰ পলম হৈ যাব ট্ৰেইন মিছ কৰিবি ৷ তােৰ চাকৰিটো বেছি ইমপর্টেণ্ট I ব’ল, গাড়ীত বহিবি ব’ল ৷ ল’ৰাজনে পুলিচ অফিচাৰক তথাপি ক’লে আপুনি এনেকৈ আইন বিৰুদ্ধভাৱে আমাক অপমান কৰিব নােৱাৰে ৷ হেজাৰ হ’লেও আপুনি এজন ৰাইজৰ সেৱক। আপােনাৰ দুর্ব্যৱহাৰৰ বিৰুদ্ধে মই অভিযোগ দিব পাৰো জানেনে ? পুলিচ অফিচাৰজনে ল’ৰাজনৰ কথা শুনি কােনেও তর্কিব পৰাৰ আগতেই এটা প্রচণ্ড চৰ শোধালে। চৰটো খাই ল’ৰাজন ঠাইতে পৰি গ’ল। দেউতাকে তাক তুলি ধৰি টানি টানি গাড়ীলৈ লৈ গ’ল ৷ তাক বহুৱাই উঠি বূঢ়াজন পুনৰ অফিচাৰজনৰ ওচৰলৈ গ’ল আৰু অনুৰোধ কৰিলে ছাৰ, দায় দোষ নধৰিব ৷ মোৰ ল’ৰাটোৰ বয়স বেছি হােৱা নাই I গাড়ীৰ কাগজখিনি দিয়ক আমি যাওঁ ৷ ল’ৰাটোৰ চাকৰি টনাটনি হৈ যাব I ট্ৰেইনিং কাইলৈৰ পৰা আৰম্ভ হব হায়দৰাবাদত আমাক যাবলৈ দিয়ক ছাৰ ৷ অফিচাৰজনে ক’লে- বদমাছটোক ভালকৈ বুজাব পুলিচৰ লগত কেনেকৈ কথা পাতিব লাগে I বেছিকৈ ধৰিলে গাডীত ড্রাগছ্ আছিল বুলি দুয়োকে গ্রেপ্তাৰ কৰিব পাৰো মই ৷ দেউতাকে আকৌ ক’লে বাদ দিয়ক ছাৰ I যােৱা কথা যাবলৈ দিয়ক ৷ তাৰ কাইলৈ ট্রেইনিং আছে ট্ৰেইনখন ধৰিব নােৱাৰিলে তাৰ বৰ বিপদ হৈ যাব। অফিচাৰে সুধিলে- কি ট্রেইনিং ট্রেইনিং কৰি আছ? কিহৰ এনে মূল্যৱান ট্রেইনিং যে মিছ্ হ’লেই গণ্ডগোল হৈ যাব ? দেউতাকে উত্তৰ দিলে আই পি এছ অফিচাৰ ট্রেইনিং ছাৰ। এইবাৰ ইউ পি এছ চি পৰীক্ষাত উত্তীর্ণ হৈ সি ভাৰতীয় পুলিচ সেৱাত ভৰ্তি হ’বলৈ গৈ আছে। হায়দৰাবাদত ট্রেইনিং লবলৈ গৈ আছে কালিৰ পৰা ৷ ট্রেইনিঙৰ পাছত ডাঙৰ পুলিচ বিষয়া হবগৈ চাগে ৷ কথা শুনি অফিচাৰজন …………\nPrevious কবু চাপৰিত সন্দেহজনক লোক অস\nNext5militants killed in an encounter in Kashmir’s Kulgam, civilian dies in clashes Between Thursday and Friday, security forces had shot dead three militants in Reasi in Jammu region.\n1 thought on “ধেমেলীয়া_গল্প”


মোৰ জীৱনৰ প্ৰথমটো ইণ্টাৰভিউৰ অভিজ্ঞতা-অভিজিত শেনচোৱা\nহোষ্টেলত এদিন আবেলি বাতৰি কাকতখন চাই থাকোঁতে হঠাতে দেখিলোঁ অসম বীজ সঞ্চালকালয়ত JA অৰ্থাৎ জুনিয়ৰ এছিষ্টেণ্ট পদৰ বাবে আগ্ৰহী প্ৰাৰ্থী সকলক নিমন্ত্ৰণ দিছে সাক্ষাৎকাৰলৈ অহা মঙ্গলবাৰে । সাক্ষাৎকাৰ কেৱল গুৱাহাটীস্থিত বিভাগতহে পতা হ'ব আৰু সাক্ষাৎকাৰৰ ভিত্তিত নিয়োগ কৰা হ'ব ঠিকা ভিত্তিক ২ বছৰৰ বাবে । ইয়াৰ বাবে কোনো লিখিত পৰীক্ষা পতা নহয় । গুৱাহাটীৰ বাহিৰে এই সাক্ষাৎকাৰ বাকী ক'তো নাপাতে । অৰ্থাৎ চাৰিওপিনে সুযোগেই সুযোগ । এই কথাষাৰে মনটো আৰু ভাল লগাই দিলে যে সাক্ষাৎকাৰ পাতিব কেৱল গুৱাহাটীত । অৰ্থাৎ প্ৰাৰ্থী কম হ'ব যিহেতু বাকী জিলাৰ পৰা বেছিভাগেই নাহে , সেই অনুপাতে ঠেলা-হেঁচাও নাই চিন্তাও নাই, সম্ভাৱনা বেছি । বিজ্ঞাপন দেখি মন মেলিলোঁ বোলো যাম ৰহ । গুৱাহাটীতে থাকোঁ যেতিয়া কিহৰনো চিন্তা ? ঠাই চিনাকি হোৱাৰ লগতে মুখামুখিকৈ জীৱনৰ প্ৰথমটো ইণ্টাৰভিউ দি চাম । চাকৰি নাপালেও নাই অভিজ্ঞতা হ'ব পিছলৈ ।\nকথামতেই সাক্ষাৎকাৰৰ দিনা ওলালো জালুকবাৰীৰ পৰা দিনৰ ৯ বজাত । আছিল সেইদিনা মঙ্গলবাৰ , কলেজ খোলা । মাৰৌ গুলি ক্লাছক বুলি কৈ বহি দিলোঁ বাছত খানাপাৰালৈ বুলি । বাছত বহি চিটত মনে মনে ভাবি গৈছোঁ বোলো কি বা সোধে, আগৰ অভিজ্ঞতাও নাই । সেয়ে মোবাইলটোকে উলিয়াই গুগলত চাবলৈ ল'লোঁ ইণ্টাৰভিউত সোধা প্ৰশ্নৰ উত্তৰ । সময় বাগৰি ১০:১৫ মান বজাত গৈ পালোগৈ খানাপাৰা । ইফালে মই ভালকৈ ঠাই চিনি নাপাওঁ । হাতত দুৰ্যোধনৰ সাৰথি কৰ্ণৰ দৰে মোৰ সাৰথি কেৱল গুগল মেপ , তাতে লাগিল অথন্তৰ । অফিচ আছে পাঞ্জাবাৰী, ছয় মাইলত । মই নামিলোঁ খানাপাৰা পোৱাৰ অলপ আগত । উপায় নাই গুৱাহাটীৰ এই গৰমত খোজেৰে পোনাই দিলোঁ অফিচলৈ । অলপ দূৰ যোৱাৰ পিছত পিয়াহ লগাত গম পালোঁ যে মই পানী বটল আনিবলৈ পাহৰিলোঁ । বাটৰ এখন দোকানৰ পৰা ১০ টকীয়া পানী বটল এটা কিনি আকৌ বাট ললোঁ অফিচলৈ। এনেতে দেখিলোঁ কিছু দূৰত কেইজনমান ল'ৰা ছোৱালী সোমাই যোৱা । অফিচৰ মুখ্য গেট পাবৰ হৈছেহে মাথোঁ তেনেতে বিপৰীত ফালৰ পৰা ইণ্টাৰভিউ দি আহি থকা ল'ৰা দুজনে মোক সুধিলে বোলে "ইণ্টাৰভিউ দিব আহিছা ?" । মই বোলো "অঃ, কিয় ?" । ল'ৰা দুজনে ইজনে সিজনৰ মুখলৈ চাই মিচিকিয়াই মোক ক'লে "যোৱা, এনেও গম পাবা আমি দি আহিলোঁ এইমাত্ৰ" । এইবুলি বেষ্ট অফ লাক দি গুচি গ'ল । ময়ো বিশেষ নাভাবি অফিচৰ ভিতৰলৈ বুলি বাট ল'লোঁ ।\nঅফিচৰ ভিতৰত পদাৰ্পণ কৰিয়েই গম পালোঁ যে মোৰ পূৰ্বৰ সেই ধাৰণা সম্পূৰ্ণ ভুল । ইয়াত চাৰিওপিনে প্ৰাৰ্থীয়ে প্ৰাৰ্থী । বয়স অনুযায়ী সকলো আহিছে দেখোন । অলপ আগলৈ গৈ এজনক সুধি গম পালোঁ যে আগত লাইন পাতিব লগা হৈছে ইণ্টাৰভিউৰ বাবে । তেওঁ কিবা এখন দৰকাৰী কাগজ প্ৰিন্ট কৰিবলৈহে ততাতৈয়াকৈ বাহিৰলৈ আহিছে । একো আও-ভাও নাপায় ময়ো গৈ লাইনৰ শেষত থিয় দিলোঁ । লাইন মানে উজনিৰ এক্সপ্ৰেছ ৰেলখনৰ সমান দীঘল লাইন । লাইনটো অফিচৰ বাৰাণ্ডাত দুপাক হৈ আন এটা অফিছেদি হৈ আহি একেবাৰে অফিচৰ সীমাৰ বাহিৰ হৈ গৈ গছ এডালৰ তলত শেষ হৈছে । শেষ মানে আকৌ তাৰ পৰা আৰম্ভ হৈছে । আৰম্ভণি ক'ত একো ধৰিব নোৱাৰি । দেখিয়েই চকু কপালত উঠিল, বোলো ৰাম ৰাম । মই আছোঁ লাইনৰ শেষৰ পিনে অফিচৰ বাউণ্ডেৰী পাৰ গৈ । অৱশ্যে ময়ে শেষ নহয় মোৰ পিছতো আন প্ৰাৰ্থী বহুকেইজন আছে খাপ পিটি । কিছুসময় ৰৈ আগৰ লাইনলৈ চকু ফুৰালোঁ বোলো কিজানিবা কোনোবা চিনাকীক দেখোঁৱেই । নাই কোনো চিনাকি নাই । চকু ফুৰাওঁতে দেখিলোঁ আগৰ লাইনৰ সকলোৰে হাতে হাতে এখন ফৰ্ম আৰু তাৰ লগত নিজৰ ডকুমেণ্টবোৰ গাঁঠি দিয়া এটা ফাইল । তাৰে এজনক সুধি গম পালোঁ যে আন এক অফিচত সেই ফৰ্ম খন দিছে তাৰ পৰা আনিব লাগে । লাগিল জঞ্জাল , এয়া আকৌ কি ? বিজ্ঞাপন আৰু অফিচৰ ৱেবচাইটতো এই বিষয়ে একো কোৱা নাছিল । এতিয়া সেইখন ফৰ্ম মই ক'ত পাম । ইপিনে চিনাকীও নাই, আগ-গুৰি একো তলকিব পৰা নাই । তেনেতে এজনৰ মুখৰ পৰা শুনিবলৈ পালোঁ যে সেইখন ফৰ্ম এইটো লাইনত গৈ থাকিলেই দিব, চিন্তা কৰিব নালাগে । কিছু পৰিমাণে স্বস্তিৰ নিশ্বাস পেলালোঁ । লাইন গৈ গৈ মোৰ পাল পৰেগৈ মানে বহু দেৰি হ'ব । ইপিনে চৌফলিয়া ৰ'দে হাত দীঘল চোলাটোৰ তলত পিন্ধি থকা মোৰ গেঞ্জি তিয়াই পেলাইছে । অলপ আগতে কিনা পানীৰ বটলটোও শেষ । এনেদৰে গৈ গৈ অৱশেষত অফিচৰ বাৰাণ্ডাত উঠিলোঁগৈ । মেইন অফিচ এতিয়াও বহু দূৰত । বাৰাণ্ডা পাই কিছু পৰিমাণে সকাহ পালোঁ, কিয়নো সেই ঠাইত ছাঁ আছিল । কেঁকুৰীটো ঘূৰি দেখোঁ বাৰাণ্ডাৰ খটখটিত এগৰাকী প্ৰাৰ্থীক বহুৱাই দুজনীমানে নিজৰ ফাইলটোৱে বিচি আছে । গৰমত মূর্ছা গৈছিল । এনেদৰে গৈ গৈ অৱশেষত সেই ফৰ্মখন পালোঁ । এইখন পূৰ কৰি আকৌ লাইন ধৰিব লাগিব । সেয়েহে পকেটৰ পৰা কলমটো উলিয়াই ততাতৈয়াকৈ ফৰ্মখন পূৰালোঁ। লাগিল আকৌ লেঠা, ফটোকপি আৰু মোৰ ডকুমেণ্টবোৰ গাঁঠিবলৈ মই আঠা আৰু ষ্টেপলাৰ আনিবলৈ পাহৰিলোঁ । এতিয়া কি কৰা যায় । ওচৰৰে দুজনমানক খুজিলোঁ কিন্তু নাপালোঁ । আচলতে তেওঁলোক সকলোৰে ওচৰত আছিল কিন্তু সেই সময়ত কোনেও কাকো দিব নোখোজে । কাৰণ এজনক দিয়া মানেই আঠা, ষ্টেপলাৰ আনিব নোৱাৰা সকলোকে দিব লাগিব । সেই ভয় আৰু বিৰক্তিৰ বাবে থাকিলেও নাই বুলি কয় সকলোকে । মই বুজি পালোঁ আৰু কাকো একো নুখুজি তেনেকৈয়ে ডকুমেণ্টবোৰ লৈ আকৌ এটা লাইনত থিয় দিলোঁ । এইবাৰ লাইনটো ওলোটাকৈ হৈছে, ঠিক যেন নামনিৰ পৰা উজনিলৈ যোৱা ৰে'লখন । মোৰ আগত কামৰূপৰ ৰঙীয়া ঠাইৰ ল'ৰা এজন আৰু পিছত গোৱালপাৰা ফালৰ এজন । এওঁ হেনো ৰাতিপুৱাই গোৱালপাৰাৰ পৰা আহিছে ইণ্টাৰভিউ দিবলৈ ।\nসময় তেতিয়া ভৰ দুপৰীয়া । পেটত ভোকৰ উপস্থিতিৰ প্ৰমাণ পাইছোঁ । কিন্তু উপায় নাই, সেই সময়ত লাইন এৰি বেলেগ ক'ৰবালৈ যোৱা মানে আকৌ লাইন শেষৰ পৰা আৰম্ভ কৰা । আৰু মাজত সোমাবলৈ চেষ্টা কৰা মানেই তৃতীয় বিশ্বযুদ্ধৰ সূচনা । সেয়ে পেটৰ ভোক পেটত ৰাখি লাইন ধৰি গৈ আছোঁ । তেনেকৈ গৈ থাকোঁতে ৰঙীয়াৰজনৰ সৈতে চিনাকি হ'লোঁ । তেওঁৱেই আঠা আগবঢ়ালে ফটোখন লগাবলৈ । ষ্টেপলাৰ আন এজনীৰ পৰা ললোঁ । সেই সময়ত নাম কাম সুধিবলৈ সময় নাই, নিজৰ কামটো হ'লেই হয় । লাইন ধৰি আগবাঢ়ি গৈ আছোঁ । এনেতে আগৰ প্ৰাৰ্থীবোৰৰ ফৰ্মবোৰলৈ চকু গ'ল । কোনোজন যদি ৭ বছৰ প্ৰাইভেট চাকৰি কৰাৰ অভিজ্ঞতাৰে পুষ্ট আনজন আকৌ আছিল JE । আন কোনো আকৌ ইংৰাজীত এম এ । এইসকলৰ তুলনাত মই একোৱে নহওঁ। তেওঁবুলি যি হয় হ'ব বুলি ভাবি গৈ আছোঁ লাইনত ।\nবিভাগেও যিমানখিনি পাৰে কৰিছে । টেবুল এখনত পানী আৰু লাল চাহৰ ব্যৱস্থা কৰিছে । কিন্তু আমি সেই ঠাই পাওগৈ মানে সেই পানী আৰু চাহৰ নাম গোন্ধ নাথাকিল । মুহূৰ্ততে সকলো শেষ।\nহাতৰ ঘড়ীটোলৈ বাৰে বাৰে চকু গৈছে । ১ বাজিবৰ হ'ল আমি এতিয়াও লাইনত । লাইনত গৈ থকাৰ মাজেৰে খিৰিকিৰে এটা ৰুমৰ ভিতৰলৈ চাই দেখোঁ কিছু প্ৰাৰ্থী অফিচৰ ভিতৰত ফেনৰ বতাহ লৈ বহি আছে । হয়তো তেওঁলোকৰ যাৱতীয় কাম- কাজ খিনি কৰি হ'ল সেয়ে নিজৰ পাল অহালৈ ৰৈছে । আমাৰ ডকুমেণ্টবোৰ জমা লোৱা ঘৰটো এইটো ঘৰে আঁৰ কৰি আছে বাবে আমি ভালকৈ দেখা নাই তাত কি হৈ আছে । কিন্তু লাইন আগুৱাই গৈ কেঁকুৰীটো পাৰ হোৱাত দেখোঁ সেই ডকুমেণ্ট লোৱা ঘৰটোৰ সন্মুখত কোনো প্ৰাৰ্থী লাইনত নাই, সম্পূৰ্ণ বিশৃংখল । যি আগত পাৰে সিয়ে নিজৰখন জমা দিবলৈ চাইছে , হেতা-ওপৰা লগাইছে ফৰ্ম দিবলৈ । এই দেখি আমি ইমান সময়ৰ পৰা লাইন পাতি থকাবোৰে ইজনে সিজনৰ মুখলৈ চাওঁ । কোনেও একো মাত নামাতিলে । আমিও তত মুহূৰ্ততে গৈ নিজৰ ফৰ্ম জমা দিবলৈ হেতা-ওপৰা লগাওঁ । কেইমাহ মান আগলৈকে ক'ৰোনাই কাল ৰূপ দেখাই গৈছে গুৱাহাটীৰ লগতে অসমত । এতিয়াও ক'ৰোনাৰ প্ৰকোপ কমা নাই । তৎস্বত্বেও সেইবোৰলৈ কাৰো অলপো ভ্ৰূক্ষেপ নাই । হেতা-ওপৰা কৰি মুঠতে নিজৰ খন দিব লাগে, চাকৰি লাগে । সেই সময়ত সকলোৰে মন-মগজুত সেয়াই । ময়ো সুৰুঙাৰে সুৰুঙাৰে আগুৱাই গৈ সেই অফিচৰ চিৰি পালোগৈ । দেহাটো সৰু বাবে কম ঠাইতে সোমাই যাব পাৰি । সুবিধা এইকণতে । বাৰাণ্ডাত এজনে ফৰ্মবোৰ লৈছে আৰু ভিতৰলৈ চালান দিছে । তেওঁৰ কাম সেইয়াই । এতিয়া তেওঁৰ হাতত মোৰ ফৰ্মখন দিয়া যায় কেনেকৈ ? ঠেলা-হেঁচাত আগলৈ যোৱাৰ সলনি মই বাৰেপতি পিছলৈ হে আহিছোঁ । আগলৈ যাবলৈ অকণো সুৰুঙা নাই । ইমানেই প্ৰাৰ্থী । শেষত আগত থকা এজন প্ৰাৰ্থীৰ ফৰ্মৰ লগতে মোৰখন দি দিলোঁ । কিন্তু ফৰ্ম জমা লোৱা সেই মানুহজনৰ হাতত মোৰ ফৰ্মখন পৰিল নে নাই ভিতৰ পালেগৈনে নাই মই হ'লে একো নেদেখিলোঁ । তেনেকৈয়ে হেঁচা-ঠেলাৰ মাজতে গৰমত ৰৈ আছো সকলো । দুজনমানে আমাৰ পিছৰ পৰা ইতিমধ্যে চিয়ঁৰা আৰম্ভ কৰিলেই "সোনকাল কৰক", "আজি ইণ্টাৰভিউ ল'ব পাৰিবনে নাই ?", "আগতে কি কৰি আছিল" ইত্যাদি ইত্যাদি । ২ বাজি গ'ল অফিচৰ ভিতৰৰ পৰা একো খবৰ খাটি নাই । ইপিনে প্ৰচণ্ড ভোক লাগিছে, বাহিৰতে ৰৈ উত্তৰ অহালৈ বাট চাই ৰৈছোঁ । আজি যে ইণ্টাৰভিউ ল'ব পাৰিব তাৰ অলপো আশা নাই । কিন্তু বিভাগে কি কয় তাকে জানিবলৈ ৰৈ আছোঁ আমি সকলো । তেনেকৈ ৰৈ থাকোঁতে কিছু সময় পিছত অফিচৰ ভিতৰৰ পৰা লাউড স্পীকাৰত এজন কৰ্মচাৰীয়ে ক'লে যে বিভাগে এনে পৰিস্থিতি উদ্ভৱ হ'ব বুলি জনা নাছিল, সেয়েহে আগতীয়াকৈ কোনো ব্যৱস্থা লোৱা নহ'ল । যিহেতু এতিয়া প্ৰাৰ্থীৰ সংখ্যা অনেক হ'ল গতিকে আজিৰ সাক্ষাৎকাৰ পৰৱৰ্তী নিৰ্দেশ নহালৈকে বাতিল কৰা হ'ল । তেওঁ বক্তব্য ৰাখি শেষ হ'ল কি নহ'ল বাহিৰত ৰৈ থকা প্ৰাৰ্থীৰ মাজত হৈ-হাল্লা, দাবী, গালি আৰম্ভ হ'লেই বিভাগৰ প্ৰতি । ছোৱালী-ল'ৰা সকলোৰে পৰা অসমীয়া ইংৰাজী গালি আৰু টান কথাৰ বৰষুণ পৰিল বিভাগৰ ওপৰত । পৰিস্থিতি শাম কটোৱাবলৈ চেষ্টা কৰি অফিচৰ ভিতৰৰ পৰা আকৌ এজনে ক'লে যে তেওঁলোকে এই নিযুক্তিৰ বাবে পৰীক্ষা পাতিব আৰু তাৰ বাবে এমট্ৰনক দায়িত্ব দিব পৰীক্ষা পাতিবলৈ । খুব সোনকালে অনলাইন এপ্লাই হ'ব এই পোষ্টৰ বাবে । শুনা মাত্ৰকে আকৌ হৈ-হাল্লা আৰম্ভ হৈ গ'ল । কিছুৱে ক'লে 'ব্লেকলিষ্টেড এমট্ৰন কিয়, ঘোটালা কৰিবলৈ ?' কিছুৱে ক'লে 'আকৌ অনলাইন এপ্লাই কিয় হ'ব ? আমি আহি ৰ'দত থিয় হৈ ফৰ্ম জমা দিম আৰু বেলেগে ঘৰত থাকি অনলাইন এপ্লাই কৰিব' । এনে বহুত প্ৰশ্নবাণ আহিল প্ৰাৰ্থীবিলাকৰ মাজৰ পৰা । পৰিস্থিতি ক্ৰমান্বয়ে বেয়াৰ ফাললৈ ঢাল খাবলৈ ধৰিলে । তেনেতে বাৰাণ্ডাৰ পৰা এবাৰ পিছলৈ ঘূৰি চাই দেখোঁ যে পৰিস্থিতি চম্ভালিবলৈ কেইবাজনো আৰক্ষী বিষয়া আহি নিজৰ অৱস্থান গ্ৰহণ কৰিছে । বুজিবলৈ বাকী নাথাকিল যে পিঠি বহল হ'বলৈ বেছি সময় নাই । তাৰ আগতেই মই সুযোগ বুজি ঠেলি হেঁচি ছোৱালী পল্টনৰ পিছফালে অৱস্থান গ্ৰহণ কৰিলো । ইমান দেখিও উভতি আহিবলৈ মন যোৱা নাই । বাকীবোৰ প্ৰাৰ্থীয়ে তেতিয়াও অফিচৰ সন্মুখত হৈ-হাল্লা কৰিয়েই আছিল । বিভাগৰ কৰ্মচাৰীয়ে কোনো উপায় নেদেখি শেষত দিছপুৰৰ পৰা সেই বিভাগৰ সঞ্চালকক মাতি পঠায় । সঞ্চালক নিজে কেইজনমান বিষয়াৰ সৈতে আহি পালে আৰু আহিয়েই প্ৰাৰ্থীবিলাকৰ ওচৰত এই বেমেজালি আৰু পৰিস্থিতিৰ বাবে ক্ষমা বিচাৰিলে । পৰিস্থিতি কিছু শাম কাটিলে যদিও প্ৰাৰ্থীবিলাকৰ মাজৰ পৰা বিভিন্ন প্ৰশ্ন আৰু দাবী তেওঁলৈ নিক্ষেপ কৰা হ'ল । সদৌ শেষত তেওঁ প্ৰাৰ্থীবিলাকৰ দাবীক মানি ল'বলৈ বাধ্য হ'ল আৰু সকলোকে আশ্বাস দিলে যে আজি যিসকল প্ৰাৰ্থীয়ে ফৰ্ম জমা কৰিলে কেৱল সেই সকলৰ মাজত তেওঁলোকৰ বিভাগে নিজে এটা পৰীক্ষা পাতিব আৰু সেই জোখেৰে নিযুক্তি প্ৰক্ৰিয়া সম্পন্ন কৰা হব । কোনো এমট্ৰন বা আন বিভাগক ঠিকা দিয়া নহ'ব ।আৰু এই পৰীক্ষা তথা আন তথ্যৰ বাবে সকলো বাতৰি কাকতত আগতীয়াকৈ জাননী দিয়া হ'ব । কোনো নতুন প্ৰাৰ্থীয়ে নতুনকৈ এই পদৰ বাবে আবেদন কৰিব নোৱাৰিব । কেৱল আজি জমা দিয়া ফৰ্মৰ প্ৰাৰ্থীসকলেহে এই পৰীক্ষা দিব পাৰিব । সঞ্চালকৰ এই ভাষ্য শুনি আৰু মই ৰৈ নাথাকিলোঁ । চিধা ওভতনি খোজ ললোঁ বাছ ধৰিবলৈ । ইতিমধ্যে ৩ বাজি গৈছিল, ওপৰতে ভোক আছেই । আহিয়েই বাছলৈ ৰলোঁ জি.এছ ৰোডত । কেইবাখনো বাছ পাৰ হ'ল । যাত্ৰী ভৰ্তি, অকণো খালি নাই বাছৰ ভিতৰত । এখন আহিল, হেণ্ডিমেনে ক'লে আজি বাছ নাই। এইখন পল্টনবজাৰলৈকে যাব জালুকবাৰীলৈ বাছ নাই আজি । নিজৰ বাছত যাত্ৰী উঠাবলৈ মিছা কথা কৈছে বুলি গম পালোঁ । আপোনা- আপুনি মুখৰ পৰা এটা বেয়া মাত ওলাই গ'ল হেণ্ডিমেনলৈ । সি শুনিলে যদিও একো নক'লে । সৌভাগ্যক্ৰমে এইখনৰ পিছত অহা বাছখন জালুকবাৰীলৈকে পালোঁ । বাছত উঠি দেখোঁ প্ৰায় আধা চিট খালি । স্বস্তিৰ নিশ্বাস এটা এৰি খিৰিকিৰ কাষৰ চিট এটাত বহি পৰিলোঁ আৰু এনেদৰেই জীৱনৰ প্ৰথমটো সাক্ষাৎকাৰৰ অভিজ্ঞতা লৈ আকৌ হোষ্টেল পালোহি।\nTags: অনুভৱ অভিজিত শেনচোৱা\nAbhijit Bond5July 2021 at 13:11


বৃক্ক হ'ল মানুহ আৰু আন সকলো মেৰুদণ্ডী প্ৰাণীৰ প্ৰধান ৰেচন অংগ।ই মূত্ৰ উৎপাদন আৰু বহিষ্কাৰ কৰে, আৰু লগতে শৰীৰৰ পানী বা ইলেকট্ৰোলাইট (চদিয়াম, পটাচিয়াম, ইত্যাদি) ৰ ভাৰসাম্য বজায় ৰাখে। বৃক্কৰ উপদেহীয় অংশইঅন্তঃস্ৰাৱী গ্ৰন্থি হিচাপে কাম কৰে। অঙ্গটি পেৰিট'নিয়ামৰ পাছফালে অবস্থিত। বৃক্ক বক্ষদেশীয় ১২ নং কশেৰুকা (T12) অঞ্চলৰপৰা তৃতীয় ককাঁলৰ কশেৰুকা (L3) পৰ্যন্ত বিস্তৃত।যকৃৎৰ অৱস্থানৰ বাবে সোঁ বৃক্ক বাঁও বৃক্কতকৈ সামান্য তলত অৱস্থিত।\nবৃক্ক, পৃষ্ঠীয় দৃশ্য ( মেৰুদণ্ড আতৰোৱা হৈছে )।\nৰেন ( Ren)\nৰেচন তন্ত্ৰ, অন্তঃস্ৰাৱী তন্ত্ৰ\nT12 আৰু L3 মাজত বৃক্কৰ অৱস্থান\nবৃক্কৰ চিটি স্কেনৰ দৃশ্য\nপ্ৰত্য়েক স্তন্যপায়ী প্ৰাণীৰ উদৰ গহ্বৰৰ সন্মুখৰ ফালে পৃষ্ঠভাগত ৰাজহাড়ৰ দুয়োফালে এটাকৈ উৰহী গুটিৰ দৰে ৰঙা বৰণৰ বৃক্ক থাকে। বৃক্কৰ এপিঠি উত্তল আন পিঠি অৱতল। অৱতল পৃষ্ঠক বৃক্কীয় নাভি(hilus) বোলে। এই অংশৰ মাজেৰে ৰক্তনলী স্নায়ু আৰু মূত্ৰনলী বৃক্কৰ ভিতৰলৈ সোমায়। বৃক্ক সংযোগী কলাৰদ্বাৰা আবৃত হৈ থাকে। ইয়াক বৃক্কীয় কেপচুল(Renal Capsule) বোলে। হিলাচৰ চুপিসদৃশ বহল অংশক ৰিনেল পেলভিচ (Renal Pelvis) বোলে। ইয়াৰ পশ্চাদ অংশৰ পৰা এডাল দীঘল মিহি নলী মূত্ৰনলী ওলায়। ইয়াৰদ্বাৰা মূত্ৰ বৃক্কৰ পৰা ওলাই মূত্ৰথলীত জমা হয়। সময়ত মূত্ৰথলীৰ সংকোচনৰ ফলত মূত্ৰ দেহৰ বাহিৰলৈ পঠোৱা হয়।\n1. বৃক্কীয় পিৰামিড 2. আন্তঃলবিউলাৰ ধমনী • 3. বৃক্কীয় ধমনী • 4. বৃক্কীয় শিৰা 5. বৃক্কীয় হাইলাম • 6. বৃক্কীয় পেলভিচ • 7. মূত্ৰনলী • 8. সৰু কেলিক্স • 9. বৃক্কীয় কেপচুল • 10. নিম্নস্থ বৃক্কীয় কেপচুল • 11. উপৰস্থ বৃক্কীয় কেপচুল • 12. আন্তঃলবিউলাৰ শিৰা • 13. নেফ্ৰন • 14. সৰু কেলিক্স • 15. ডাঙৰ কেলিক্স • 16. বৃক্কীয় পেপিলা • 17. বৃক্কীয় কলম\nঅনুদৈৰ্ঘ্য ছেদত বৃক্কৰ বাহিৰৰ অংশক কৰ্টেক্স আৰু ভিতৰৰ অংশক মেডুলা বোলে। মেডুলা কেইবাটাও শংকু আকৃতিত বিভক্ত হৈ থাকে ইয়াক বৃক্কীয় পিৰামিড বোলে। বৃক্কীয় পিৰামিডৰ মাজত সোমাই থকা কৰ্টেক্স অংশক বৃক্কীয় কলম বোলে। পিৰামিডৰ ভিতৰৰ ফালে মেডুলা ক্ৰমে সৰু কেলিক্স আৰু ডাঙৰ কেলিক্সলৈ অগ্ৰসৰ হয়।\nদেহৰ অতিৰিক্ত পানী, বিপাক ক্ৰিয়াৰ ফলত সৃষ্টি হোৱা অপ্ৰয়োজনীয় আৰু ক্ষতিকাৰক জৈৱ আৰু অজৈৱ যৌগবোৰ ৰক্তস্ৰোতৰ পৰা পৃথক কৰি মূত্ৰ হিচাপে দেহৰ পৰা অপসাৰিত কৰাই বৃক্কৰ প্ৰধান কাৰ্য্য।


টীম ইণ্ডিয়াৰ বেটিং তাণ্ডৱ! টী-২০ ছিৰিজৰ প্ৰথমখন মেচত শ্ৰীলংকাক হৰুৱাই অগ্ৰগতি ভাৰতৰ\nবৃহস্পতিবাৰে লক্ষ্ণৌত অনুষ্ঠিত টী-২০ ছিৰিজৰ প্ৰথমখন মেচত শ্ৰীলংকাক ভাৰতে অনায়াসে পৰাজিত কৰে।মেচখনত ভাৰতে শ্ৰীলংকাক ৬২ৰাণৰ ব্যৱধানত পৰাজিত কৰে।\nটছত জিকি শ্ৰীলংকাই প্ৰথমে ভাৰতক বেটিং কৰিবলৈ পঠিয়ায়। বেটিং কৰিবলৈ নামি ভাৰতীয় বেটাৰসকলে একপ্ৰকাৰ তাণ্ডৱ চলায়।\nঅধিনায়ক ৰোহিত শৰ্মা, ঈষাণ কিষান আৰু শ্ৰেয়াস আয়াৰৰ বেটিং তাণ্ডৱৰ ফলত ভাৰতে নিৰ্দিষ্ট ২০ অভাৰত দুটা উইকেট হেৰুৱাই ১৯৯ৰাণ সংগ্ৰহ কৰে। ইয়াৰ প্ৰত্যুত্তৰত বেটিং কৰিবলৈ নামি শ্ৰীলংকাই ৬টা উইকেট হেৰুৱাই ১৩৭ৰাণতে নিজৰ ইনিংছ সামৰে।\nলগতে পঢ়ক: গুগলত নিৰাপদ আশ্ৰয় বিচাৰক; ইউক্ৰেইনত আৱদ্ধ ভাৰতীয়সকলক লুকাই থাকিবলৈ পৰামৰ্শ ভাৰতৰ\nমেচখনত ভাৰতীয় অধিনায়ক ৰোহিত শৰ্মাই একাধিক অভিলেখ গঢ়িবলৈ সক্ষম হয়। টী-২০ ফৰ্মেটত বিশ্বৰ ভিতৰতে সৰ্বোচ্চ ৰাণৰ অধিকাৰী হয় ৰোহিত। এইক্ষেত্ৰত তেওঁ নিউজিলেণ্ডৰ মাৰ্টিন গুপ্তিল আৰু ভাৰতৰ পূৰ্বৰ অধিনায়ক বিৰাট কোহলিক অতিক্ৰম কৰে।\nৰোহিতে টী-২০ত ১২৩খন মেচ খেলি মুঠ ৩৩০৭ৰাণ সংগ্ৰহ কৰিছে। আনহাতে, ১২২খন মেচত গুপ্তিলৰ সংগ্ৰহ হৈছে ৩২৯৯ৰাণ। বিৰাট কোহলিয়ে ৯৭খন মেচ খেলি সংগ্ৰহ কৰিছে ৩২৯৬ৰাণ।\nবৃহস্পতিবাৰে ৰোহিতে ৩২টা বল খেলি এটা ছয় আৰু দুটা চাৰিৰ সহায়ত ৪৪ৰাণ কৰে। ৰোহিত আৰু ঈষাণ কিষানে ইনিংছ মুকলি কৰি ১১১ৰাণ যোগ দিয়ে। আৰম্ভণিৰে পৰাই আক্ৰমণাত্মক খেল খেলে ঈষাণ কিষানে।\nলগতে পঢ়ক: ৰাছিয়া-ইউক্ৰেইন যুদ্ধ: থমকি ৰৈছে নাটো! ইউক্ৰেইনলৈ সৈন্য প্ৰেৰণ নকৰাৰ সিদ্ধান্ত\nৰোহিত ব্যক্তিগত ৪৪ৰাণত আউট হোৱাৰ পিছত তিনি নম্বৰত বেটিং কৰিবলৈ নামে শ্ৰেয়াস আয়াৰ। শ্ৰেয়াসে ঈষাণৰ সৈতে ৪৪ৰাণৰ যুটী বান্ধে। ঈষাণ কিষানে ৫৬টা বলত ৮৯ৰাণৰ এক দমনীয় ইনিংছ খেলে। তেওঁ মুঠতে ১০টা চাৰি আৰু ৩টা ছয় কোবায়। শেষৰ পিনে কোবাবলৈ গৈ আউট হয় ঈষাণ। তেওঁ আউট হোৱাৰ সময়ত ভাৰতৰ ১৫৫ ৰাণ আছিল। পিছত শ্ৰেয়াস আয়াৰেও আক্ৰমণাত্মকভাৱে খেলি ভাৰতৰ ৰাণ ১৯৯লৈকে আগবঢ়াই নিয়ে।\nভাৰতৰ বিশাল ১৯৯ৰাণ অতিক্ৰম কৰাৰ লক্ষ্য লৈ বেটিং কৰিবলৈ নামি আৰম্ভণিৰে পৰা উইকেট হেৰুৱাবলৈ লয় শ্ৰীলংকাই। ভুৱনেশ্বৰ কুমাৰে শূন্য ৰাণতে নিছানকাক উভতাই পঠোৱাৰ পিছত কামিল মিছাৰাও ১৩ৰাণ কৰি ভুৱনেশ্বৰৰ চিকাৰ হয়। ব্যক্তিগত ১১ৰাণত পেভলিয়নমুখী হয় লিয়ানাগে।\nশ্ৰীলংকাই ৩৬ৰাণতে ৩টা উইকেট হেৰুৱাই শলঠেকত পৰে। তাৰপিছতো দীনেশ চাণ্ডিমালক ১০ৰাণত জাডেজাই আউট কৰে। ছানাকাই মাত্ৰ ৩ৰাণ কৰিয়েই বিদায় লয়। কৰুনাৰত্নে ২১ৰাণ কৰি ভংকটেশ আয়াৰৰ বলত আউট হয়।\nলগতে পঢ়ক: ৰামদেৱৰ ‘পতঞ্জলি’ৰ ‘ৰুচি ছয়া’ক ধনী কৰিবলৈকে উত্তৰ-পূৰ্বাঞ্চলৰ বনাঞ্চল ধ্বংস কৰিব খুজিছে মোদী চৰকাৰে- প্ৰদ্যুৎ বৰদলৈ\nশ্ৰীলংকাৰ হৈ ছাৰিথ আছালংকাই অপৰাজিত ৫৩ৰাণ কৰে। শ্ৰীলংকাৰ ইনিংছৰ তেওঁৱেই আছিল সৰ্বাধিক ৰাণ সংগ্ৰহকাৰী।\nভাৰতৰ হৈ ভুৱনেশ্বৰ কুমাৰ আৰু ভেংকটেশ আয়াৰে দুটাকৈ উইকেট লয়। চাহাল আৰু ৰবীন্দ্ৰ জাডেজাই লাভ কৰে এটাকৈ উইকেট।